આયરલેન્‍ડમાં ગર્ભપાત માટેનો પ્રતિબંધ ચાલુ રાખવો કે નહીં ? તે મતદાન આધારે નક્કી થશે\nડબલિનઃ આયરલેન્ડમાં ગર્ભપાતનો કાયદો હળવો કરવો કે નહીં તે અંગે મતદારો ઐતિહાસિક રેફરેન્ડમ માટે મતદાન કરી રહ્યા છે. આ રેફરેન્ડમ દ્વારા એ નક્કી થશે કે પારંપરિક કેથોલિક દેશે યુરોપના કેટલાક કડક ગર્ભપાત અંગેના કાયદો હળવો બનાવવો જોઈએ કે નહીં. વર્તમાન કાયદા મુજબ ગર્ભપાત પર પ્રતિબંધ છે અને તેનું ઉલ્લંઘન કરનારને 14 વર્ષની સજાની જોગવાઈ છે.\nઉલ્લેખનીય છે કે 2012માં 17 સપ્તાહની ગર્ભવતી ભારતીય મૂળની ડેન્ટિસ્ટ સવિતા હલપ્પનાવરનું ગર્ભપાતની મંજૂરી નહીં મળતા મોત થઈ ગયું હતું. ડોક્ટર્સે ધાર્મિક પ્રતિબંધને પગલે સવિતા દ્વારા કરાયેલી અપીલને ફગાવી દીધી હતી. સવિતાના મોતને પગલે સ્થાનિકોમાં આક્રોશ જોવા મળ્યો હતો. જો કે આ ઘટના બાદ 2013માં સંશોધન કરીને એક અપવાદનો સમાવેશ કરાયો હતો જેમાં માતા પર જોખમ જણાય તો ગર્ભપાત કરવાની જોગવાઈ છે.\nસવિતાના પિતા અદનપ્પા યાલગીએ જણાવ્યું કે, ‘મને આશા છે કે આયરલેન્ડના લોકો મારી દીકરી સવિતાને જનમતના દિસે યાદ કરશે, જે તેની સાથે નબ્યું કોઈ અન્ય પરિવાર સાથે નહીં બને. હું તેના વિશે દરરોજ વિચારું છું. આઠમા સંશોધનને લીધે જે ઉકેલ નિકળ્યો હતો તે તેને ના મળ્યો. તેમણે કાયદામાં બદલાવો કરવો જોઈએ.’\nભારતીય મૂળના વડાપ્રધાન લિયો વરડકર પણ આઠમાં સશોધનને હટાવવાના પક્ષમાં છે અને તેમણે લોકોને જનમતમાં વધુને વધુ ભાગ લેવા અપીલ કરી હતી.\nઆયરલેન્ડમાં વર્તમાન મહિનાઓમાં જાહેર ચર્ચા વધતા ગર્ભપાત અંગેના કાયદાને હળવા બનાવવાના અભિયાનમાં વેગ જોવા મળ્યો છે. અત્યાર સુધીમાં 35 લાખ મતદારાઓ આ અંગે નિર્ણય કરશે કે ગર્ભપાત પર બંધારણીય પ્રતિબંધ યથાવત્ રહેવો જોઈએ કે તેને હટાવી લેવો જોઈએ. ચૂંટણી પૂર્વે સર્વેક્ષણમાં એવા સંકેત મળ્યા છે કે પરિણામ ઘણું લગોલગ આવી શકે છે અને હવે જે મતદારોએ પોતાનો નિર્ણય નક્કી નથી કર્યો તેવા લોકોના હાથમાં બધું છે.\nઆયરલેન્ડ પારંપરિક રીતે યુરોપના સૌથી ધાર્મિક દેશમાં આવે છે. બાળકોના જાતિય શોષણના કિસ્સા પ્રકાશમાં આવ્યા બાદ કેથલિક ચર્ચનો પ્રભાવ ઓછો થયો છે. અગાઉ ત્રણ વર્ષ પૂર્વે આયરલેન્ડમાં સમાન લિંગના લોકો વચ્ચે લગ્નના પક્ષમાં મતદાન થયું હતું. જનમત માટે થયેલા મતોની ગણતરી આવતીકાલે સવારે થશે અને દિવસમાં તેનું પરિણામ જાહેર થાય તેવી સંભાવના છે.\nઅમિતભાઇ શાહે જમવા બોલાવ્યા:ટેબલ ઉપર ઘણી સ્વાદિષ્ટ વાનગી છત્તા ખૂબ સાચવીને જમ્યા આ મંત્રી access_time 12:00 am IST\nપાર્ટી અને ગઠબંધનની સહયોગી કોંગ્રેસ પાર્ટી વચ્‍ચે વિભાગોની વહેંચણીને લઇને કેટલાક મતભેદ છે : કર્ણાટકના મુખ્‍યમંત્રી access_time 12:12 am IST\nPF ધારકો માટે માઠા સમાચારઃ સરકારે વ્યાજદરમાં કર્યો ઘરખમ ફેરફાર! access_time 4:47 pm IST\nસાણથલી ગ્રામ્ય વિસ્તારની મુલાકાતે ધારાસભ્ય બાવળીયા access_time 11:48 am IST\nઉમણીયા વદરના મહિલા તલાટીને બાંધકામ મંજુરી બાબતે ધમકી access_time 11:46 am IST\nજીલ્લા કલેકટર ખેડૂત આંદોલન બાબતે કંઇ જાણતા નથી, તેઓ પૈસા બનાવવામાં વ્યસ્ત : મેથળા-પીપાવાવ ધામમાં હાર્દિક પટેલની સટાસટી access_time 12:02 pm IST


Fear of damage to 5000 acres of land leaving chemical waste in the lake | ડભોઈના મોટાહબીપુરામાં આવેલા તળાવમાં કેમિકલ વેસ્ટ છોડી દેવાતાં 5000 એકર જમીનને નુકસાનનો ભય,9ગામોને અસર - Divya Bhaskar\nFear Of Damage To 5000 Acres Of Land Leaving Chemical Waste In The Lake\nપ્રદૂષણ:ડભોઈના મોટાહબીપુરામાં આવેલા તળાવમાં કેમિકલ વેસ્ટ છોડી દેવાતાં 5000 એકર જમીનને નુકસાનનો ભય,9ગામોને અસર\nડભોઈ25 દિવસ પહેલા\nમોટા હબીપુરા ખાતે આવેલા તળાવમાં કેમિકલયુકત પાણી નજરે પડે છે.\nરાહ કોતર મારફતે કેમિકલયુક્ત પાણી આવ્યું\nકેમિકલયુક્ત પાણી છોડનાર કોણ છે? તંત્ર માટે તપાસનો વિષય બન્યો\nડભોઇ તાલૂકાના મોટાહબીપુરા ગામે છેલ્લા કેટલાક દિવસથી ગામના તળાવમાં દુર્ગંધ મારતું કેમિકલયુક્ત પાણી ઠલવાતા ગ્રામજનો ત્રાહિમામ પોકારી ઊઠ્યા છે. તાલુકાના સાઠોદ પાસેથી પસાર થતા રાહ કોતરમાં છેલ્લા કેટલાક દિવસથી અસહ્ય ગંદુ અને દુર્ગંધ મારતું કેમિકલયુક્ત પાણી ઠલવાઇ રહ્યું છે. જે પાણી કેટલાક ગામોના કોતરમાંથી પસાર થઈ તાલુકાના મોટા હબીપુરા ગામના તળાવમાં ઠલવાય છે. જેના પરિણામે તળાવના શુદ્ધ પાણીનો ઉપયોગ કરતા પશુપાલકો તેમજ ગ્રામજનો મુશ્કેલીમાં મુકાયા છે.\nએકબાજુ વરસાદ ખેંચાયો છે. ત્યારે વરસાદી પાણીની આવક ન થતા તળાવમાં પાણીનો સંગ્રહ નથી. ત્યારે બીજી તરફ દૂષિત પાણી તળાવમાં ભેગું થતાં મોટા હબીપુરા સહિતના આસપાસના ખેડૂતો માટે માથાના દુ:ખાવા સમાન સાબિત થઇ રહ્યું છે. ગ્રામજનો દ્વારા આ અંગે સરપંચને રજૂઆત કરાતા હાલ તો આ દૂષિત પાણી આવતું બંધ થયું છે. પરંતુ રાહ કોતરમાં દુષિત પાણી કોણ છોડી જાય છે? તે તપાસનો વિષય ઉભો થયો છે. આ કેમિકલ યુક્ત પાણી ક્યાંથી આવ્યું તે અંગેની તપાસ માટે તંત્રમાં જાણ કરવાના ચક્રો ગતિમાન કર્યા છે.\nતાલુકાના સાઠોદ ગામથી નિકળતું રાહ કોતર તાલુકાના થરવાસા, હબીપુરા, સુલતાણપૂરા, મંડાળાં, બારીપૂરા, અંગૂઠણ અને કાયાવરોહણ સુધી જાય છે. ત્યારે છેલ્લા કેટલાક દિવસથી તાલુકાના આ કોતરમાંથી અસહ્ય દુર્ગંધ મારતું ગંદુ અને કેમિકલયુક્ત કાળું દેખાતું પાણી મોટાહબીપુરા ગામના તળાવમાં ભળી રહ્યું છે. આજ પાણી ખેડૂતો સિંચાઇ અને પશુઓ માટે લેતા હોવાથી રોગ ચાળો ફાટી નિકળવાનો પણ ગ્રામજનોમાં ભય સેવાઇ રહ્યો છે. ત્યારે આ કોતરની રાહમાં આવતા આશરે9જેટલા ગામોના ખેતરોમાં ઊભા પાકને નુકશાન થવાની ભીતિ પણ સેવાઇ રહી છે.\nડભોઇ તાલુકામાં અગાઉ કોલેરાના3જેટલા કેસો આવી ગયા છે. આવું દુર્ગંધ મારતા પાણીને પગલે મોટાહબીપુરા ગામના લોકોમાં મોટો રોગચાળો ફાટી નિકળવાનો ભય પણ સેવાઇ રહ્યો છે. વહેલી તકે આ સમસ્યા દૂર થાય તેવી ગ્રામજનોની માંગ છે. આ પટ્ટી પર 5000 એક્ટર અલગ-અલગ જાતનું પાક થાય છે. કપાસ, મકાઇ, તુવેર, ડાંગર અને શાકભાજી જેવા પાકો લેવામાં આવે છે. કેમિકલ દૂષિત પાણીના કારણે પાણીનો સંગ્રહ ના હોય જેને લઇને નવો પાક લેવામાં પણ મુશ્કેલીઓ પડશે. અને હાલ વરસાદ ખેંચાતા હાલના પાકમાં પણ વહેલી તકે અધિકારીઓ નિકાલ નહી લાવે તો પાકનો નાશ થશે. તે માટે જવાબદાર કોણ? જેથી તંત્ર પણ વહેલી તકે દૂષિત કેમિકલ ઠાલવાતા તત્વો તરફે ચાંપતી નજર રાખી ઝડપીપાડી કાયદેસરની કાર્યવાહી કરે તેવી માગ ઉઠવા પામી છે.


Ognaj area notorious Ankit raped teenage girl on knife point police filed complaint – News18 Gujarati\nઅમદાવાદ: માથાભારે અંકિતે ચપ્પાની અણીએ સગીરા પર આચર્યું દુષ્કર્મ, બળજબરીથી ઇકો કારમાં બેસાડીને ખેતરમાં લઈ ગયો\nજાનથી મારી નાખવાની ધમકી આપી કિશોરી પર દુષ્કર્મ\nAhmedabad: જો સગીરા આ બાબતની કોઈને જાણ કરે તો તેને અને તેના પિતાને જાનથી મારી નાખવાની ધમકી પણ આપી હતી.\nLast Updated : October 12, 2021, 15:31 IST\nઅમદાવાદ: અમદાવાદ શહેરમાં ફરી એક વખત સગીરા પર દુષ્કર્મ (Teenage girl raped)ની ઘટના સામે આવી છે. જેમાં નરાધમ યુવકે પહેલા ધમકી આપીને મિત્રતા કરી હતી. બાદમાં સગીરા જ્યારે સ્કૂલે (School to home)થી ઘરે પરત ઘરી રહી હતી ત્યારે ધાક-ધમકી આપીને તેને ઇકો કાર (Eeco car)માં ઉપાડી ગયો હતો. બાદમાં ખેતરમાં લઇ જઇને શારીરિક સંબંધ બાંધ્યો હતો. એટલું જ નહીં, જો સગીરા આ બાબતની કોઈને જાણ કરે તો તેને અને તેના પિતાને જાનથી મારી નાખવાની ધમકી પણ આપી હતી. સગીરાએ તેના પિતાને આ બાબતની જાણ કરતા સમગ્ર મામલો પોલીસ સ્ટેશન પહોંચ્યો છે.\nમળતી માહિતી પ્રમાણે ઓગણજ વિસ્તાર (Ognaj area)માં રહેતી સગીરાને અંકિત નામના યુવકે મોડી રાત્રે ઘરના ધાબા પર બોલાવીને ધમકી આપી હતી કે, જો તું મને મળવા નહીં આવે તો તારા પિતાને જાનથી મારી નાંખીશ. આ ઉપરાંત સગીરાએ તેના પિતાને જણાવ્યું હતું કે, અંકિત ચાર-પાંચ મહિના પહેલા તેની સાથે મિત્રતા કેળવવા માટે આવ્યો હતો. સગીરાએ મિત્રતા કરવાની ના પાડતા તેણે ધમકી આપી હતી. જેથી બંને અવારનવાર મળતા હતા. આ દરમિયાન આરોપીએ સગીરાને ફોન નંબર પણ આપ્યો હતો. જોકે, સગીરાએ ફોન પર વાત કરવાની ના પાડતા તેને જાનથી મારી નાંખવાની ધમકી આપી હતી.\nઆરોપી સાથે સંપર્કમાં આવ્યાના એકાદ મહિના પછી સગીરા જ્યારે સ્કૂલેથી પરત ફરી રહી હતી ત્યારે આરોપી ઓગણેજ બળિયાદેવના મંદિર (Baliyadev temple) પાસે ઇકો કાર લઇને આવ્યો હતો. અહીં આરોપીએ કિશોરીને ચપ્પુ બતાવીને સાથે ચાલવા કહ્યું હતું. આવું ન કરે તો જીવથી મારી નાખવાની ધમકી આપી હતી. જે બાદમાં નરાધમ કિશોરીને જબરજસ્તીથી ઇકો કારમાં બેસાડીને ઓગણેજ ગામની સીમમાં ખુલ્લા ખેતરમાં લઇ ગયો હતો. અહી કિશોરીની મરજી વિરુદ્ધ શારીરિક સંબંધ બાંધ્યો હતો.\nસાથે એવી ધમકી પણ આપી હતી કે, આ બાબતની જાણ કોઈને કરીશ તો જાનથી મારી નાંખીશ. બાદ આરોપી યુવક ગાડી લઈને ત્યાંથી જતો રહ્યો હતો. આરોપી અંકિત માથાભારે હોવાથી સગીરાએ આ બાબતની કોઈને જાણ કરી ન હતી.\nઆ પણ વાંચો: સુરત: દુષ્કર્મ કેસની પીડિતાએ ઝેરી દવા ગટગટાવી લેતા ચકચાર, ભાજપના કાર્યકરે પ્રેમજાળમાં ફસાવી ગુજાર્યો હતો બળાત્કાર\nછઠ્ઠી ઓક્ટોબરના રોજ ફરી એક વખત આરોપી સગીરાને ચપ્પુ બતાવીને તે જગ્યા પર લઈ ગયો હતો અને ધમકી આપીને શારીરિક સંબંધ બાંધ્યો હતો. સાથે જ સગીરાના પિતાને જાનથી મારી નાંખવાની ધમકી આપી હતી. આ મામલે અંતે સગીરાએ તેના પિતાને જાણ કરતા સમગ્ર મામલો પોલીસ સ્ટેશન પહોંચ્યો હતો. પોલીસે આ મામલે ફરિયાદ દાખલ કરીને વધુ તપાસ શરૂ કરી છે.\nTags: અમદાવાદ, ગુનો, પોલીસ, બળાત્કાર


મારી બાળવાર્તાઓ - કપિલ સતાણી - KAPIL SATANI\nHome કપિલ સતાણી પુસ્તકો મારી બાળવાર્તાઓ - કપિલ સતાણી\nબોટાદનાં સર્જક કપિલ સતાણીનું "મારી બાળવાર્તાઓ" પુસ્તક પ્રકાશિત થયું.\nબોટાદનાં યુવાસર્જક અને શિક્ષક કપિલ સતાણીનું ત્રીજું પુસ્તક "મારી બાળવાર્તાઓ" તાજેતરમાં પ્રકાશિત થયું. સંપૂર્ણ રંગીન આ પુસ્તકમાં બાળકો માટે પ્રેરણાદાયી બાળવાર્તાઓ પ્રગટ કરવામાં આવી છે.\nઆ અગાઉ પણ કપિલ સતાણીનાં બે પુસ્તકો પ્રકાશિત થયેલ છે. જેમાં એક નિબંધસંગ્રહ "વિચારકાંતિ" અને પ્રજાપતિ સમાજનાં લેખકો અને પત્રકારો અંગેનું "પ્રજાપતિ સાહિત્યિક પ્રતિભાઓ" આ બંને પુસ્તકો દ્વારા તેમને ગુજરાતમાં એક અનોખી ઓળખ પ્રાપ્ત થઇ છે. ટુંક સમયમાં "વિચારકાંતિ" ની દ્વિતીય આવૃત્તિ પણ પ્રકાશિત થઈ રહી છે.\n👉 પ્રથમ આવૃત્તિ :2016\nપ્રકાશક - શબ્દસેતુ પ્રકાશન અમદાવાદ\nપ્રાપ્તિ સ્થાન - રાજેશ બુક સેલસૅ\nમોબાઇલ - 9879371945


ઉનાળોઃ એપ્રિલમાં અમદાવાદમાં ગરમીએ દસ વર્ષનો રેકોર્ડ તોડ્યો, આગામી5દિવસ અગનવર્ષાની આગાહી\nએપ્રિલ મહિનામાં ગરમી તમામ રેકોર્ડ તોડી રહ્યું છે અને હજુ પાંચ દિવસ રાજ્યમાં અગનવર્ષાની હવામાન વિભાગે આગાહી કરી છે. ત્યારે બુધવારે રાજ્યના નવ શહેરોમાં ગરમીનો પારો 41 ડિગ્રીને પાર પહોંચી ગયો હતો. હવામાન વિભાગના મતે આજે સુરત, પોરબંદર, ગીર સોમનાથ, જૂનાગઢ, કચ્છ અને દિવમાં યલો એલર્ટ રહેશે.\nતો શુક્રવારથી રવિવાર સુધી બનાસકાંઠા, મહેસાણા, પાટણ, સાબરકાંઠા, ગાંધીનગર, ખેડા, અમદાવાદ, વડોદરા, દાહોદ, સુરેંદ્રનગર, રાજકોટ, પોરબંદર, જૂનાગઢ, અમરેલી અને કચ્છમાં કાળઝાળ ગરમીને પગલે યલો એલર્ટ રહેશે. તો આજે અમદાવાદમાં યલો અલર્ટ રહેશે. રાજ્યમાં બુધવારે નોંધાયેલા ગરમીના આંકડાની વાત કરીએ તો 44.3 ડિગ્રી સાથે સુરેંદ્રનગરમાં સૌથી વધુ ગરમી નોંધાઈ હતી.\nઅમદાવાદમાં પણ 44.2 ડિગ્રી સાથે એપ્રિલમાં પડેલી ગરમીનો દસ વર્ષનો રેકોર્ડ તોડી નાંખ્યો છે. અમદાવાદ માટે કરવામાં આવેલી આગાહી અનુસાર હજુ રવિવાર સુધી અમદાવાદમાં ગરમીનો પારો 44 ડિગ્રીને આસપાસ રહેવાની શક્યતા છે. જ્યારે સમગ્ર રાજ્યમાં હજુ પાંચ દિવસ હીટવેવની હવામાન વિભાગે આગાહી કરી છે.\nઅન્ય શહેરોની વાત કરીએ તો અમરેલીમાં ગરમીનો પારો 43.5 ડિગ્રી પર પહોંચ્યો હતો. તો ભૂજમાં ગરમીનો પારો 43.2 ડિગ્રી સુધી પહોંચ્યો હતો. ગાંધીનગરમાં ગરમીનો પારો 43 ડિગ્રી પર પહોંચ્યો હતો. તો રાજકોટમાં બુધવારે ગરમીનો પારો 42.5 ડિગ્રી સુધી પહોંચતા રાજકોટના નાગરિકો આકરા તાપમાં શેકાયા હતા.\nડિસામાં ગરમીનો પારો 41.2 ડિગ્રી, વલ્લભવિદ્યાનગરમાં 41.3 ડિગ્રી તાપમાન નોંધાયુ હત. તો વડોદરામાં ગરમીનો પારો 41.8 ડિગ્રી સુધી પહોંચ્યું હતુ. ભાવનગરમાં ગરમીનો પારો 40.5 ડિગ્રી, કંડલા એયરપોર્ટ પર ગરમીનો પારો 40.4 ડિગ્રી સુધી પહોંચ્યો હતો. કેશોદમાં ગરમીનો પારો 40.3 ડિગ્રી અને સુરતમાં ગરમીનો પારો 40.2 ડિગ્રી સુધી પહોંચ્યો હતો.


વીજ્ઞાન અને આધ્યાત્મવાદ – ‘અભીવ્યક્તી’\n24Jan 2010 20 Jun 2021\nઅરવીંદવાદીઓ, થીઓસોફીસ્ટો, રામકૃષ્ણ મીશનના સ્વામીઓ, મહેશયોગીઓ વગેરે આધ્યાત્મવાદના સમર્થનમાં વીજ્ઞાનના જ્ઞાનનો બહોળો ઉપયોગ કરવા લગ્યા છે. આ સંદર્ભમાં આઈન્સ્ટાઈને જાહેરમાં નીવેદન બહાર પાડેલું કે, ‘પાદરીઓ ઈશ્વરના અસ્તીત્વના પ્રમાણરુપે મારી થીયરી ઓફ રીલેટીવીટીને ટાંકે છે તે ઉચીત નથી, મારી થીયરી ઓફ રીલેટીવીટી અને ઈશ્વરના અસ્તીત્વને કશો પણ સંબંધ નથી.’\nએ જ પ્રમાણે ક્વોન્ટમ વીજ્ઞાનના અચોક્કસતાના નીયમનો (Principle of Uncertainty) સગવડીયો અર્થ તારવવામાં આવે છે કે, ‘વીજ્ઞાનની મર્યાદા છે જ્યાંથી વીજ્ઞાનનો અંત આવે છે, ત્યાંથી આધ્યાત્મવાદનો પ્રારંભ થાય છે. દૃષ્ટા, દૃષ્ટી અને દૃષ્ય એક જ છે, ઈતી ઈતી.’\nઈલેક્ટ્રોનનું સ્થાન અને ગતી બંને એકીસાથે ચોક્કસપણે જાણી શકાતા નથી. જો ચોક્કસ સ્થાન મળે તો તે જ ક્ષણે તેની ગતી ચોક્ક્સપણે મળી શકતી નથી અને ચોક્કસ ગતીની માપણી કરવામાં આવે તો તેનું ચોક્કસ સ્થાન કળી શકાતું નથી. ઈલેક્ટોનનું સ્થાન શોધવા માટે તેને પ્રકાશીત કરવું પડે. પ્રકાશના કીરણોની તરંગલંબાઈ (wavelength) ઈલેકટ્રોનના વ્યાસ કરતાં હજારોગણી મોટી છે, એટલે ઈલેક્ટ્રોન પ્રકાશના કીરણોની ઝપટમાં આવતું નથી. મોટા છીદ્રોવાળી ચાળણીમાંથી નાના કાંકરાઓ ચળાઈ જાય તેમ ઈલેક્ટ્રોન પ્રકાશના કીરણોમાંથી પસાર થઈ જાય છે, પકડાતા નથી. અર્થાત્ તેનું ચોક્કસ સ્થાન મુકરર થઈ શકતું નથી. જો અત્યંત નાની તરંગલંબાઈના કીરણોનો મારો ઈલેકટ્રોન પર કરવામાં આવે તો ઈલેક્ટ્રોનની ગતી, નાની તરંગલંબાઈના કીરણોની પ્રચંડ શક્તીથી સ્થાન મળે છે, પણ તે જ ક્ષણે તેની અસલ ગતી શી હતી, તે ચોક્કસપણે માપી શકાતી નથી.\nઆ મર્યાદા વીજ્ઞાનની નથી, પણ કુદરતે જ આ મર્યાદા લાદેલ છે. કારણ કે ઈલેક્ટોનનો વ્યાસ જે છે તે છે. પ્રકાશની તરંગલંબાઈ જે છે તે છે. તેમાં ઘટાડો કે વધારો થઈ શકે તેમ નથી. તો શું વીજ્ઞાનીઓએ હાથ જોડીને બેસી રહેવું ? નાજી, તેમણે Statistical Probability ના ગણીત આધારીત એક ગણીતી-સમીકરણ શોધ્યું કે જેનાથી તેઓ ઈલેક્ટ્રોનના સ્થાન અને ગતી સોએ સો ટકા ચોક્કસ તો નહીં, પણ લગભગ ચોક્કસપણે જાણી શકે છે. આવા કામચલાઉ ગણીતી સમીકરણની સહાયની વીજ્ઞાનીઓએ બસો જેટલા મુળભુત કણોની આગાહી કરી અને તેમની પ્રાયોગીક ધોરણે ભાળ પણ મેળવી અને છતાં થીયરી ઓફ રીલેટીવીટી અને ક્વોન્ટમ વીજ્ઞાન અંતીમ સત્ય છે, એવો દાવો વીજ્ઞાન કરતું નથી. હજારો પ્રયોગો એક થીયરીને સીદ્ધ ભલે કરતા હોય, પણ તેમાં એકાદ અપવાદ હાથ લાગે તો તે અપવાદ તે થીયરીનો છેદ ઉડાડવા માટે બસ છે. વીજ્ઞાનીઓ થીયરી ઓફ રીલેટીવીટી કે ક્વોન્ટમ વીજ્ઞાનમાં નાનો સરખો અપવાદ શોધવાના પ્રયાસો કરી રહ્યા છે અને તેમને આવો અપવાદ કુદરતની પ્રયોગશાળામાં હાથ લાધશે, ત્યારે આ થીયરીઓનો છેદ ઉડાડવામાં તેઓ જરા પણ ખચકાશે નહીં. કારણ કે વીજ્ઞાન તેમના માટે બાહ્યજગતની ગતીવીધી સમજવા માટેનું સાધન છે. ફીલસુફીની ભાષામાં કહીએ તો Matter is Primary, અને Mind યાને વીચારવીશ્વ અથવા મનોવ્યાપાર Matter પર આધારીત છે.\nઅર્થાત્ વીજ્ઞાનનો પાયો જ Materialism યાને ભૌતીકવાદ છે. ભૌતીકવાદના વીરોધમાં આધ્યાત્મવાદીઓ વીજ્ઞાનનો ઉપયોગ કરે છે, ત્યારે તેમણે વીજ્ઞાનનું અવળું કે સગવડીયું અર્થઘટન કરવું પડે છે. દૃષ્ટા, દૃષ્ટી અને દૃષ્ય એક છે- એ આવા અવળા અર્થઘટનનું દૃષ્ટાંત છે. આર્થર એડીંગ્ટન, જેમ્સ જીન્સ, પોલ ડેવીસ, કાપ્રા જેવા પ્રખર વીજ્ઞાનીઓ આધ્યાત્મવાદની તરફણ કરે છે, ત્યારે તેઓ પણ વીજ્ઞાનનો અવળો અર્થ કરે છે, કરવો પડે છે, એટલે જ તો હું તેમને વીજ્ઞાની સાધુબાવાઓ કહું છું.\n‘ગુજરાતમીત્ર’ દૈનીક, સુરતના ‘ચર્ચાપત્ર’ વીભાગમાં તા.18/11/1992ના રોજ પ્રકાશીત થયેલ ચર્ચાપત્ર …\n‘ગુજરાતમીત્ર’ તેમજ આર. કે. મહેતા સ્મૃતી ગ્રન્થ પ્રકાશન સમીતીના સૌજન્યથી સાભાર..\n♦●♦●♦ દર સપ્તાહે મુકાતા રૅશનલ વીચારો માણવા જોતા રહો મારો બ્લોગ https://govindmaru.com/\nPrevious એ ધર્માન્તર નથી\nNext મારો ધર્મ કયો કહેવાય…?\n24 Jan 2010 at 5:56 pm\n457 01 BHAUTIK-VAAD ANE ADHYAA-TMA-VAAD Side A Download\n458 02 BHAUTIK-VAAD ANE ADHYAA-TMA-VAAD Side B Download\nAbove (2)lectures by Swami Sachchidanandji Maharaj will throw some light on VIGNYAAN & ADHYAA-TMA-VAAD.\nPl. go to http://www.Sachchidanandji.org Click lectures, Click search, find numbers 457 & 458 and Click to listen.\n24 Jan 2010 at 5:58 pm\nભારતના મૂર્ધાન્યોમાં જ નહીં પણ વિદેશોમાં અને તે પણ પાશ્ચાત્ય વિકસિત દેશોમાં પણ વત્તે ઓછે અંશે બે ફેશનો પ્રચલિત છે. એક છે વહેમ જે ખાસ કરીને સુચારુ ભવિષ્ય અને આર્થિક ઉન્નતિ માટે છે. વાસ્તુશાસ્ત્ર, ફેંગસુયી, જાતજાતની સુશોભનની રમકડા ટાઇપ કે બીજી કોઇ કૃતિઓ જેવી કે માછલીઓ,મોઢામાં ચલણી સીક્કા વાળા દેડકા, લાફીંગ બુદ્ધ, નજર ન લાગે તે માટે આંખનો ડોળો, મનીવેલ, ગુડલક પ્લાન્ટ, ઇજીપ્તનું બનાવટી મમી, પ્રવેશદ્વારે ગણેશ કે બે રાક્ષસના ડોકા વિગેરે વિગેરે કોઇ અન્ત નથી. આ ઉપરાંત જાતજાતના નંગોવાળી વીંટીઓ તો ખરીજ.\nજેમ કોંપ્યુટરમાં શોર્ટ કટ હોય છે તેમ જીવનને સુખસમૃદ્ધ બનાવવા માટે આવા શોર્ટકટ ચલાવવામાં આવે છે.\nતમારે તમારા મગજને કે મનને સુધારવુ છે. તો તેને માટે પુસ્તકો વાંચવાની અને આત્મખોજ કરવાની કે એવી કોઇ મહેનત કે શારીરિક કે બૌધિક શ્રમની જરુર નથી. તમે “યોગા કરો”, “આર્ટ ઓફ લીવીંગના ક્લાસ જોઈન કરો.”\nતમારે સ્વભાવ બદલવો છે? તો અમૂક રીતે તમારા અક્ષરોના વળાંકો કેળવો. જેમ અક્ષરના વળાંકો અને સ્ટાઇલ થી માણસનું મન પારખી શકાય છે તેમ અક્ષરોની સ્ટાઇલ બદલવાથી મનની સ્ટાઇલ પણ બદલાશે. જેમ ધુમાડો છે તો અગ્નિ હશે કારણ કે અગ્નિ હોય તો ધુમાડો થશે.\nચમતકૃતિઃ ઘટાદાર વૃક્ષો વાંદરા ખેંચી લાવે છે માટે આપણે વાંદરા ખેંચી લાવો તો ઘટાદાર વૃક્ષો આપોઆપ ફૂટી નિકળશે. વૃક્ષોની રોપણી અને પછીની માવજત અને ઉછેરી માવજતનો શ્રમકરવાની શી જરુર છે?\nઆતો બધી ખાધેપીધે સુખી પણ માનસિકરીતે અસંતુષ્ટ માણસોની ફેશનની વાત થઇ.\nપણ આવામાણસો અસ્તિત્વ ધરાવતા હોય તો તેમની ઉપર નભતા જીવો ઉત્પન્ન ન થાય એવું કોણે કીધું? ઈશ્વર કંઇ એવો નગુણો નથી.\n“લોભસ્ય તુ મૂર્ખાણાં પાખંડ્ડયાઃ અજાયતઃ” અને ગુજરાતીમાં કહેવત છે કે લોભીયા હોય ત્યાં ધુતારા ભૂખે ન મરે. ઓછી મહેનત એ પણ એક લોભ છે.\nબીજી ફેશન છે બાપુઓમાં. બાપુઓ બે જાતના હોય છે. પોતાને મૉડર્ન માને તેવા. અને બીજા પરંપરાવાદી. બન્નેને ઠીક ઠીક બહોળો અનુયાયી વર્ગ અથવા અને શ્રોતા ગણ હોય છે. પરંપરાવાદીઓ સામાન્યરીતે ભક્તિમાર્ગી અને નિરુપદ્રવી હોય છે. જોકે આશારામ જેવા કેટલાક અપવાદ હોઇ શકે. પણ તમે તેમને સાંભળીને મુસ્કરાઇ શકો છો. ગુસ્સે થવાની જરુર નથી. તેઓ ભલે ગુસ્સો કરે.\nપહેલા પ્રકારના પોતાને જ્ઞાનમાર્ગી કહેડાવે છે. એમાં તમે રજનીશને ગણી શકો. તમે એવુ ખચિત સમજશો કે જ્ઞાનને તર્ક સાથે સંબંધ છે માટે આવા બાવાઓ તર્કબદ્ધ દલીલો (શંકરાચાર્યની જેમ) કરીને પોતાની વાત સમજાવતા હશે. જો તમે આવું માનતા હો તો તમે ખાંડ ખાઓ છો. રજનીશ તમને તર્ક કરીને સમજાવશે કે તર્ક એક ફોગટની વાત છે. કારણકે તર્ક એ માહિતિ ઉપર આધાર રાખે છે અને જેમ વધુ માહિતિ તેમ તમે ખોટી વાતને પણ સાચી ઠેરવી શકો. માટે તર્ક ત્યાજ્ય છે. તર્ક એક જાતની હિંસા છે. “સાધ્યં ઇતિ સિદ્ધં”.\nહવે આનો સૌથી મોટો ફાયદો બાવાજીને એ છે કે તેઓ જે બોલવું હોય તે બોલી શકે અને જે તારવવું હોય તે તારવી શકે. વળી તેઓ સર્વજ્ઞ છે તે તેમાં અભિપ્રેત છે.\nરજનીશે કહ્યું “શક્તિ અવિનાશી છે. તેનો કદી નાશ થતો નથી. સ્પંદન એ એક શક્તિ છે. શ્રીકૃષ્ણે વૃન્દાવનમાં બંસરીના સુરો રેલાવ્યા. એ સ્પંદનો નાશપામ્યા નથી. વિજ્ઞાન હજી એવા ઉપકરણો શોધી શક્યું નથી. પણ જ્યારે વિજ્ઞાનદ્વારા એવા શક્તિશાળી સંવેદનશીલ ઉપરણ શોધી કઢાશે ત્યારે તે બંસરીના સૂરો સાંભળી શકશે. મારા મિત્ર વાડીભાઈ પટેલ કહેછે કે રજનીશ તેમના આશ્રમમાં ક્યારેક તો પાદ્યા હશે જ. તે અવાજ પણ ભવિષ્યમાં સાંભળી શકાશે.\nફિલમના હીરો અને હિરોઈન જેમને માનાર્થે હિરાભાઇ અને હિરીબેન કહેવું ઠીક રહેશે. તેઓને જાતજાતના પાત્રોના રોલ ભજવવા પડે. રામપુરમાંથી રામપ્રસાદજી છત્રપતિ શિવાજી ટર્મીનસ ઉપર ઉતરે ત્યાથી વાર્તાની શરુઆત થાય. ગામડાની ગોરી ઘણી માસુમીયત વાળી હોય અને ગ્રામ્ય લઢણ વાળી ભાષા બોલતી હોય. આવું કંઈક તો ગ્રામ્ય પ્રેક્ષકગણ માટે સામેલ કરવું પડે જેથી ગ્રામ્યપ્રેક્ષકવર્ગ તાદાત્મ્ય સાધી શકે.\nહવે આજ હિરાભાઇ અને હિરીબેનના કોઇ ટીવી શોમાં મુલાકાત ગોઠવાય અને એંકર સાથે પ્રશ્નોત્તરી થાય ત્યારે જે ભાષાની ફિલ્મો થકી તેમને ખ્યાતિ મળી હોય હોય તેને કંઇક અંશે અવગણી, “અમે કંઈ જેવાતેવા નથી” એમ ગર્ભિતરીતના સૂચન અર્થે અંગ્રેજી શબ્દોનો ઠીક ઠીક ઉપયોગ કરે એટલે કે વર્ણસંકર અંગ્રેજીમાં ફાડે. “એન્ડા..(and)” એ તેમનો માનીતો શબ્દ છે. મોડર્ન બાવાઓમાં પણ આ લક્ષણ વ્યાપક છે. અંગ્રેજી અને ફીઝીકસમાં રહેલા જ્ઞાનથી તેઓ વંચિત નથી અને પોતાનું કહેવું અવૈજ્ઞાનિક નથી એ વાત ઉપર તેઓ ભાર મૂકવા માગતા હોય છે. જોકે તેમનું અંગ્રેજી હિરાભાઇઓ અને હિરીબેનો કરતાં ઘણૂં સારુ હોય છે. પણ ફિઝીક્સવાતો કરે ત્યારે રજનીશની જેમ દાળમાં કોળૂં જાય છે.અને તેમની અદાઓ કંઈક અંશે હિરાભાઇઓને મળતી આવે છે. અને ભાષાના શબ્દો થકી થતી રમતો વરવી લાગે છે.\nતાજેતરમાં રજનીશથી અભિભૂત થયેલા એક મૂર્ધન્યશ્રી એ વાત કરી કે રજનીશની વાતમાં કેટલું ઉંડાણ છે. “માણસ મરતી સમયે જીવવાના વિચારો કરે છે. અને જીવતા સમયે મરવાના વિચારો કરે છે… આ કેવો વિસંવાદ …? વાત છે ભાઇ રજનીશની એટલે ઉદાહરણ પણ પાશ્ચાત્ય ભુમિકાવાળું હોય. અને તે એક્ટરની અદાની વાત જે આ વાતની પરિપેક્ષ્યતામાં આપઘાત કરવાનો અભિનય કરતો હોય છે. અહો રુપં અહો ધ્વનિ.\nકદાચ આ વિસંવાદ નથી પણ દ્વંદ્વ છે. માણસના મનમાં બે આયામો વાળી વાતો જ નહીં અનેક આયામો વાળી વાતો હોય છે. આ વાતમાં કશું અસાધારણ નથી. હવે આ વાતને ઉલ્ટાવીએ તો કેવું થશે?\nમાણસ મરતી વખતે મરવાના વિચારો કરે છે. અને જીવતી વખતે જીવવાના વિચારો કરે છે. એટલે કે મરતી વખતે મૃત્યુથી ડરતો નથી પણ તેને તાબે થાય છે. અને જુઓ જે જીવતો હોય તે વખતે જીવવાનું વિચારે છે તે કેવો શ્રેષ્ઠ મેનેજર થાય છે. દરેક સફળ મનુષ્યની પાછળ આ સત્ય છૂપાયેલું હોય છે. વિશ્વામિત્રે રામને આજ વાત કરી કે જેનું મનોબળ દ્રઢ છે તે ગ્રહોની ગતિને ગણકારતો નથી. અને ગ્રહોને પોતાના લાકડીના પ્રહારોથી ફંગોળે છે.(હવે અમે રહ્યા દેશી તેથી દેશી ઉદાહરણ આપ્યું)\nરજનીશની બીજી વાત: એક માણસે કોયલના (કે કાગડાનાના) માળામાંથી બે બચ્ચા પકડી લીધા. તેને પાંજરામાં પૂરી દીધા. તેને એમ કે કોયલના મીઠા બોલ સાંભળવા મળશે. પણ પછી બચ્ચા બોલ્યા “કૉ… કૉ… કૉ..”. એટલે તેણે તેમને છોડી દીધા. બોલવાથી મૂક્તિ મળે છે. (તાત્પર્ય મૂક્તિમાટે મૌન જરુરી નથી. મૌનથી બંધનમાં પડાય છે.)\nસંસ્કૃતમાં આનાથી જરાજુદું લખ્યું છે.\nઆત્મનઃ મુખદોષેણ બદ્ધ્યન્તે સુકસારિકા, બકાસ્તત્ર ન બધ્યન્તે, મૌનં સર્વાર્થ સાધનં\nપોતાની વાણીથી પોપટ અને મેના (પાંજરામાં) બંધનમાં આવે છે. બગલાને કોઇ બાંધતું નથી. માટે મૌન રહેવું સારું.\nતર્કશાસ્ત્રની દ્રષ્ટિએ કોઇએક ઉદાહરણ ઉપરથી વૈશ્વિક નિર્ણય ન તારવી શકાય. તેને માટે પંચ તંત્રની વાતો રજનીશ આગળ મેદાનમારી જાય છે. અને બાવાજીની દશા અતો ભ્રષ્ટઃ તતો ભ્રષ્ટઃ જેવી થાય છે.\nઘણાને મોરારી બાપુને મળતું માન પસંદ પડતું નથી. પણ અગાઉ કહ્યું તેમ તે નિરુપદ્રવી છે. અને તેમનું વાચન સાધારણ તો નથી જ. તેમને મેં એક વખત (ટીવીમાં કોઇ ચેનલ ઉપર) ગણપતિજીને લગતી ઋચાઓ અર્થસભર રીતે, મોઢે જ બોલતા સાંભળેલા. તે ઉપરથી લાગે છે કે આ માણસ નાખી દેવા જેવો કે સામાન્ય કોટીનો કે સમાજનું અહિત કરનારો નથી જ નથી.\nદરેક વસ્તુ તરંગ અને કણ બંને છે. ફ્રાન્સના લ્યુઇસ દ બ્ર્ગોગ્લી એ આ વાત પ્રતિપાદિત કરેલી. પ્રકાશને સામાન્યરીતે તરંગ માનવામાં આવતો હતો. પણ ફોટો એલેક્ટ્રિક ઇફેક્ટમાં તેનું અસ્તિત્વ કણ તરિકે પ્રતિપાદિત થયું તેથી વેવીકલ થીએરીનો જન્મ થયો. આ વાત ઇલેક્ટ્રોનને પણ લાગુ પડે છે. પ્રકાશના કિરણોની તરંગ લંબાઇ એલેક્ટ્રોનના વ્યાસ કરતાં હજારો ગણી વધારે છે તે કારણથી જ આપણે ઇલેક્ટ્રોનનું સ્થાન નક્કી કરિ શકતા નથી તે વાત બરાબર નથી. પણ દરેક બાબતના પરિમાણમાં એક અનિશ્ચિતતા હોય છે તેને શ્રોડીન્જરે અનસર્ટેઇન્ટી પ્રીન્સીપલ તારવેલો. અને તે અનસર્ટેઇન્ટીટી દરેક કોન્સ્ટન્ટની વેલ્યુ ઉપર આધાર રાખે છે. અને આવા અનેક કોન્સ્ટન્ટો છે. સ્ટીફન હોકીન્સે અનંત વિશ્વોના અસ્તિત્વની કલ્પના કરી છે જેમાં આ કોન્સ્ટ્ન્ટોની અલગ અલગ પોસીબલ વેલ્યુ હોય.\nઆપણું વિશ્વ એક એવું વિશ્વ છે જેમાં એવી ઓપ્ટીમમ વેલ્યુ આવી જેથી વિશ્વ જેવું છે તેવું થયું. જો કોન્સ્ટન્ટોની વેલ્યુમાં થોડોક પણ ફેર હોત તો પરમાણુઓ અને અણુઓ બન્યા ન હોત.\nપણ અંતિમ ખોજ એ રીલેટીવીટી નથી. પણ યુનીફાઈડ થીયેરીની છે જે હજી શોધવાની બાકી છે. આપણે ફક્ત ચાર (ક્ષ, ય, ઝેડ અને ટી જ્યાં ટી એ સમયનું પરિમાણ છે) પરિમાણોને જાણીએ છીએ વાસ્તવમાં તે ૨૨+૪ પરિમાણો છે. આ વાત બહુ ચર્ચા અને જગ્યા માગી લે છે. પણ શંકરાચાર્યની થીયેરી પ્રમાણે દરેક પરમ કણ તત્વ એ સજીવ છે. અને વિશ્વ પણ સજીવ છે જે અગમ્ય બ્રહ્મમાંથી મેટર-એનર્જીની ડ્યુઆલીટીમાં ઉત્પન્ન થયું. અને કારણ કે તે સજીવ છે તેથી આપણે સૌ જીજીવિશાવાળા છીએ. ભૌતિકશાસ્ત્રીઓ આ પરમ તત્વ ને શોધી રહ્યા છે. અને તેઓ માને છે કે આ વિશ્વ સજીવ છે. પણ કેવી રીતે તે છેતે જાણવાની કોશીસ ચાલુ છે. આઈનન્સ્ટાઇને પણ કહેલું કે આ સજીવ સૃષ્ટિ પ્રોબેબીલીટીના સિદ્ધાન્ત પ્રમાણે થઇ નથી.\n25 Jan 2010 at 3:25 am\nશ્રી આર. કે. મહેતાનો લેખ ઉપલબ્ધ કરવા બદલ ગોવિંદભાઇનો ખૂબ ખૂબ આભાર.\nભાષા અને વિષય બંને અઘરા છે. પણ એટલું જરૂર છે કે, ઇશ્વરના અસ્તિત્વ બાબતે વિજ્ઞાનીઓ સમર્થન આપે છે- એવા કાઢેલા તારણો સાચા નથી; એમ શ્રી આર.કે.મહેતા કહે છે.\nહું તો એવું કહુ છુ કે, વિજ્ઞાનીઓ કહે કે ઇશ્વર છે – ત્યારે જ સ્વીકારવું એવું તો હોઇ ના શકે. ઇશ્વરના અસ્તિત્વને સ્વીકારીને કોઇકની સત્તા સ્વીકારીને માનવી અહમ્ વગરનો તો બને છે. જેના પણ ઘણાં લાભો છે. માત્ર વ્યક્તિગત નહી સામાજિક પણ ખરા. અલબત્ત વિજ્ઞાનીઓના તારણો એ વૈજ્ઞાનિક બાબત છે. તે અંગે બે-મત હોઇ ના શકે.\nઆ લેખ પરની કોમેન્‍ટમાં શ્રી શિરીષભાઇ દવે, એ જે ચર્ચા છેડી છે, તે અદભૂત છે.\nગોવિંદભાઇ મારુએ તા.૨૪/૧/૧૦ ના રોજ મૂકેલી પોસ્ટ ઉપર શિરીષભાઇએ એના એ જ દિવસે એટલે કે તા.૨૪/૧/૧૦ ના દિવસે જ આટલી સમૃધ્ધ માહિતી પૂરી પાડી છે. આ ઇન્સ્ટન્ટ છે. જે શિરીષભાઇનું વિશાળ વાંચન છતુ કરવા ઉપરાંત તેમના વિચારપૂર્ણ મનનું ચોક્ખુ દર્શન કરાવી જાય છે. શિરીષભાઇને આપીએ તેટલા અભિનંદન ઓછા પડે એમ છે.\nશિરીષભાઇ તેમના જ્ઞાનનો લાભ એક બ્લોગ બનાવીને આવા લખાણોને મઠારીને ચોક્કસ દિશા આપીને રજૂ કરવો જોઇએ. અને જ્યાં પણ સંદર્ભને અનુરૂપ બાબત હોય ત્યાં પોતાના જે તે લેખ કે નિબંધની લીન્‍ક આપવી જોઇએ. જેથી બ્લોગ પરનું સુવ્યવસ્થિત લખાણ વાંચકોને ઉપલબ્ધ થાય. – શિરીષભાઇ, પાસે બધુ જ છે. બસ એક બ્લોગ શરૂ કરે – તેમના પોતાના જ લખાણોનો; તો વાંચકોને ઘણો લાભ મળશે.\nમાણસ જીવે ત્યારે મૃત્યુની અને મરવાનું આવે ત્યારે જીવવાની વિચારણા કરે – તે બાબતની એક કવિતાપૂર્ણ રજુઆત.\nhttp://wp.me/pdMeq-2i મૃત્યુને જીવન માં ફેરવી દઉં.\n25 Jan 2010 at 6:06 am\nસામાન્ય રીતે વિજ્ઞાનને સમજવા માટે સુક્ષ્મ બુદ્ધિની તથા પ્રયોગોઅને અવલોકનનોની જરૂર રહે છે જ્યારે અધ્યાત્મ મહદઅંશે શ્રદ્ધા સાથે સંકળાયેલ છે. એવી કોઈ પણ વ્યક્તિ નથી કે જેમાં વધતાં ઓછા અંશે બુદ્ધિ અને શ્રદ્ધા ન હોય. હવે જેનામાં જેટલા પ્રમાણમાં બુદ્ધિ હોય તેટલા પ્રમાણમાં વિજ્ઞાનને સમજી અને સમજાવી શકે તે જ રીતે જેટલા પ્રમાણમાં શ્રદ્ધા અને સાધના હોય તેટલા પ્રમાણમાં અધ્યાત્મને સમજી અને સમજાવી શકે. જ્યાં સુધી રામકૃષ્ણ મીશનના સંન્યાસીઓને લાગે વળગે છે ત્યાં સુધી તેમાંના મોટા ભાગના સારી રીતે શિક્ષિત સંન્યાસીઓ હોય છે કે જેઓ અભ્યાસુ અને સારી બૌદ્ધિક યોગ્યતા ધરાવતા હોય છે વળી, તેઓ સન્યાસી થયા છે તે જ દર્શાવે છે કે તેઓ શ્રદ્ધાળું પણ છે. તો જેનામાં શ્રદ્ધા અને બુદ્ધિનો સમન્વય હોય તે વિજ્ઞાન અને અધ્યાત્મનો સમન્વય જરૂર કરી શકે. તેવી જ રીતે કોઈ વૈજ્ઞાનિક શ્રદ્ધાળું હોય તો તે સંશોધન કરતા કરતા પણ ઈશ્વરના અસ્તિત્વમાં શ્રદ્ધા ધરાવી શકે. તેથી કોણે શું કરવું તે સહુ કોઈએ પોતાની મેળે નક્કી કરવાનું હોય છે. હા, લોકોએ તેમની વાત માનવી કે ન માનવી તે માટે લોકો સ્વતંત્ર હોય છે.\n25 Jan 2010 at 6:19 pm\nઆધ્યાત્મ અને વિજ્ઞાન જુદા ન હોઇ શકે. વિનોબા ભાવે કંઈક અંશે આવું માનતા હતા. અને તે વિશ્વનીય પણ છે. શ્રદ્ધાને બુદ્ધિથી અલગ કરવી અને આધ્યાત્મને શ્રદ્ધા સાથે જોડવી તે બરાબર નથી. નારાયણભાઇના એક પ્રવચનમાં મેં સાંભળેલ કે દરેક બાબતને બુદ્ધિથી ચકાશો. અને તે પછી બુદ્ધિ જે નિર્ણય લો તેના ઉપર શ્રદ્ધા રાખો. તેમણે વાપરેલા શબ્દો યોગ્ય જ છે. અને તેથી શ્રદ્ધાને બુદ્ધિથી અલગ કરીને ન સ્વિકારાય.\nઆવું કરીએ એટલે જોકે ઘણા ગુંચવાડા ઉભા થાય. જેમકે આપણા મોટાભાગના ક્રિયા કર્મો બુદ્ધિગમ્ય ન હોય. ગાંધીજીએ આ બાબતમાં કહ્યું છે કે તેવે વખતે તે બાબતોમાં તેની ઉપયોગિતા જોવી. અને તેથી જ્યારે બુદ્ધિદ્વારા થતી ચકાસણીથી ગુંચવાડો એટલે કે મન અને બુદ્ધિ વચ્ચે વિસંવાદ થાય ત્યારે આપણે આનંદ અને નુકશાનના પ્રમાણને આધારે નિર્ણય લેવો.\nદાખલા તરીકે મૂર્તિપૂજા. ઈશ્વર તો નિરાકાર છે અથવા અગમ્ય છે. છતાં આપણે ભાવપૂર્વક તેની પૂજા કરીએ છીએ. આ જે ઈશ્વરની મૂર્તિ છે તે પ્રતિકાત્મક છે.\nઆ જે શિવલિંગછે તે વિશ્વમૂર્તિ શિવનું પ્રતિક છે. વિશ્વમાં બધા ઉત્પત્તિ, જીવન અને લયને પામે છે. આપણા શરીરના મોટાભાગની ક્રિયાઓ આપણા આધિપત્યની બહાર છે. આપણે રક્તકણોને કે શ્વેત કણોને આદેશ આપી શકતા નથી.તેમજ એવા ઘણા કણો અને રસાયણો છે જેમાં આપણો કશો જ ફાળો નથી અને તેઓ જ્યારે જરુર પડે ત્યારે ઉત્પન્ન થાય છે અને તે બધાની વચ્ચે સંવાદો થાય (આપણને ખબર પણ નથી કે તેઓ સંવાદ કરે છે કે નહીં અને કરે છે તો કેવી રીતે કરે છે) અને જ્યાં જરુર છે ત્યાં જઇ પહોંચે છે અને પોતાની ફરજ બજાવે છે. આટલું બધું સીલેટીવ રીતે કોણ કરે છે. આપણે તો કરતા નથી જ. જો બધા પરમ કણો જડ છે તો તેઓ થકી બનતા પરમાણુઓ, અણુઓ, ડીએનએ-ઓ, આરએનએ-ઓ બધું જ જડ જ હોય. પરમ કણો એવા તે કેવા અને એવી તે કેવીરીતે સીલેક્ટીવલી રીતે એકબીજા સાથે જોડાણો કરે છે કે જેથી તેઓ એકબીજાના પૂરક બને. તો તારવણી એજ નિકળે કે મનુષ્યથી ઉપર એવું કોઇ છે જે આપણે ન સમજ્યા હોઇએ તેવા હેતુથી આ બધું કરે છે. અને તે વિશ્વ જ હોઈ શકે.\nઅને આ વિશ્વ જ બધાની ઉત્પત્તિ, સ્થિતિ અને નાશ કરે છે. તેથી વિશ્વરુપે આ સામુહિક જીવને આપણે અહોભાવથી જોઇએ છીએ. અને તેના પ્રતિક રુપે શિવલીંગની પૂજા કરીએ છીએ અને આનંદ અનુભવીએ છીએ. ત્રિમૂર્તિ શિવ (ભવ શર્વ અને રુદ્ર) પણ એક પ્રતિક છે. જો સૂર્ય ચંદ્ર અને અગ્નિ હોય તો જ આપણે જોઇ શકીએ. તેથી શિવ ત્રીનેત્ર છે. બીજા બધાજ પ્રતિકોની વાતો કરી શકાય.\nવિશ્વ અને પરમકણ (અત્યારે પરમકણ માટે બે થીયેરી છે. સુપર સ્ટ્રીંગ અથવા એ-કણ)\nઅને તેના આંતરજોડાણોથી થતા પરિબળો. પણ આ સુપરસ્ટ્રીંગ ૨૨+૪=૨૬ પરિમાણોમાં જીવે છે. અને આ ૨૬ પરિમાણોના ગણિત થકી યુનીફાઈડ થીયેરી વિશ્વ એક જ તત્વનું બનેલું છે તે સિદ્ધ કરી શકાય છે. પણ પ્રાયોગિકરીતે બધું ઘણું બાકી છે અને રહેશે.\nતેથી જ કહ્યું છે કે હે વિશ્વમૂર્તિ શિવ અમારા પરમ સામુહિક જ્ઞાનરુપી સરસ્વતિ દેવી પણ સદાકાળ તારા વિષે લખ્યા કરે તો પણ તારી વાત પૂરી થાય તેમ નથી.\nટૂકમાં બ્રહ્માણ્ડના તત્વજ્ઞાનને રસપ્રદ બનાવવા ગીતાની રચના કરવામાં આવી જેને વિષે એવું કહેવાય છે કે શ્રીકૃષ્ણએ ઉપનિષદરુપી ગાયને દોહીને તે માખણરુપી (સ્વાદિષ્ટ) ગીતા બનાવી. આ બધું પ્રતિકાત્મક છે અને તે વેદ ઉપનિષત અને જૂના પૂરાણોમાં છૂટું છવાયું પડેલું છે.\nઇતિહાસ અને તત્વજ્ઞાનને લોકભોગ્ય સ્વરુપમાં રીતે કેવી રજુ કરી શકાય તે આપણે આપણા પૂર્વજો પાસેથી શિખવાનું છે.\n26 Jan 2010 at 3:22 am\nજે બાબત બુદ્ધિ સ્વીકારી ચુકી છે તે તો વિશ્વાસ થઈ ગયો. જે બાબતમાં બુદ્ધિ અવઢવમાં છે અને જુદા જુદા વિકલ્પોને આધારે જેના બળે કોઈ એક કામચલાઉ નિર્ણય તે લે છે તે બળ શ્રદ્ધાનું છે. બુદ્ધિએ કરેલ આ નિર્ણય આખરી નથી હોતો અને સમય અને અનુભવને આધારે તેમાં ફેરફાર થતાં રહે છે.\n25 Jan 2010 at 6:21 pm\nપ્રવીણભાઇ ઠક્કર્શ્રીએ મારી ઠીક ઠીક પ્રશંસા કરી છે. ઈશ્વર કરે કે જેથી હું સાચે સાચ એવો બની શકું. શુભેચ્છા તરીકે સ્વિકારી લઉ છું. સહ્રુદય પૂર્વકનો આભાર.\n26 Jan 2010 at 3:24 am\nપ્રવીણભાઈ એ જે આપની પ્રશંસા કરી છે તેને મારો પણ ટેકો છે. મારો પણ એવો મત છે કે આપે એક બ્લોગ બનાવવો જોઈએ. જો આપ બ્લોગ બનાવશો તો તે વાંચવા માટે પહેલ વહેલો હું આવીશ.\n26 Jan 2010 at 10:24 am\nઆપે આર. કે.મેહ્તાનો લેખ અમારા જેવા બ્લોગર મિત્રોના વાચનના લાભાર્થે રજૂ કર્યો અને પ્રતિભાવો મળ્યા તેમાં ભાઈ શિરીષ દવેના પ્રતિભાવે વાચકોની પ્રશંસા મેળવી તેમાં હું પણ સામેલ થઉં છું. શ્રી શિરીષભાઈ આપ આપનો બ્લોગ જરૂર શરૂ કરો અને અમારા જવાં અધુરા અને ધાર્મિક્તા/આધ્યાત્મિકતાના કાંઠે ઉભી છબછબીયાં કરનારના માર્ગ દર્શક બનો તેવી હાર્દિક વિનંતિ કરું છું.\nશ્રી ગોવિંદભાઈએ આર.કે.મહેતાના લેખ બ્લોગ ઉપર રજૂ કરી શિરીષભાઈ જેવી વ્યક્તિનો પરિચય અનાયાસે કરાવી દીધો જે મારા જેવા અનેક બ્લોગર મિત્રો માટે આશીર્વાદ રૂપ બની રહેશે !\n26 Jan 2010 at 2:46 pm\nપ્રવીણભાઇ, અતુલભાઇ, અરવિંદભાઇ સર્વે ના બ્લોગ વિષેના સૂચનને માનપૂર્વક આવકારું છું. પણ મારા ખ્યાલ પ્રમાણે તેમાં એક શરત એવી છે કે રોજ કંઈ લખવું પડે. અને તે મારા માટે થોડું મુશ્કેલ છે. હાલમાં કેટલાક વખતથી એક સોલીસીટર ફર્મનું કોમ્પ્યુટરાઇઝેશનમાટેનું સ્કોપ ઓફ વર્કનું અને તેમના ડૉક્યુમેન્ટસના ક્લાસિફિકેશનનું કામકરું છું તેથી ઠીક ઠીક સમય ફાળવવો મુશ્કેલ છે. પણ જો રોજ લખવું જરુરી ન હોય તો મને ગાઈડ કરશો તો આભારી થઇશ.\n26 Jan 2010 at 4:38 pm\nના તેમાં રોજે રોજ લખવું જરૂરી નથી. આપને જ્યારે અનુકુળતા હોય ત્યારે લખી શકો છો. આપ જલદી બ્લોગ શરુ કરો.\n26 Jan 2010 at 5:20 pm\n‘ગુજરાતમીત્ર’ દૈનીક, સુરતના ‘ચર્ચાપત્ર’ વીભાગમાંતા.18/11/1992ના રોજ પ્રકાશીત થયેલ ચર્ચાપત્ર …તથા\n‘ગુજરાતમીત્ર’ તેમજ આર. કે. મહેતા સ્મૃતી ગ્રન્થ પ્રકાશન સમીતીના સૌજન્યથી\nશ્રી ગોવિંદભાઇ મારુએ મુકેલી પોસ્ટ\n‘‘અભિવ્યક્તિ ’’માં વ્યક્ત થયેલ શ્રી આર. કે. મહેતાની અભિવ્યક્તિ પરત્વે એક પ્રતિભાવ –\nશ્રી આર.કે. મહેતાના ઉપરના લેખમાં જણાવ્‍યા મુજબઃ- ઈલેક્ટ્રોન પર અત્યંત નાની તરંગલંબાઈના કિરણોનો મારો કર્યા પછી ઈલેક્ટ્રોનનું સ્થાન પ્રાપ્‍ત થઇ શકે છે. પરંતુ તે જ ક્ષણે ઇલેક્ટ્રોનની મૂળ ગતિને માપવાનું પાછુ શક્ય બનતું નથી. આ મર્યાદા વિજ્ઞાનની નથી, પણ કુદરતે જ આ મર્યાદા લાદેલ છે.\nઆવો, મર્યાદાવાળી આ વાતની આપણે મૂલવણી કરવાનો પ્રયાસ કરીએઃ-\nવિચારવા જેવો મૂદ્દોઃ- આ મર્યાદા કોની?\nશ્રી આર.કે. મહેતા સાહેબના મત મુજબઃ- ‘‘આ મર્યાદા વીજ્ઞાનની નથી, પણ કુદરતે જ આ મર્યાદા લાદેલ છે.’’\nવિચારવા જેવો મૂદ્દોઃ- આપણી આંખોની નજરથી પારદર્શક કાચની પાછળની વસ્તુ જોઇ શકીએ છીએ. પરંતુ આપણી આંખોની નજર દ્વારા ચામડીની પાર જઇને આપણે આપણા હાડકાં જોઇ શકતા નથી. આ મર્યાદાને કુદરતની મર્યાદા જ કહીશું ને? X-ray ની મદદથી કુદરતે મૂકેલી આ મર્યાદાને વિજ્ઞાને દૂર કરીને આપણી આ નજર મારફત જ આપણાં હાડકાંને જોઇ શકીએ છીએ. જે વિજ્ઞાને શક્ય બનાવ્‍યું છે. તેનો અર્થ થાય કે, જે કંઇ મર્યાદાઓ છે તે બધાને દૂર કરવાની શક્યતાઓ પણ કુદરતે રાખેલી જ છે. એટલે જે કોઇ મર્યાદા(ઓ) છે તે કુદરતની નહીં; પણ તે બધી મર્યાદાઓ તો જે તે સમયે પ્રવર્તતા વિજ્ઞાનની કહેવાય.\nતે બાબતને બીજી રીતે કહી શકાયઃ- હજુ વિજ્ઞાને તે દિશામાં શોધ કરવાની બાકી છે. એટલે કે આજે વિજ્ઞાનને હજુ ઘણી મર્યાદાઓ છે. ભવિષ્‍યમાં કુદરતના રહસ્યરૂપી પડદાને ઉચકીને વિજ્ઞાન ઘણી ઘણી મર્યાદાઓ દૂર કરી શકશે. આથી, મર્યાદા કુદરતની નહીં પણ વિજ્ઞાનની છે.\nશ્રી આર.કે.મહેતા સાહેબે નોંધેલી વાતના અંશોઃ-\n\tઆઇન્સ્ટાઇન ના કહેવા મુજબઃ- ‘પાદરીઓ ઈશ્વરના અસ્તીત્વના પ્રમાણરુપે મારી થીયરી ઓફ રીલેટીવીટીને ટાંકે છે તે ઉચીત નથી, મારી થીયરી ઓફ રીલેટીવીટી અને ઈશ્વરના અસ્તીત્વને કશો પણ સંબંધ નથી.’\n\tMatter is Primary. (સાદી ગુજરાતી ભાષામાઃ-દ્રવ્ય અથવા પદાર્થ મૂળભૂત-પાયાની બાબત છે.)\n\tMind યાને વિચારવિશ્વ અથવા મનોવ્યાપાર Matter પર આધારીત છે. (સાદી ગુજરાતી ભાષામાઃ-વિચાર વિશ્વ પણ દ્રવ્ય અથવા પદાર્થ ઉપર જ આધારીત છે.)\n\tભૌતિકવાદના વિરોધમાં આધ્યાત્મવાદીઓ વિજ્ઞાનનો ઉપયોગ કરે છે.\n\tઆર્થર એડીંગ્ટન, જેમ્સ જીન્સ, પોલ ડેવીસ, કાપ્રા જેવા પ્રખર વીજ્ઞાનીઓ આધ્યાત્મવાદની તરફેણ કરે છે –\n\tત્યારે, તેઓ પણ વિજ્ઞાનનો અવળો અર્થ કરે છે- કરવો પડે છે. એટલે જ તો હું (શ્રી આર.કે.મહેતા) તેમને વીજ્ઞાની સાધુબાવાઓ કહું છું.\nવિચારવા જેવો મૂદ્દોઃ- ઉપરના ઉલ્લેખો સહીતના શ્રી આર.કે.મહેતાના ઉપરના લેખનો એકંદર સાર શો છે?\nસાર શોધવાનો એક નમ્ર પ્રયાસઃ –\nઆઇન્સ્ટાઇને ઇશ્વર વિષે અલબત્ત કોઇ શોધ નથી કરી. બીજા શબ્દોમાં, આઇન્સ્ટાઇનની થીયરી ઓફ રીલેટીવીટીને ઇશ્વર સાથે કોઇ સંબંધ નથી. અને તેથી જ આધ્યાત્મવાદના સમર્થનમાં પાદરીઓ(પાદરીઓ ઉપર ભાર મૂકવામાં આવે)એ જ્યારે આઇન્સ્ટાઇનની થીયરી ઓફ રીલેટીવીટીનો ઉપયોગ કરેલો ત્‍યારે, આઇન્સ્ટાઇને તેના સંદર્ભમાં કરેલી આ સ્પષ્‍ટતાઃ-થીયરી ઓફ રીલેટીવીટી અને ઇશ્વરના અસ્તિત્વને કશો સંબંધ નથી; તે બાબત સ્વીકારવી રહી – તે અંગે બે-મત હોઇ ના શકે.\nઆર્થર એડીંગ્ટન, જેમ્સ જીન્સ, પોલ ડેવીસ, કાપ્રા જેવા પ્રખર વિજ્ઞાનીઓએ(..પ્રખર વિજ્ઞાનીઓ ઉપર ભાર મૂકવામાં આવે)આધ્યાત્મવાદની તરફેણ કરી ત્યારે આઇન્સ્ટાઇને તે વિષે કોઇ અભિપ્રાય આપ્‍યાની વાત શ્રી આર.કે. મહેતાએ કરી નથી.\nમાટે ગેરસમજ કરવાની જરૂર નથી કેઃ-\nઆર્થર એડીંગ્ટન, જેમ્સ જીન્સ, પોલ ડેવીસ, કાપ્રા જેવા પ્રખર વિજ્ઞાનીઓ કે જેઓ આધ્‍યાત્મવાદના સમર્થક છે, તેઓ ખોટા હોવાનું કે ઠેરવવાનું કોઇ તારણ કે કારણ શ્રી આર.કે. મહેતાએ રજુ કરેલું છે.\nઆધ્યાત્મવાદીઓ અને વિજ્ઞાનીઓ બંનેની એક-બીજાથી વિરોધી હોવા બાબતનો અછડતો ઉલ્લેખ શ્રી આર.કે.મહેતાના ઉપરના લેખામાં છે.\nસાથે સાથે, શ્રી આર. કે. મહેતાએ જ નોંધ્યું છે તેમ આધ્યાત્મવાદીઓ અને વિજ્ઞાનીઓમાં સામાન્ય (common) બાબત છે કેઃ-\nઆધ્યાત્મવાદીઓ ભૌતિકવાદના વિરોધમાં વિજ્ઞાનનો ઉપયોગ(હ્રાસ) કરે છે –\nએ જ રીતેઃ-\nપ્રખર વિજ્ઞાનીઓ પણ આધ્યાત્મવાદની તરફેણમાં વિજ્ઞાનનો ઉપયોગ (હ્રાસ) કરે છે.\nશ્રી આર.કે.મહેતાના (અંગત) અભિપ્રાય મુજબઃ- પ્રખર વિજ્ઞાનીઓને વિજ્ઞાની સાધુબાવા કહેવાનું તાર્કીક રીતે જોતાં (ભાર મૂકવામાં આવે) કેટલે અંશે યોગ્ય કહી શકાય?\nશ્રી આર.કે. મહેતાના ઉપરના લેખમાંથી નીચે મુજબનો નીચોડ નીકળે છેઃ-\n(૧) પ્રખર વિજ્ઞાનીઓ, કે જેઓ, તર્કસંગત ના હોય તેવી કોઇ બાબત સ્વીકારતા હોતા નથી; તેઓ પણ આધ્યાત્મવાદને સમર્થન આપે છે. શ્રી આર.કે.મહેતાએ નોંધ્યા મુજબ તો આવા વિજ્ઞાનીઓ વિજ્ઞાનનો અવળો અર્થ કરીને પણ આધ્યાત્મવાદને સમર્થન આપે છે.\n(ર) આધ્યાત્મવાદીઓ તો આધ્યાત્મવાદને સમર્થન આપે જ છે. જે કોઇ વિચારણાની બાબત નથી. આવા આધ્યાત્મવાદીઓ આઇન્સ્ટાઇનની થીયરીનો હવાલો આપીને આધ્યાત્મની વાત કરે છે.\n(૩) મારી દૃષ્‍ટિએઃ- આર.કે. મહેતાના ચર્ચાપત્રમાં રજુ થયા મુજબ આધ્યાત્મવાદને આધ્‍યાત્મવાદીઓ તથા પ્રખર વિજ્ઞાનીઓ પણ સમર્થન આપે છે. તો પછી આધ્યાત્મને બાકીના બધા સમર્થન આપે તે યોગ્ય જ ગણવું રહ્યુ ને?\nશ્રધ્ધા-વિશ્વાસ પરના વિચારો માટે Pl. visit: http://wp.me/pdMeq-2O\nનમ્રતા સાથેની સ્પષ્‍ટતાઃ\nશ્રી આર.કે.મહેતાનો ઉલ્લેખ તેમણતે દર્શાવેલા મુદ્દાને લીધે છે. શ્રી આર.કે. મહેતાના વ્યક્તિગત વિરોધ તરીકે આ બાબતને ન જોવા માટે વિનંતી. પ્રખર વિજ્ઞાનીઓને વિજ્ઞાની સાધુબાવા તરીકે ગણવાનો અભિપ્રાય ઘડવા માટેની શ્રી મહેતાની સ્વતંત્રને પડકારવાનો કોઇ જ ઇરાદો નથી. શ્રી મહેતા તો દેવ થઇ ગયા. તેમનો આભાર માનવો જોઇએ કે, આવી બાબતમાં વિચારણા કરવા માટે તેમના લેખથી દિશા મળી છે. તેમનો લેખ લખવા માટે તેમણે લીધેલા એ શ્રમને બિરદાવીને તેમને શ્રધ્ધાંજલી સાથે પ્રણામ કે જેનાથી વિચારવા માટેની એક દિશા તે પરમ સદગત આત્માએ આપણને બધાને પૂરી પાડી છે.\n27 Jan 2010 at 8:35 am\nબ્લોગરમીત્રો- શ્રી શીરીષભાઈ, પ્રવીણભાઈ, અતુલભાઈ, અરવીંદભાઇ અને નટવરભાઈના વીતંડાવાદ વીનાના પ્રતીભાવ/સુચનોથી પ્રભાવીત થયો. સૌનો આભાર ..\nહું અઠવાડીયે એક જ પોષ્ટ રજુ કરું છું. તે મુજબ સમયના અભાવે અઠવાડીયે કે દશ દીવસે એકાદ પોષ્ટ સાથે શ્રી શીરીષભાઈ પોતાનો બ્લોગ શરુ કરે તેવી હાર્દીક વીનંતી છે.\n2 Feb 2010 at 10:40 am


#Vadodara – નવેમ્બર 2019માં પૂર્વ મેયરના હસ્તે ખાતમુહુર્ત કરી ખુલ્લી છોડી દેવાયેલી ગોત્રી - ઉંડેરા કાંસમાં કાર ખાબકી - Watch Gujarat News : LIVE LATEST TODAY Online\n27 નવેમ્બર 2019ના રોજ ધારાસભ્ય જીતુ સુખડિયા, પૂર્વ મેયર સહિત સ્થાનિક ભાજપી અગ્રણીઓની ઉપસ્થિતિમાં ખાતમુહૂર્ત કરાયું હતું.\n70 લાખના ખર્ચે9માસમાં કામગીરી પૂરી કરી દેવાશે તેવો પૂર્વ મેયર દ્વારા દાવો કરાયો હતો.\nગાયને બચાવવા જતાં કાર ખુલ્લી કાંસમાં ખાબકી, સદનસીબે કોઈ જાનહાની નથી થઈ.\nક્રેઈન દ્વારા કાર કાંસમાંથી બહાર કાઢવામાં આવી.\nWatch Gujarat. ચૂંટણીની ઢોલ ઢબૂકવા માંડ્યા છે ત્યારે બીજી તરફ શહેરના સત્તાધારી પક્ષના કામનો દેખાડો કરનારા અગ્રણીઓ સામે પ્રજામાં રોષ વ્યાપેલો જોવા મળી રહ્યો છે. ત્યારે આજે ગોત્રી વિસ્તારની ખુલ્લી કાંસમાં કાર ખાબકતાં સ્થાનિક લોકોમાં ખાતમુહૂર્તના ફોટા પડાવવામાં શૂરા ભાજપી અગ્રણીઓની બેદરકારી – નિષ્કાળજી ચર્ચાનો વિષય બન્યો છે. અત્રે ઉલ્લેખનિય છે કે, 27 નવેમ્બર 2019ના રોજ પૂર્વ મેયરના હસ્તે ખુલ્લી કાંસને આરસીસી સ્લેબ ભરીને ઢાંકી દેવાની કામગીરીનું ખાતમૂહુર્ત કરવામાં આવ્યું હતું. જેમાં ધારાસભ્ય જીતુ સુખડિયા સહિતના સ્થાનિક ભાજપી અગ્રણીઓ ઉપસ્થિત રહ્યા હતાં. અને એ દિવસે તત્કાલિન મેયર દ્વારા દાવો કરાયો હતો કે, 70 લાખમાં થનારી આ કામગીરી નવ મહિનામાં પૂરી કરી દેવાશે.\nગોત્રીથી ઉંડેરા સુધીની ખુલ્લી વરસાદી કાંસમાં પડી જવાથી ગાયના મૃત્યુ નિપજ્યા હોવાના બનાવો અગાઉ બન્યા હતાં. ચોમાસાની ઋતુમાં કાંસમાં પુષ્કળ પાણી ભરાઈ જવાને કારણે તે રસ્તાને સમાંતર થઈ જતી હતી અને રાહદારીઓ તેમજ ઢોર ઢાંખર માટે જોખમી સાબિત થતી હતી. રહેણાંક વિસ્તારમાંથી પસાર થતી કાંસ ખુલ્લી હોઈ બાળકો માથે પણ જોખમ તોળાતું હતું અને મચ્છરોનો ઉપદ્રવ અસહ્ય બન્યો હતો.\nપ્રજાજનોની હાલાકી દૂર કરવાના આશય સાથે વર્ષ 2019માં આખરે કોર્પોરેશન તંત્રએ 200 મીટર લાંબી ખુલ્લી કાંસને આરસીસી સ્લેબ બનાવી ઢાંકી દેવાની કામગીરી હાથ ધરવામાં આવી હતી. 70 લાખના ખર્ચે થનારી કામગીરીનું ખાતમુહૂર્ત 27 નવેમ્બર 2019ના રોજ કરવામાં આવ્યું હતું. ખાતમૂહૂર્ત પ્રસંગે મેયર જીગીષાબહેન શેઠે બાળકો – ઢોર ઢાંખર અને રાહદારીઓની ચિંતા વ્યક્ત કરવા સાથે આગામી નવ માસમાં કામગીરી પૂરી થઈ જશે તેમ જણાવ્યું હતું.\nજોકે, કોરોના કાળ પૂર્વેના ચાર માસ દરમિયાન કોઈ નક્કર કામગીરી હાથ ધરી શકાઈ નહોતી. અને આજેય કાંસ ખુલ્લો છે. આજે સવારે એક શખ્સ કાર લઈ અમદાવાદ જવા નિકળ્યો હતો. તે નારાયણ ગાર્ડન પાસેથી પસાર થતો હતો ત્યારે માર્ગ પર બે ગાય લડતી હતી. ગાયથી બચવા જતાં ચાલકે કાબૂ ગુમાવ્યો હતો અને કાર ખુલ્લી કાંસમાં ખાબકી હતી. બનાવને પગલે સ્થાનિક લોકો દોડી આવ્યા હતાં અને કાર ચાલકને બહાર કાઢ્યો હતો. બાદમાં ક્રેઈન દ્વારા કારને કાંસમાંથી બહાર કાઢવામાં આવી હતી.\nઅત્રે ઉલ્લેખનિય છે કે, ગઈ કાલે મકરપુરા વિસ્તારના મતદારોએ પણ ખાતમુહૂર્ત કરીને કામગીરી કરવામાં આવી ના હોવાના મુદ્દે રોષ વ્યક્ત કર્યો હતો.


ગોવા ભૂલાવે તેવો છે ગુજરાતનો આ દરિયા કિનારો, વિદેશના બીચને પણ ટક્કર મારે એવો છે આ બીચ, જાણો ક્યાં આવેલો છે?\nજ્યારે પણ દરિયા કિનારા પર પ્રવાસ જવાનું આપ વિચારતા હશો તો આપના મનમાં સૌથી પહેલા ગોવા, દિવ અથવા કેરળના કોઇ દરિયા કિનારા નજર સમક્ષ આવી જતા હશે. મુંબઇ, ગોવા અને કેરળ જેવા રાજ્યોના દરિયા કિનારાઓનો પ્રવાસ ખેડવામાં પણ ગુજરાતીઓ જ સૌથી ટોચના ક્રમે આવે છે. પરંતુ આપને જણાવી દઇએ કે ગુજરાતની પાસે પણ સૌથી સૌથી મોટો દરિયા કિનારો છે, અને અન્ય રાજ્યોને ટક્કર આપે તેવા સમુદ્ર તટો અહીં આવેલા છે.\nગોવાને ભૂલી જશો\nપ્રવાસીઓને આકર્ષવા માટે પરફેક્ટ બીચ એટલે સમુદ્ર કિનારે સુંદર રેતી, શાંત ચોખ્ખો અને ખડક દરિયો પછી બીજુ શું જોઈએ. કોઈ આવું કહે એટલે તમને તરત થશે કે આ તો વિદેશ અથવા ગોવામાં જ શક્ય છે. પરંતુ જરા થોભો, આપણા ગુજરાતમાં પણ આવો જ દરિયા કિનારો છે. કેમ, ચોંકી ગયા? હા સાચે જ કોઈ વિદેશી બીચ જેટલો જ સુંદર અને મજાનો દરિયા કિનારો આવ્યા છે ગુજરાતના બે જાણિતા શહેરો સોમનાથ અને પોરબંદરની વચ્ચે માધવપુર પાસે.\nદરિયે નહાવાની મજા તો અહીં આવશે…\nમાધવપુરનું નામ તો તમે સાંભળ્યું જ હશે. દર વર્ષે ચૈત્રી નવરાત્રના રામનવમીથી અહીં માધવરાયજીના લગ્નનો ઉત્સવ ઉજવાય છે. હજારો લાખોની સંખ્યામાં લોકો અહીં આ દિવ્ય લગ્નોત્સવમાં સહભાગી થવા ઉમટી પડે છે. પરંતુ આ બધાથી અલગ માધવપુરનો દરિયા કિનારાને પણ પોતાનું આગવું આકર્ષણ છે. અહીંનો દરિયા શાંત અને પાણી ભૂરાશ પડતા રંગનું છે. તેમજ પાણી છીછરું હોવાના કારણે અહીં દરિયામાં નહાવાની પણ જબરજસ્ત મજા આવ છે. આ કારણે જ હવે અહીં ધીમે ધીમે બીચ પ્રવાસન ઉદ્યોગ વધી રહ્યો છે.\nઅફાટ દરિયો અને અમાપ લીલોતરી\nસિંહોની ત્રાડ જેવા ઘુઘવાટા કરતો પશ્ચિમ સૌરાષ્ટ્રનો દરિયાકાંઠો, લીસી રેશમ જેવી રેતી, અફાટ જળરાશિ, નાળિયેરીના અખુટ વન અને અમાપ લીલોતરીથી આંખો અને હદયને ભરી દેતુ માધવપુરનું કુદરતી સૌંદર્ય ચારે તરફ પથરાયેલ જોવા મળે છે. જો તમે સોમનાથ દ્વારકા કે પોરબંદર તરફ પ્રવાસે ગયા હોય તો ચોક્કસ માધવપુર સ્ટોપ કરીને અહીંના દરિયા કિનારાને નિહાળવો જોઈએ બીજીવાર ગોવાનો પ્લાન કરતા પહેલા તમે માધવપુર વિશે વિચારી લેશો. આજે હવે આ રમણીય બીચ તેની સુંદરતાના કારણે ગુજરાતી અને હિંદી પિક્ચર, સિરિયલ, જાહેરાત અને ફીલ્મોનું પણ શૂટિંગ માટે પણ ધીમે ધીમે જાણિતો બની રહ્યો છે.\nમાધવપુરનું ઘેડનું ઐતિહાસિક મહત્વ\nમાધવપુર ઘેડ મહત્વનું દરિયાકાંઠાનું ગામ છે. તેનાં આજુબાજુનાં પંથકને ઘેડ પ્રદેશ તરીકે ઓળખાય છે.આ ભુમિ ખાસતો ભગવાનશ્રી કૃષ્ણની લગ્નભુમિ તરીકે વધારે પ્રખ્યાત છે. માધવપુર ઘેડમાં શ્રી માધવરાયજીનું પૌરાણિક મંદીર આવેલું છે,આ ભગ્નમંદીર સોલંકી ઢબનું ચૌદમી પંદરમી સદીનું ગણાય છે. મંદીર ઉતમ શિલ્પખચિત છે. તેની પ્રાચીનતા અને કલાસમૃધ્ધિ નયનાર્ષક છે. સમુદ્રકિનારા પર રેતીથી અર્ધ દટાઈને ઇતિહાસ જાળવીને હજુ પણ આ મંદીર બેઠુ છે. જો આપ પણ પોરબંદર આવેલા હોવ કે અહીં આસપાસ વસતા હોવ તો આપે પણ એક વાર માધવપુર બીચની મુલાકાત ચોક્કસ લેવી જોઇએ…


You have decided everything ... If you have foundanew mom, why do you pretend to take my permission? Richa angrily ran towards the room and knocked on the door | ‘તમે બધું નક્કી કરી જ લીધું છે...નવી મમ્મી શોધી જ લીધી છે તો મારી પરમિશન લેવાનું નાટક કેમ કરો છો?’ ગુસ્સાથી સમસમતી ઋચાએ રૂમ તરફ દોડી ધડામ કરતો દરવાજો પછાડ્યો - Divya Bhaskar\nYou Have Decided Everything ... If You Have Found A New Mom, Why Do You Pretend To Take My Permission? Richa Angrily Ran Towards The Room And Knocked On The Door\nમારી વાર્તા:‘તમે બધું નક્કી કરી જ લીધું છે...નવી મમ્મી શોધી જ લીધી છે તો મારી પરમિશન લેવાનું નાટક કેમ કરો છો?’ ગુસ્સાથી સમસમતી ઋચાએ રૂમ તરફ દોડી ધડામ કરતો દરવાજો પછાડ્યો\nઋચાએ ચાવીથી દરવાજાનું લોક ખોલ્યું. ઘરની અંદર આવતા જ એક તીખી સુગંધ શ્વાસમાં ભરી. ‘વાઉ! મારા ફેવરિટ પિત્ઝા.’ દોડીને સીધી ડાઇનિંગ ટેબલ પાસેની ચેર પર ગોઠવાઈ ગઈ. માલવ ત્યાં જ બેઠો હતો. એની રાહ જોતો હતો.\n‘પપ્પા, આજે આંટી નથી આવ્યાં. હાશ! એકનું એક બોરિંગ ખાઈને કંટાળી ગઈ હતી. તમે પિત્ઝા લઈને આવ્યા, થેંકયુ.’ અને વળગી પડી પોતાના પપ્પાને. ‘મને ખબર છે, મારી દીકરીને પિત્ઝા બહુ જ ભાવે છે...એટલે જ તો આજે ઓફિસથી વળતા આંટીને ફોન કરીને મેં ના પાડી કે, આજે ન આવતાં રસોઈ કરવાં. ચાલ, જલ્દી હેન્ડવોશ કરીને આવી જા.’\n‘યસ,પપ્પા...મારા મોઢામાં પાણી આવી ગયું.’\nહાથ ધોઈને તરત જ ઋચા ગોઠવાઈ ગઈ ચેર ઉપર. બે પ્લેટમાં ગરમાગરમ પિત્ઝા પીરસાઈ ગયા.\n‘કેવું ચાલે છે બેટા, તારી સ્ટડી? એકઝામની ડેટ આવી ગઈ?’ માલવ ઋચાને એનો પ્રોગ્રસ રિપોર્ટ પૂછી લેતો.\n‘યસ, પપ્પા. ફેબ્રુઆરી એન્ડથી સ્ટાર્ટ થઇ જશે એક્ઝામ અને માર્ચ એન્ડથી તો દસમા ધોરણનું ભણવાનું પણ ચાલુ થઇ જશે. એવું ટીચર કહેતા હતા. ‘છોડોને પપ્પા, અત્યારે ભણવાની વાતો. અત્યારે તો પિત્ઝાની મજા લઈએ.’ મસ્તીથી ઋચાએ બીજો પિત્ઝાનો ટૂકડો મોઢામાં મૂક્યો. ‘રોજ-રોજ આવું ખાવાનું કયાં મળે છે. રોજ તો એ જ ભાખરી અને શાક.'\n‘બેટા, તને દરરોજ નવું-નવું જમવા મળે તો?’\n‘એટલે...કેવી રીતે? તમે તો કહેતા હતા કે રોજ-રોજ બહારનું ફૂડ ન ખવાય.’\n‘ઋચા, હું તારા માટે નવી મમ્મી લાવું તો’...? માલવ ધીમેથી બોલ્યો.\n‘પપ્પા...’ ઋચાનો અવાજ ઢીલો થઇ ગયો.\n‘તમે, મમ્મીને ભૂલી ગયા?’ એની આંખોમાં આછાં પાણી ફરી વળ્યાં.\n‘ના...બેટા, અનુ તો મારા હૃદયનો એ ટૂકડો છે જેના વડે હું શ્વાસ લઉ છું. અનુનાં મૃત્યુ પછી મને હતું કે હું તને સંભાળી લઈશ. હું બધું મેનેજ કરી લઈશ પણ હવે મને લાગે છે કે ઘર, ઓફિસ બધું એકસાથે મેનેજ કરવું મારા માટે અઘરું થઇ રહ્યું છે... તું પણ ટીનએજમાં આવી ગઈ છે. મને લાગે છે કે આ ઉંમરે એક દીકરીને પિતા કરતાં માની વધારે જરૂર હોય. જે એની દોસ્ત બની શકે. ટ્રસ્ટ મી, ઋચા હું જે કંઈ કરી રહ્યો છું એ સમજી વિચારીને કરી રહ્યો છું. તારિકા બહુ જ સમજદાર અને લાગણીશીલ છે. તારા વિશે બધું જ જાણે છે એ. તને શું ભાવે છે, શું ગમે છે, નથી ગમતું. તારી બધી જ પસંદ-નાપસંદનો ખ્યાલ રાખશે. જો તું હા પાડે તો ઉત્તરાયણ પછી હું અને તારિકા કોર્ટ મેરેજ...’\n‘તમે બધું નક્કી કરી જ લીધું છે. નવી મમ્મી શોધી જ લીધી છે પછી મારી પરમિશન લેવાનું નાટક કેમ કરો છો?’ પિત્ઝાની અધૂરી પ્લેટ છોડી ગુસ્સાથી સમસમી ગયેલી ઋચા દોડી ગઈ એના રૂમમાં અને ધડામ કરતો દરવાજો પછાડ્યો. કબાટમાંથી અનુનો ફોટો કાઢી છાતીએ વળગાડી રડતી ગઈ ધ્રુસકે ને ધ્રુસકે. ‘મમ્મી, તું મને છોડીને કેમ જતી રહી. મને નથી ગમતું તારા વગર. તું પાછી આવી જા. પ્લીઝ પાછી આવી જા. હું તારી જગ્યા કોઈને નહીં આપું.’ ઓશિકા પર મોઢું દબાવીને ક્યાંય સુધી રડતી ગઈ. અવાજ ડૂસકાંમાં ગળાઈ ગયો.\nબીજા દિવસથી ઋચાનું માલવ પ્રત્યેનું આખું વર્તન જ બદલાઈ ગયું. જે પપ્પા અત્યાર સુધી વર્લ્ડના બેસ્ટ પપ્પા હતા એ હવે સ્વાર્થી બની ગયા હતા. માલવ સાથે એ ખાલી ‘હા’ કે ‘ના’માં જ વાત કરતી. એ પણ એની સામે જોયા વગર જ.\n‘બીજાં લગ્ન કરવાનો નિર્ણય સાચો છે કે પછી કોઈ ભૂલ તો નથી કરી રહ્યો ને...’ માલવ જાણે ગિલ્ટી અનુભવવા લાગ્યો.\nઅનુ સાથે જીવાયેલાં પંદર વર્ષની એક-એક સુખદ ક્ષણ નજર સામે તરવરવા લાગી. બંનેએ સાથે મળીને ઋચા માટે કેટકેટલાં સપનાં જોયાં હતાં. છેલ્લા સ્ટેજ સુધી કંઈ ખબર જ ન પડી. બે મહિનાથી સારવાર ચાલતી હતી પણ કોઈ ઈમ્પ્રુવમેન્ટજ દેખાતું નહોતું.અને એક દિવસ ચાલી ગઈ પોતાને મધદરિયે એકલો મૂકીને... નાનકડી દીકરીની જવાબદારી સોંપીને... હંમેશ માટે. માલવની આંખોમાં ભીનાશ ફરી વળી. બાપ-દીકરી એકબીજાની હૂંફમાં જીવતાં ગયાં. રૂટિન ગોઠવાતું ગયું. રસોઈવાળાં બહેન સવાર-સાંજ આવીને રાંધી જતાં. બહારનું બધું કામ માલવ ઓફિસથી વળતા કરી લેતો. જરૂરિયાતો સચવાઈ જતી પણ હવે પોતે થાકી ગયો હતો જવાબદારીઓનાં પોટલાથી. વર્ષોથી જીવાતી એકધારી યંત્રવત્ જિંદગીથી. જરૂર હતી હવે એક સારા હમસફરની, પાર્ટનરની, એક સાથીની જે સાચવી લે પોતાને અને દીકરીને.\nકમુરતાં ઊતરતાં માલવે તારિકા સાથે લગ્ન કર્યાં અને ઘરમાં નવી મમ્મીનું આગમન થયું. તારિકા સવારે પાંચ વાગે ઊઠી ફટાફટ રસોડાનાં કામમાં ગૂંથાઈ જતી. સાત વાગે જયારે ઋચા ઊઠે ત્યારે ડાઇનિંગ ટેબલ પર ઋચાનું દૂધ, નાસ્તો, લંચબોક્સ અને માલવનું ટિફિન તૈયાર હોય. આઠ વાગે તૈયાર થઈ એક્ટિવાનો સેલ મારી સાડા આઠ સુધીમાં એ પહોંચી જતી જોબ પર. ટીચર હતી એ સ્કૂલમાં. ત્રણ વાગે આવી જાય પછી તો આખો દિવસ ઘરમાં જ. તારિકાએ ઘર બરાબર સંભાળી લીધું હતું. એ સતત ઋચાનું ધ્યાન રાખતી. દરરોજ ઋચાની ભાવતી ડિશ બનાવતી. એને કોઈ વાતે અગવડ ન પડે, કોઈ વાતનું ઓછું ન આવે એનો ખ્યાલ રાખતી. માલવ જાણતો હતો કે ઋચાએ હજી સુધી નવી મમ્મીને સ્વીકારી નથી. એ સતત તારિકાને નિગ્લેક્ટ કરતી હતી.\n‘આઈ એમ સોરી તારિકા, પ્લીઝ કદાચ એને થોડો સમય લાગશે. બાળક છે એ. મને ખબર છે તું તારી રીતે બહુ જ પ્રયત્ન કરે છે એને ખુશ રાખવા પણ...’ બાકીના શબ્દ માલવ ગળી ગયો.\n‘જગતમાં નવી મમ્મીની શું વ્યાખ્યા હોય છે એ જાણું છું હું. માલવ, ડોન્ટ વરી મને ખરાબ નહીં લાગે. ટ્રસ્ટ મી...આઈ વિલ બી ધ પરફેક્ટ મોમ ફોર હર.’ એ હસી.\nજોતજોતામાં બે મહિના વીતી ગયા. ઋચાને નવમા ધોરણની એક્ઝામ પતી ગઈ અને પહેલી એપ્રિલથી તો દસમા ધોરણનું ભણવાનું પણ ચાલુ થવાનું હતું અને આવી ગયું લોકડાઉન. માલવ અને તારિકાને વર્ક ફ્રોમ હોમ અને ઋચાને ઓનલાઇન ક્લાસીસ શરૂ થઇ ગયાં. આખા શહેરમાં મહામારીએ માઝા મૂકી હતી અને ઋચા સપડાઈ ગઈ એમાં. લોકડાઉન ખૂલતાં એક ફ્રેન્ડને મળવા ગઈ હતી. બીજા દિવસથી ઝીણો ઝીણો તાવ આવવા લાગ્યો, ખાંસી ચાલુ થઇ ગઈ. તાત્કાલિક ટેસ્ટ કરાવ્યો અને ઋચાને હોસ્પિટલમાં એડમિટ કરાવાઈ. એ દરમિયાન માલવ અને તારિકા વીડિયો કોલિંગથી ઋચાના સંપર્કમાં રહેતા. તારિકાએ એને મેન્ટલી સ્ટ્રોંગ બનાવી. રોગ સામે લડવાની હિંમત આપી. એ ફોનમાં પણ ઋચા સાથે પોઝિટિવ વાત જ કરતી. સમયસર ફૂડ અને દવા લેવાની સલાહ આપતી. દસેક દિવસ પછી ઋચા સાજી થઈને ઘેર આવી ત્યારે તારિકાએ આરતી ઉતારી દીકરીનું સ્વાગત કર્યું.\nઘેર આવ્યા પછી પણ ઋચાને એક અઠવાડિયા સુધી ક્વોરન્ટીન રહેવાનું હતું. તારિકાએ ઋચાની જરૂરિયાતની દરેક વસ્તુ એના રૂમમાં ગોઠવી દીધી હતી. જેથી, એને કોઈ તકલીફ ન પડે. દર બે કલાકે દીકરીને અલગ અલગ ઇમ્યુન બુસ્ટર લિક્વીડ, હેલ્ધી ફૂડ બનાવી જમાડતી. થાક્યા કે હાર્યા વગર એ ઋચાની દરેક સગવડ સાચવતી. સગી મા કાળજી રાખે એ રીતે જ એ ઋચાનું ધ્યાન રાખતી. આખરે એક અઠવાડિયા પછી ઋચા આ રોગમાંથી સંપૂર્ણ મુક્ત થઇ ગઈ.\nસવારે નાહીધોઈ તૈયાર થઇ રૂમમાંથી બહાર આવી ત્યારે માલવ અને તારિકા ડાઇનિંગ ટેબલ પાસે જ બેઠાં હતાં. એ વળગી પડી તારિકાને. ‘આઈ એમ સોરી. મેં તમને ખોટાં ધાર્યાં હતાં. મારા મનમાં નવી મમ્મીની છાપ જુદી હતી. તમે પોતાની દીકરીની જેમ મારી કાળજી લીધી. મારી સગી માની જેમ જ મને પ્રેમ અને હૂંફ આપ્યાં છે. તમને સમજવામાં મેં ભૂલ કરી. પ્લીઝ, મને માફ કરી દો મમ્મી...' ઋચાની પાંપણો ભીની થઇ ગઈ.\n'ના...બેટા, મેં તો ફક્ત મારી ફરજ નિભાવી છે. આજે હું બહુ જ ખુશ છુ. આજે મારી દીકરીનો નવો જન્મ થયો છે.' તારીકાએ ઋચાનાં કપાળ પર એક મીઠું ચુંબન કર્યું. માલવ મા-દીકરીના મિલનને અનિમેષ નજરે નિહાળી રહ્યો. ત્રણેયના ચહેરા પર સંતોષ છલકાતો હતો.\nએક્સપ્લોર ઇન્ડિયા: 18 જેટલાં તળાવો ધરાવતાં વાઘનાં નગર પર દસ્તક - મહારાષ્ટ્રનું 'તાડોબા અંધારી ટાઇગર રિઝર્વ'\nમનન કી બાત: સાયકોલોજિકલ ઇન્ટેલિજન્સ, અકેડેમિક ઇન્ટેલિજન્સ પછી હવે સોશિયલ ઇન્ટેલિજન્સ ટ્રેન્ડિંગ... આ નવો ટ્રેન્ડ શું છે જાણીએ


અક્સબ્રિજમાં વયોવૃદ્ધ ભારતીય દંપતી પર બુકાનીધારીઓનો હુમલો\nGujarat Samachar > સમાજ > અક્સબ્રિજમાં વયોવૃદ્ધ ભારતીય દંપતી પર બુકાનીધારીઓનો હુમલો\nWednesday 31st July 2019 03:43 EDT\nલંડનઃ અક્સબ્રિજમાં બુકાનીબંધ ચોરટોળકીએ ભારતીય દંપતી હરભજન નૂરપુરી (૮૬) અને તેમની પત્ની પ્રિતમ (૮૯) પર ગંભીર હુમલો કરતા વિસ્તારમાં સનસનાટી ફેલાવા સાથે ડર વ્યાપી ગયો છે.હુમલા પછી પ્રિતમે એક રાત અને હરભજને ચાર રાત હોસ્પિટલમાં વીતાવી હતી. મારના કારણે હરભજનની ચાર પાંસળીઓને નુકસાન થયું છે. બે વર્ષમાં નૂરપુરીના ઘરમાં ચોરીના પ્રયાસની આ બીજી ઘટના છે.\n૨૪ જૂનની આ ઘટનામાં રાત્રે ૯.૩૦ કલાકે બેડરુમમાં કોઈ અવાજ આવતા હરભજન તપાસ કરવા ગયા હતા. તેમને માથાથી પગ સુધી કાળા પોશાકમાં બુકાનીબંધ વ્યક્તિ જોવા મળી હતી. તેણે હરભજન પર હુમલો કર્યો તે પછી વધુ બે ચોર બારીમાં થઈ ઘરમાં આવ્યા હતા અને મારવા લાગ્યા હતા. આ હુમલો લગભગ ૧૫ મિનિટ ચાલ્યો હતો અને નૂરપુરીની ચાર પાંસળી ભાંગી ગઈ હતી. આ પછી, ૮૯ વર્ષના પ્રિતમ બેડરુમમાં આવ્યાં અને તેમણે હુમલાખોરોનો સામનો કર્યો હતો. જોકે, તેમને ટેલિવિઝન પર ફંગોળી દેવાયાં હતાં. બે હુમલાખોરોએ ઘરમાં શોધખોળ શરુ કરી અને તેમનું જ્વેલરી બોક્સ ચોરી લીધું હતું. જોકે, પ્રિતમે બોક્સ ખેંચી લઈ બેડની નીચે કાઉન્સિલ એલાર્મ વગાડી દીધું હતું. આ સાથે ચોરટોળકી નાસી છૂટી હતી. તેમનો પુત્ર હરપ્રીત કહે છે કે જો તેમણે એલાર્મ દબાવ્યું ન હોત તો માતાપિતા જીવિત ન હોત.\nભયના ઓથાર હેઠળ જીવતા દંપતી\nહાલ હેઈઝમાં દીકરા હરપ્રીત સાથે રહેતાં પ્રિતમ અને હરભજન આજે પણ તેમના અક્સબ્રિજ બંગલોમાં રહેવાં જતાં ડરે છે. તેમના ઘરનું મુખ્ય બારણું પછડાયાના અવાજથી પણ તેઓ ચોંકી જાય છે. દંપતીના અન્ય પુત્ર સતનામના કહેવા મુજબ તેની માતાને ઘરમાં પણ ચારે તરફ ચોરોનો ભાસ થાય છે. દંપતી હવે હેઈઝમાં નવું કાઉન્સિલ મકાન લેવા વિચારે છે. જોકે, હરપ્રીત માતાપિતાને તેઓ ઈચ્છે ત્યાં સુધી સાથે રાખવા તૈયાર છે.\nવેસ્ટ લંડનમાં ચોરીની ઘટનાઓ\nવેસ્ટ લંડનમાં ચોરીની ઘટનાઓ સતત વધી રહી છે. જુલાઈ ૨૦૧૭થી જૂન ૨૦૧૯ના ગાળામાં હિલિંગ્ડનમાં ૩૬૦૦થી વધુ, ઈલિંગમાં ૪૧૦૦થી વધુ અને હન્સલોમાં ૩૩૦૦થી વધુ ચોરીની ઘટના નોંધાઈ છે. ડિટેક્ટિવ ચીફ ઈન્સ્પેક્ટર એલેક્સ બિન્ગલેના કહેવા અનુસાર વેસ્ટ એરિયા પ્રોએક્ટિવ યુનિટ ચોરીની ઘટનાઓ સામે ભારે કાર્યવાહી કરી રહ્યું હોવાથી એપ્રિલ પછી ઘટનાઓમાં નોંધપાત્ર ઘટાડો થયો છે.


પ્રાર્થના | ગોરસ\nડૉ. હરીશ પારેખ\nJanuary 13, 2020 | 11 Minute Read\nઆપ મને કહેશો કે પ્રાર્થના કેવી હોવી જોઈએ?\nપ્રાર્થના એ કોઈ યાચના નથી. એ તો આભારની લાગણી વ્યક્ત કરવાની, કૃતજ્ઞતા રજૂ કરવાની રીત છે. જો તમે લાભ માટે પ્રાર્થના કરતા હશો તો તે પ્રાર્થના, પ્રાર્થના નહિં રહે. જેમ કોઈ હોડીમાં એક નાનું સરખું કાણું પણ મુશ્કેલી સર્જે તેમ પ્રાર્થનામાં નાનો અમથો સ્વાર્થ પણ એવી જ બાબત સાબિત થાય છે. પ્રાર્થના સ્વાર્થ માટે નહિં, પણ વિશ્વના કલ્યાણ માટે જોવી જોઈએ. આ વાત સાંભળો…\nગુરૂ નાનક પોતાના શિષ્યો સાથે એક ધર્મશાળામાં રાત રોકાયા હતા. કોઈ ગામવાળા ભોજનનું કહેવા આવ્યા નહિં. છતાં બીજા દિવસે વિદાય થઈ ત્યારે તેમણે પ્રાર્થના કરી કે આ ગામની વસતી સ્થિરતા પામે.\nફરી ચાલતાં ચાલતાં બીજા ગામમાં ગયાં. ત્યા ઘણાં સંસ્કારી લોકો હતા. તેમણે આગતા સ્વાગતા કરી ને સરસ ભોજન જમાડ્યાં. બીજા દિવસે વિદાય ટાણે નાનકજીએ પ્રાર્થના કરી કે આ ગામના લોકો વિસ્થાપિતો અને નિરાશ્રિત થઈને જુદી જુદી જગ્યાએ ફેલાઈ જાઓ.\nઆવા આર્શવાદથી શિષ્યોને નવાઈ લાગી. રહસ્ય પૂછયું, “આવું કેમ ?”\nતો નાનકજીએ જવાબ આપ્યો , “પેલા લોકો અસંસ્કારી હતા તેથી તેઓ ફેલાઈ નહિં એ હેતુથી આર્શીવાદ આપ્યા. ફેલાય તો અસંસ્કારો પણ ફેલાય ને આ લોકો સંસ્કારી છે. તેઓ જુદી જુદી જગ્યાએ ફેલાશે તો સંસ્કારો ફેલાશે.”\nક્ષમા અને પ્રાર્થના ના સંબંધ વિષે મને કશું કહેશો ?\nપ્રાર્થના એ કોઈ એક સ્થિતિ નથી. એ તો હરદમ ભાવનામાં રહેવાનો અનુભવ છે. પ્રાર્થના એક ભાવ છે. એ ભાવમાં અનેક સત્વો સમાયેલાં છે. એ સત્વોમાંનું એક સત્વ એટલે ક્ષમા. કોઈને ક્ષમા આપવી એ પણ એક પ્રકારની પ્રાર્થના છે. ક્ષમા ત્યારે આવે છે જ્યારે કોઈ પ્રાર્થનામય બની જાય છે. પ્રાર્થના એ છે જે ક્ષમામય હોય. આ વાત સાંભળો…\nહુસેન એક મોટો વેપારી હતો.\nએકવાર એક ગુલામથી ગરમ દાળનો વાડકો હુસેનના કપડાં પર પડ્યો. હુસેન ક્રોધિત થયો.\nગુલામ સંસ્કારી હતો. એણે ઘૂંટણિયે પડી કુરાનની આયાતો બોલવા માંડી, “સ્વર્ગ તો એમને જ મળે છે જે કદી ક્રોધ કરતા નથી.”\nહુસેન બોલ્યો, “હું ક્યાં ક્રોધ કરું છું ?”\nગુલામે ફરી આયાતો દ્વારા કહ્યું, “અને જે બીજાને ક્ષમા આપે છે તે સ્વર્ગનો સાચો અધિકારી છે.”\nહુસેને કહ્યું, “જા, હું તને માફ કરું છું.\nગુલામે ફરી પ્રાર્થના કરી, “જે દયાળુ છે તે અલ્લાહને ખૂબ જ પ્રિય છે.”\nહુસેને કુરાનની બધી આયાતો વાંચી હતી, પણ આજે તેને વધારે સ્પર્શી ગઈ. તેણે ગુલામને મુક્ત કર્યો અને ચારસો અશરફીનું ઈનામ આપી વિદાય કર્યો. ત્યારથી હુસેન ફકીર બની ગયો.\nકેવી પ્રાર્થના સૌથી સારી છે ?\nમને તો લાગે છે કે બધી જ પ્રાર્થના સારી છે, પણ ઉત્તમ પ્રાર્થના એ છે કે આપણી નિષ્ઠા ટકી રહે. જો નિષ્ઠા ટકી રહેશે તો આપણે ટકી રહીશું, કારણ કે અહિં ટકવા માટે આત્મનિષ્ઠા ઘણી જ જરૂરી છે. આપણે પ્રભુને પ્રાર્થના કરીએ કે આપણી સાધના અને આપણી નિષ્ઠા જળવાઈ રહે.\nઈમામ ગઝાલી દરરોજ રાત્રે મોડા સુધી અધ્યયન કરતા. વાચન-મનન-ચિંતન એ એમની મુખ્ય પ્રવૃત્તિ હતી. ક્યારેક ધર્મગ્રંથોનું અધ્યયન કરતાં સવાર પડી જતી.\nઆ જોઈ જ્ઞાનના ફરિશ્તા ખુશ થયા. તેઓએ એમના પર પ્રસન્ન થઈ વરદાન આપતા કહ્યું કે, “ગઝાલી, તમારી સાધનાથી હું પ્રસન્ન થયો છું. તમને હું વરદાન આપું છું કે તમારા જ્ઞાનના બધા દરવાજા ખૂલી જશે.”\nઆવું સાંભળી ગઝાલીએ કહ્યું, “આપની મહેરબાનીથી મને ખુશી થાય છે, પણ મને આવા વરદાન કરતાં એવું વરદાન આપો કે આ દિવામાં કદી તેલ જ ના ખૂટે અને હું નિરંતર જ્ઞાનની સાધના કરતો રહું.”\nજ્ઞાનના ફરિશ્તા આ સાંભળી એની જ્ઞાનનિષ્ઠા અને આત્મનિષ્ઠા પર ફિદા થઈ ગયા.\nપ્રાર્થના શા માટે ?\nપ્રાર્થના શા માટે કરવી જોઈએ ? આ પ્રશ્ન સદીઓથી પૂછાતો આવ્યો છે. એના જવાબો પણ જુદા જુદા હોય છે, બધા પોતાની રીતે પ્રાર્થના કરતા હોય છે, પણ હું મારો દષ્ટિકોણ રજૂ કરું તો પ્રાર્થના જે વસ્તુઓ આપણને પ્રાપ્ત થઈ છે, એના આભાર માટે કરવી જોઈએ.\nઆપણને ભગવાને-ખુદાએ શરીરની ભેટ ધરી, સાથે આંખો, હૃદય, બુધ્ધિ, હાથ જેવાં અમૂલ્ય અંગો આપ્યાં, આ વસ્તુઓ આભાર માટે પર્યાપ્ત છે, કારણ મનુષ્યજન્મ જ સૌથી મોટું વરદાન છે, એનો આભાર તો માનવો જ જોઈએ. આ ઉદાહરણમાં જે કહેવાયું છે તેને ધ્યાનથી સમજશો તો મારે બીજું કશું કહેવાની જરૂરનહિં રહે…\nમેક્સિકોના એક પ્રદેશમાં ઠંડા અને ગરમ પાણીના ઝરા પાસે પાસે આવેલા છે. ત્યાંની સ્ત્રીઓ પોતાનાં કપડાં પહેલાં ઊકળતા પાણીના ઝરામાં બોળે છે અને પછી બાજુના ઠંડા પાણીનાં ઝરામાં તારવીને નિચોવે છે.\nઆ જોઈ એક પ્રવાસીએ પૂછ્યુ, “આવી સગવડ મળવાથી અહીંના લોકો ઈશ્વરનો આભાર માનતા હશે.”\nતો ત્યાંના એક રહેવાસીએ કહ્યું, “આભાર ? શા માટે ? અરે, અહીંના લોકો તો અફસોસ કરે છે કે ઝરામાં ગરમ પાણી છે, પણ તે સાબુવાળું કે સોડાવાળું નથી.”\nપ્રાર્થના કયા સમયે કરવી જોઈએ ?\nપ્રાર્થના એ સમયની વસ્તુ નથી. પ્રાર્થના એ સમયની ગુલામ નથી. પ્રાર્થના કરવાની હોતી જ નથી. પ્રાર્થનાની અવસ્થામાં જીવવાનું હોય છે. જો તમે પ્રેમથી જીવતા હોવ, તમારા હદયમાં કરુણા હોય, તમે સંવાદિતા જાળવવા માટે જ કટિબધ્ધ હો ને દરેક માનવ અને પ્રાણીમાત્ર પ્રત્યે સહાનુભૂતિ હોય તો તમે પ્રાર્થનાની અવસ્થામાં જ છો અને તમે જો પ્રાર્થનાને રોજની પ્રક્રિયા ગણતા હોય તો પણ તમે સાચા છો, કારણ પ્રાર્થના હર હાલમાં સારી બાબત છે. તમે સફળ થાઓ કે નિષ્ફળ થાઓ, પ્રાર્થના બંન્ને સ્થિતીમાં જરૂરી છે. આ વાત સમજો…\nગાંધીજી એક વાર એક બહેન સાથે ચર્ચા કરી રહ્યાં હતા. વાતવાતમાં બહેને કહ્યું કે એ પ્રાર્થના કરતી હતી, હવે છોડી દીધી છે.\nગાંધીજીએ પૂછ્યું, “કેમ ?”\nતો બહેને જવાબ આપ્યો, “કારણ કે હું મારા અંતરને છેતરતી હતી. મારું અંતર પ્રાર્થનામાં જોડાતું નહોતું.”\nગાંધીજી કહે, “પણ છેતરવાનું છોડી દો, પ્રાર્થના કરવાનું શા માટે છોડો છો ? પ્રાર્થના જાળવી રાખો. એક દિવસ આ છેતરામણીનો ભાવ જતો રહેશે અને તમારું અંતર જોડાઈ જશે.”\nપ્રાથનામાં બાહ્ય વસ્તુઓની કેવી ભૂમિકા છે, મને કહેશો?\nપ્રાર્થના એ એક આધ્યાત્મિક આવિર્ભાવ છે. એમાં વસ્તુઓની જરૂર છે, પણ માત્ર માધ્યમ તરીકે જ. જેમ આપણે મંદિરમાં જઈએ છીએ ત્યારે મંદિરનાં પગથિયામાં ગણવાનો આપણો હેતુ નથી હોતો, પણ ભગવાનને મળવાનો આપણો હેતું હોય છે. એવી જ રીતે વસ્તુઓનું છે અને કદી વસ્તુઓ માટે પ્રાર્થના કરશો નહીં, કારણ કે પ્રાર્થના એ જીવનની ભાવનાનું જતન અને પોષણ કરવાની પ્રક્રિયા છે.\nઆ ઉદાહરણ જુઓ:\nપાંડવો વનમાં ભૂખ્યાતરસ્યા ફરી રહ્યા હતા. રોજ સવારે યુધિષ્ઠિર ધ્યાનમાં બેસી પ્રાર્થના કરતા. એક વાર તો દ્રૌપદીને ગુસ્સો આવ્યો. એણે યુધિષ્ઠિરને કહી દીધું, “તમે રોજ પ્રાર્થના કરો છો, પણ આ ભગવાન આપણે ભૂખ્યાતરસ્યાં છીએ એનું ધ્યાન કયાં રાખે છે? તમે ભગવાનને કહો આપણને ભોજન આપે.”\nયુધિષ્ઠિરે કહ્યું, “દેવી, હું પ્રાર્થના વસ્તુઓ માટે નથી કરતો. હું તો પ્રાર્થના પ્રાર્થના માટે જ કરૂં છું. પ્રાર્થના શાંતિ માટે, આભાર માટે, સહન કરવાની શક્તિ માટે કરવી જોઈએ. જીવનની વસ્તુઓ માટે નહીં.”\nમને વિશ્વાસ વિશે વધુ કહેશો?\nવિશ્વાસ જ પ્રાર્થનાનું મુખ્ય તત્વ છે. વિશ્વાસ વધુ સઘન બને તો તે શ્રદ્ધા કહેવાય છે. જેમ પાણીને આપણે ટ્રેમાં ગોઠવી ફ્રીજમાં મૂકીએ અને બરફ બની જાય તેમ જ વિશ્વાસ નક્કર બને ત્યારે તે શ્રદ્ધા બની જાય છે. આ પ્રસંગની વાતને ધ્યાનથી ગ્રહણ કરો…\nએક ગુરૂ કેટલાક શિષ્યો સાથે યાત્રા કરી રહ્યા હતા. યાત્રા પૂરી થયા બાદ ગુરૂએ કહ્યું, “મને તો મારા પ્રભુ ઉપર વિશ્વાસ હતો. મારા ખિસ્સામાં ખાલી એક જ સિક્કો હતો અને હજીય સિક્કો મારી પાસે છે.”\nગુરૂની આ વાત સાંભળી એક શિષ્ય આગળ આવ્યો અને કહ્યું, “ગુરૂજી, જો તમારી પાસે એકાદ સિક્કો પણ હોય, તો પછી પ્રભુના ભરોસે યાત્રા કરી એમ કેવી રીતે કહી શકાય?”\nગુરૂએ તરતજ શિષ્યને કહ્યું, “આ શિષ્યને હું મારા ગુરૂનું સ્થાન આપું છું.”\nપ્રાર્થના માટે શેની જરુર છે?\nપ્રાર્થના માટે ભાવની જરૂર છે, એ વાત સ્વયંસ્પષ્ટ છે, પણ ભાવ કેવી રીતે વિશાળ અને ઊંડો થાય છે? એ પણ જાણવું જોઈએ. ભાવ એ બુદ્ધિની વસ્તુ નથી, તેથી પ્રાર્થનામાં બુદ્ધિની કોઈ જરૂર નથી.\nપ્રાર્થનામાં જરૂર છે - મન અને અંતરની. અંતર-હૃદય એ ભાવનું જન્મસ્થાન છે, પણ ભાવ ન જન્મે એટલું જ પયપ્તિ નથી, ભાવનો ઉછેર થવો જોઈએ, એક વૃક્ષની જેમ એનું પાલનપોષણ થવું જોઈએ. એમાં મન પોતાની ઉત્તમ કામગીરી બજાવે છે. ભાવ ઊંડો કરવા, વિશાળ બનાવવા અને પવિત્ર કરવામાં હૃદયને સહાય કરે છે. એક દીવો સળગાવવા જેમ કોડિયું, દીવેટ, તેલ અને દીવાસળી હોય છે તેમ હૃદય અને મન કામ કરે છે.\nએક ગામમાં એક અમીર માણસ રહેતો હતો. એની પાસે પૈસા ખૂબ હતા, પણ એની જીભ કડવી હતી. હૃદય ખાલી હતું ને સતત આંખમાં ક્રોધ રહેતો હતો. આથી તેના જીવનમાં બેચેની અને ઉદાસી રહેતી હતી.\nએક વાર ગામમાં એક સાધુ આવ્યા. અમીર માણસ એમની પાસે ઉપાય શોધવા ગયો.\n“મહારાજ, મને આ જીવન નકામું લાગે છે. કોઈ સાયો સાથીદાર કે મિત્ર મને મળ્યો નથી. હું શું કરૂં?”\nસાધુએ કહ્યું, “એક દીવો લાવો અને એમાં પાણી ભરો. પછી દીવો પ્રગટાવો.”\nઅમીર કહે, “મહારાજ દીવો પ્રગટાવવાતો તેલ જોઈએ પાણી નહીં.”\nમહારાજ કહે, “હું પણ એમ જ કહું છું, દીવો પ્રગટાવવા તેલ જોઈએ. તમારા હૃદયમાં પ્રેમના તેલનો અભાવ છે. કરૂણારૂપી દીવેટથી જ અને માનવતાની જ્યોતથી જ જીવનદીપક પ્રગટે છે.”\nઆપણી પ્રાર્થના વિશે ઓછા માણસો જાણે એટલું સારું. – લિયો ટોલ્સટોય\n[“પ્રાર્થના” — ડૉ. હરીશ પારેખ માંથી સાભાર]\nદષ્ટાંત સાથે પ્રાર્થના અંગે સમજણ આપતી નાની પુસ્તીકા.\n[પ્રકાશક : WBG પ્રકાશન, બાપુનગર, અમદાવાદ]\n« સર્વ શ્રેષ્ઠ શોધો સાચો ધર્મ - સ્વામી વિવેકાનંદ »


એસ. સોમનાથ બન્યા નવા ઈસરો ચીફ\nનવી દિલ્હી, તા. 12 : વિક્રમ સારાભાઈ સ્પેસ સેન્ટર (વીએસએસસી)ના ડાયરેક્ટર અને ઈસરોના પ્રમુખ વૈજ્ઞાનિક એસ. સોમનાથને ઈસરોના નવા ચીફ બનાવવામાં આવ્યા છે. તિરુવનંતપુરમ સ્થિત વીએસઅસસીના ડાયરેક્ટર એસ. સોમનાથ દેશના સારા રોકેટ ટેક્નોલોજીસ્ટ અને એરોસ્પેસ એન્જીનિયર છે.\nવીએસએસસી પહેલા સોમનાથ તિરુવનંતપુરમ સ્થિત લિક્વિડ પ્રોપલ્શન સિસ્ટમ સેન્ટરના ડાયરેક્ટર પણ રહી ચુક્યા છે. તેઓએ ઈસરોના રોકેટ્સના વિકાસમાં ઘણું યોગદાન આપ્યું છે. સોમનાથ લોન્ચ વ્હીકલના ડિઝાઈનમાં માસ્ટર છે.\nતેઓ લોન્ચ વ્હીકલ સિસ્ટમ એન્જીનિયરિંગ, સ્ટ્રક્ચરલ ડિઝાઈન, સ્ટ્રક્ચરલ ડાયનેમિક્સ અને પાઈરોટેક્નીક્સના એક્સપર્ટ છે. ઈસરો ચીફ બન્યા પહેલા તેઓ જીસેટ-એમકે11 (એફ09)ના અપગ્રેડનું કામ સંભાળી રહ્યા હતા. જેથી ભારે સેટેલાઈટને અંતરિક્ષમાં લોન્ચ કરી શકાય. સોમનાથે એર્નાકુલમથી મહારાજા કોલેજમાંથી પ્રી ડિગ્રી પ્રોગ્રામ પુરો કર્યો છે.


23 જૂન રાશિફળ: બુધવારના દિવસે માતાજીની કૃપાથી 8 રાશિના જાતકોનું ચમકી ઉઠશે ભાગ્ય, જાણો કેવો રહેશે તમારો આજનો દિવસ - Dharmik Duniya\n1. મેષ – અ, લ ,ઈ (Aries): મેષ રાશિના જાતકોને આજે ખર્ચમાં વધારો થશે, પણ આવકમાં વધારો થતાં સમતુલન જળવાઈ જશે. પોતાના મહેમાનો સાથે ખરાબ વર્તન ન કરવું. તમારો આવો વ્યવહાર સંબંધો બગાડી શકે છે. જો કે ઉદાસ ન થવું, કેમ કે નિષ્ફળતા જીવનમાં કંઈક ને કંઈક શીખવી જાય છે અને એ જ હકારાત્મક જીવનની નિશાની છે. સહકર્મીઓના સહયોગથી તમારું ઑફિસનું કામ ઝડપથી થવા લાગશે. તમને એવી જગ્યાએથી ઑફર આવવાની શક્યતા છે, જ્યાંથી તમે કલ્પના કરી ન હોય.\n2.વૃષભ – બ, વ, ઉ (Taurus): વૃષભ રાશિના જાતકો આજે પોતાના સ્વાસ્થય પ્રત્યે બેદરકારી ન રાખો અને ખાસ કરીને બ્લડપ્રેશરના દર્દીઓએ જાળવવું. ઘરની સુખ સુવિધા પર વધુ ખર્ચ ન કરશો. તમારા માતા પિતાની તબિયત પણ તમારા માટે ચિંતાનું કારણ બની શકે છે. દિવસને ખાસ બનાવવા માટે નાની નાની ભેટ લોકોને આપવાનું પસંદ કરો. મુશ્કેલીઓથી બચવા માટે તમે તમારા કોન્ટેક્ટમાં રહેતા લોકોની મદદ લઈ શકો છો.\n3. મિથુન – ક, છ, ઘ (Gemini): મિથુન રાશિના જાતકોનો આજનો દિવસે તબીયત સાથે જોડાયેલી સમસ્યા તણાવનું કારણ બની શકે. આર્થિક રીતે સારૂ રહેતા જરૂરી વસ્તુઓ ખરીદવાનું સરળ થશે. જે લોકો સાથે તમારી મુલાકાત ક્યારેક-ક્યારેક થાય છે, તેમની સાથે સંપર્ક કરવા માટેનો સારો દિવસ છે. વકીલ પાસે કાનુની સલાહ લેવા માટેનો સારો દિવસ છે.\n4. કર્ક – ડ, હ (Cancer):કર્ક રાશિના જાતકો માટે આજના દિવસે તમારા જીવનસાથીનો પ્રેમ તમારો દિવસ સુધારી દેશે. રિયલ એસ્ટેટ સંબંધી રોકાણમાં તમને નફો મળી શકે છે. ઘરના ઘણા સમયથી અટવાયેલા કામમાં હજુ થોડો સમય લાગી શકે છે, પરંતુ હકારાત્મક દ્રષ્ટિકોણ તમારા કાર્યક્ષેત્રમાં તમને પ્રગતિ અપાવશે. જો તમે ન ગમતા લોકોને પણ દુઆ- સલામની આદત રાખશો તો તમારી પ્રગતિ કોઈ નહીં રોકી શકે. નવા વિચારો અને આઈડિયાની ચકાસણી કરીને લાગુ કરવાનો આ યોગ્ય સમય રહેશે.\n5. સિંહ – મ, ટ (Leo): સિંહ રાશિના જાતકોને આજના દિવસે સારી વસ્તુઓને ગ્રહણ કરવા માટે પોતાનું દિમાગ ખુલ્લું રાખો. મનોરંજન અને સૌંન્દર્ય વધારવા ઉપર જરૂરત કરતા વધારે સમય અને પૈસા ખર્ચ ન કરો. તમારે તમારા પ્રિય સાથે સમય વિતાવવાની જરૂરત છે. ઓફિસમાં કોઈ તમારી યોજનાઓમાં રોડા નાંખી શકે છે.\n6. કન્યા – પ, ઠ, ણ (Virgo): કન્યા રાશિના જાતકો આજના દિવસે પોતાના ઉંચા આત્મવિશ્વાસનો આજે યોગ્ય ઉપયોગ કરો. ભાગદોડ ભરેલા દિવસ છતાં આજે ફરી ઉર્જા અને તાજગી મેળવવામાં કામીયાબ રહેશો. જૂના રોકાણના પગલે તમારી આવક વધતી દેખાશે. દોસ્તો અને ઘરના લોકો તમને પ્રેમ અને સહયોગ આપશે.\n7. તુલા – ર, ત (Libra): તુલા રાશિના જાતકોને આજના દિવસે નકારાત્મક વિચારોને પોતાના દિમાગમાં જગ્યા ન આપો. કેટલીક જરૂરી યોજનાઓ કાર્યાન્વિત થશે અને તાજા આર્થિક લાભ પણ મળશે. જે લોકો સાથે તમે રહો છો તે વધારે ખુશ નહીં રહે. આજે તમારો પ્રિય તમારી સાથે સમય વિતાવવા અને ગિફ્ટની આશા રાખી શકે છે.\n8. વૃશ્ચિક – ન, ય (Scorpio): વૃશ્ચિક રાશિના જાતકોએ આજે તમારી ઉંચી બૌદ્ધિક ક્ષમતાઓ તમારી ખામીઓ સામે લડવા માટે સહોયગ કરશે. માત્ર સકારાત્મક વિચારો થકી આ સમસ્યાઓથી છૂટકારો મેળવી શકાશે. કોઈ મોટા સમૂહમાં ભાગીદારી કરવી રસપ્રદ સાબિત થશે. તમારા ખર્ચાઓ વધી શકે છે. સામાજિક ઉત્સવોમાં સહભાગીતાની તક મળશે.\n9.ધન – ભ, ધ, ફ, ઢ (Sagittarius): ધન રાશિના જાતકો આજના દિવસે એવી ચીજોને ખરીદવા માટે સારો છે જેની કિંમત આગળ જતા વધી શકે છે. તમારા દોસ્તો એવા સમયે દગો આપશે જ્યારે તમારે તેમની ખુબજ વધારે જરૂરત હોય. પોતાના પ્રેમ પ્રસંગ અને અહીં તહી વધારે વાતો ન કરો. નિર્ણય લેતા સમયે અહમને બહાર ન આવવા દો.\n10. મકર – જ, ખ (Capricorn): મકર રાશિના જાતકો આજેસ્વાસ્થ્યને લઈને વધારે દેખભાળની જરૂર છે. પૈસા અચાનક તમારી પાસે આવશે. જે તમારા ખર્ચાઓ અને બિલ વગેરેને સંભાળી લેશે. ઘરેલું મોર્ચા ઉપર સમસ્યા ઊભી થઈ શકે છે. કામકાજ ઉપર ધ્યાનના બદલે માત્ર સોશિયલ મીડિયાનો ઉપયોગ તમારા માટે મુશ્કેલી ઊભી કરી શકે છે.\n11. કુંભ – ગ, શ, સ (Aquarius): કુંભ રાશિના જાતકોએ આજે ભાગીદારી વાળા વ્યવસાયો અને ચાલાકી ભરી આર્થિક યોજનાઓમાં રોકાણ ન કરો. બાળકો ભવિષ્યની યોજનાઓ બનાવવાની અપેક્ષા ઘરની બહાર વધારે સમય વિતાવવીને તમને નિરાશ કરી શકે છે. તમારા પ્રિય તમને ખુશ રાખવા માટે કંઈક ખાસ કરશે. કાર્યક્ષેત્રમાં પ્રગતિશીલ અને મોટો ફેરફાર કરવા માટે સહકર્મીઓ તમને પુરો સહયોગ આપશે.\n12. મીન – દ, ચ, જ, થ (Pisces): મીન રાશિના જાતકો આજે તમે પોતાનું જીવન હકારાત્મક જીવવાનો પ્રયત્ન કરશો. બીજાને આકર્ષિત કરવા માટે વધારાનો ખર્ચ ન કરવો. તમારું જડ વલણ ઘરના લોકોની લાગણી દુભાવી શકે છે અને સાથે નજીકના મિત્રોને પણ દુઃખ પહોંચી શકે છે. તમારા જીવનસાથી સાથે મતભેદમાં ન ઉતરી ચૂપ રહેવાનું પસંદ કરજો.\n29 મે રાશિફળ : હનુમાન દાદાની કૃપા આજના શનિવારના શુભ દિવસે7રાશિના જાતકો ઉપર વરસવાની છે, જાણો તમારી રાશિ\nPosted on May 28, 2021 Author Nisha Patel\n1. મેષ – અ, લ ,ઈ (Aries): ઘરે તણાવનું વાતાવરણ તમને ગુસ્સે કરી શકે છે. તેને દબાવવાથી તમારી શારીરિક સમસ્યાઓ વધી શકે છે. શારીરિક પ્રવૃત્તિમાં વધારો કરીને તેનાથી છુટકારો મેળવો. ખરાબ સંજોગોથી દૂર રહેવું વધુ સારું છે. ઘર સાથે સંબંધિત રોકાણ ફાયદાકારક રહેશે. તમારા ઘરના વાતાવરણમાં કેટલાક ફેરફાર કરતા પહેલા, તમારે દરેકના અભિપ્રાયને જાણવાનો પ્રયાસ […]


ઉદ્ધવ ઠાકરેના હસ્તે કોસ્ટલ રોડ પ્રકલ્પનું ખાતમુહૂર્ત\nમુંબઈ તા. 16 : મુંબઈમાં કૉસ્ટલ રોડ બાંધવાના મહત્ત્વાકાંક્ષી કાર્યક્રમનું આજે શિવસેનાના પ્રમુખ ઉદ્ધવ ઠાકરેના હસ્તે ભૂમિપૂજન કરવામાં આવ્યું હતું. આ કાર્યક્રમનું આમંત્રણ મુખ્ય પ્રધાન દેવેન્દ્ર ફડણવીસને આપવામાં નહીં આવ્યું હોવાનું કહેવાય છે તેથી ભાજપના વરિષ્ઠ નેતાઓના આદેશને લીધે પક્ષના નેતાઓએ કાર્યક્રમનો બહિષ્કાર કર્યો હતો.\nદક્ષિણ મુંબઈમાં બ્રિચ કેન્ડી ખાતે અમરસન્સ ગાર્ડન ખાતે ઉદ્ધવ ઠાકરેએ કૉસ્ટલ રોડનું ભૂમિપૂજન કર્યું હતું ત્યારે તેમનાં પત્ની રશ્મિ ઠાકરે, યુવા સેનાના અધ્યક્ષ આદિત્ય ઠાકરે, મેયર વિશ્વનાથ મહાડેશ્વર, ઉદ્યોગ પ્રધાન સુભાષ દેસાઈ અને શિવસેના સાંસદ અરવિંદ દેસાઈ ઉપસ્થિત રહ્યા હતા.\nઆ પ્રસંગે શિવસેનાના પ્રમુખ ઉદ્ધવ ઠાકરેએ જણાવ્યું હતું કે કૉસ્ટલ રોડ એ મારું નહીં પણ મુંબઈગરાનું સપનું છે. તેનું શ્રેય મુંબઈગરાને જાય છે. આ પ્રકલ્પ માટે બધા પ્રકારની પરવાનગીઓ આપવા બદલ હું કેન્દ્ર અને મહારાષ્ટ્ર સરકારનો આભાર માનું છું. આ પ્રકલ્પને લીધે કોળીભાઈઓનું નુકસાન થાય નહીં તેની તકેદારી અમે રાખશું એમ ઠાકરેએ ઉમેર્યું હતું.


પુરુષો માટે ટૂંકા વાળ કેવી રીતે સ્ટાઇલ કરવા તે અંગે ટિપ્સ અને સલાહ - આગામી વૈભવી - શૈલી\nપુરુષો માટે ટૂંકા વાળ કેવી રીતે સ્ટાઇલ કરવા તે અંગે ટિપ્સ અને સલાહ\nબહારનું સમશીતોષ્ણ ઝડપથી વધી રહ્યું છે, અને શું તમે હંમેશા ટૂંકા વાળ રાખ્યા છે, અથવા ફક્ત તમારા વાળ કાપવા માટે આવો છો, ઉનાળામાં ટૂંકા વાળ રાખવાથી તીવ્ર ગરમીનો સામનો કરવામાં મદદ મળી શકે છે. સમસ્યા એ છે કે, મોટાભાગના લોકો ખરેખર જાણતા નથી કે તેમના વાળ કેવી રીતે યોગ્ય રીતે કાપવા, અથવા તેને સ્ટાઇલ કેવી રીતે કરવી.\nકટીંગ, માવજત અને સ્ટાઇલ કેવી રીતે કરવી તે અંગે નીચે કેટલીક શ્રેષ્ઠ ટિપ્સ આપવામાં આવી છે પુરુષો માટે ટૂંકા વાળ .\n1. કેવી રીતે ટૂંકા વાળ કાપવા\nસુંદરતા અને પશુ દંપતી ટેટૂ વિચારો\nટૂંકા વાળ માટે, તેને કાપવાની શ્રેષ્ઠ રીત એ છે કે બાજુઓ કરતા ટૂંકી બાજુઓ. તમારા સ્ટાઈલિસ્ટને મંદિરોની ઉપર થોડું ઝાંખું કરવા દો, જે બાજુઓને ટૂંકા રાખશે, જ્યારે ટોચ પર લાંબા વાળની મંજૂરી આપશે.\nઆ પ્રકારની હેરકટ કોઈપણ પ્રકારની સ્ટાઇલ માટે યોગ્ય છે જે તમે કદાચ ઇચ્છો છો. જ્યારે પુરુષો માટે વાળ કાપવાની જરૂર નથી ટૂંકી હેરસ્ટાઇલ , તમારા વાળ કુદરતી રીતે શું કરે છે તેનું મૂલ્યાંકન કરવું અગત્યનું છે, અને તેની નજીક રહેવાનો પ્રયાસ કરો. તમારા કુદરતી દેખાવથી ખૂબ દૂર જઈને, તમે શોધી શકો છો કે જ્યારે તમે તેને સૌથી વધુ નિરાશાજનક બનાવવાનો પ્રયાસ કરી રહ્યા હો ત્યારે તમારા વાળ તમારા માટે કામ કરે છે.\n2. ટૂંકા વાળ માટે સ્ટાઇલ પ્રોડક્ટ્સના વિવિધ પ્રકારોને સમજવું\nમોટાભાગનો ઉપયોગ ફક્ત શાવરમાંથી બહાર નીકળી શકતો નથી, આપણા વાળને સુકવી શકે છે, અને અમારી ઇચ્છિત શૈલી સુધી પહોંચવા માટે તેના દ્વારા કાંસકો ચલાવી શકતો નથી. આપણામાંના મોટાભાગનાને મદદની જરૂર છે અથવા એક અથવા વધુ, સ્ટાઇલ ઉત્પાદનો . તેથી, તમારા વાળને સ્ટાઇલ કરવાનો પ્રયાસ કરતી વખતે ઉપયોગમાં લેવાતા કેટલાક સામાન્ય પ્રકારનાં ઉત્પાદનોની સૂચિ અહીં છે:\nઆનો ઉપયોગ તે થોડા રખડતા વાળમાં લાસોને મદદ કરવા માટે કરો જે ફક્ત બાકીનાને અનુરૂપ થવા માંગતા નથી. તે તમારા પર ચાલી રહેલ કોઈપણ સહેજ કર્કશતાને સીધી કરવામાં પણ મદદ કરી શકે છે.\nમાઉસ અથવા ક્રીમ જેવા વાપરો અમેરિકન ક્રૂ રચના ક્રીમ વાળમાં ચમક, અને વોલ્યુમ ઉમેરવા માટે. પકડ સૌથી મોટી નહીં હોય, પરંતુ તે કાર્ય પૂર્ણ કરશે.\nઆ ઉત્પાદનોનો ઉપયોગ તમારા વાળને તે ભૌમિતિક આકાર સુધી પહોંચવા માટે કરો જ્યારે તેઓ નગર પર મનોરંજક રાત માટે બહાર જાય છે. સાવચેત રહો કે વાળની માટી તમારા વાળ ધોવામાં થોડો સમય લાગી શકે છે, તેથી સાવધાની સાથે અરજી કરો.\nકસ્ટમ બિલ્ટ ઇન ડેસ્ક આઇડિયાઝ\nઆ પુરૂષોના માવજત ઉત્પાદનો વાળને સૂકવી નાખે છે, જે વધુ સખત પકડ માટે પરવાનગી આપે છે. વ્યાવસાયિક સેટિંગમાં તમે ઇચ્છો તે આખા દિવસના ભાગ માટે પરફેક્ટ.\nમોહwક ગુંદર તરીકે પણ ઓળખાય છે, વાળ ગુંદર જેવા MITCH હાર્ડવાયર્ડ સ્પાઇકિંગ હેર ગુંદર રોકર દેખાવ પ્રાપ્ત કરવા માટે વપરાયેલ ઉત્પાદન છે. પહેલા તેને સંપૂર્ણપણે ધોયા વગર વધુ પડતા ઉપયોગથી સાવચેત રહો. ઉપરાંત, હાઇ-એન્ડ બ્રાન્ડ્સ સાથે પ્રારંભ કરવાની જરૂર નથી, ઓછામાં ઓછી નીચલી બાજુથી શરૂ કરો જ્યાં સુધી તમને ખબર ન પડે કે તમારા માટે શું કામ કરે છે.\n3. સ્ટાઇલ ઉત્પાદનનો અસરકારક રીતે ઉપયોગ કેવી રીતે કરવો\nસીરમ, જેલ અને મૌસનો ઉપયોગ કરતી વખતે, તમે તમારા વાળ દ્વારા ઉત્પાદનને વિતરિત કરવા માટે તમારા હાથ અથવા કાંસકોનો ઉપયોગ કરી શકો છો. ફક્ત યાદ રાખો કે કાંસકોનો ઉપયોગ તમારી શૈલીને વધુ વ્યાવસાયિક, સુંદર દેખાવ આપશે. તમારી આંગળીઓનો ઉપયોગ કરતી વખતે તે વધુ avyંચુંનીચું થતું દેખાવ આપશે.\nજ્યારે માટીની વાત આવે છે, પોમેડ અને ગુંદર, કારણ કે તમે વધુ ઉન્મત્ત, લાંબા સમય સુધી ચાલતા રહો છો, તમે પ્રથમ તમારી આંગળીઓથી તમારા વાળના મૂળમાં ઉત્પાદનને સંદેશ આપવાની ખાતરી કરવા માંગો છો, અને પછી તે બધી રીતે કાર્ય કરો. ફક્ત યાદ રાખો કે આ ઉત્પાદનોનો વધુ પડતો ઉપયોગ ન કરવો.\nટેટૂ કેટલું દૂર છે તે વાસ્તવિક છે\n4. પુરુષો માટે ઉપયોગી, ક્લાસિક હેરસ્ટાઇલ\nતમે કઈ શૈલી પ્રાપ્ત કરવાનો પ્રયાસ કરી રહ્યા છો તે મહત્વનું નથી, ખાતરી કરો કે શૈલી પહેલા પરિસ્થિતિને બંધબેસે છે. બિઝનેસ મીટિંગમાં જતી વખતે તમે તમારા વાળ મોહwકમાં મૂકવા માંગતા નથી, હવે શું તમે? દિવસથી રાત સુધી ચાલતી ક્લાસિક સ્ટાઇલ માટે, તમારા વાળને ફક્ત એક ભાગથી સ્ટાઇલ કરવાનો પ્રયાસ કરો, અથવા તમે તેને દિવસ દરમિયાન કાંસકો કરી શકો છો, અને અમારા વાળનો ઉપયોગ કરીને તેને nીલું કરી શકો છો જેથી તે રાત્રે થોડો અવ્યવસ્થિત, સંપૂર્ણ દેખાવ આપે. .\nવધારાના બેડરૂમ સાથે શું કરવું\nપુરુષો માટે હાથના ટેટૂની બાજુ\nગુલાબ સાથે ખાંડની ખોપરીના ટેટૂ\nપુરુષો માટે સરળ ટેટૂ ડિઝાઇન


Gandhinagar Gujarat Rupal Palli 2020 coronavirus police security – News18 Gujarati\nHome » photogallery » north-gujarat » GANDHINAGAR GANDHINAGAR GUJARAT RUPAL PALLI 2020 CORONAVIRUS POLICE SECURITY KP\nઆખરે સરકાર ઝૂકી, કોરોનાકાળમાં પણ ઐતિહાસિક પલ્લી સાદાઇથી શાંતિપૂર્ણ રીતે યોજાઇ\nછેલ્લી ઘડીએ સરકાર આખરે ઝૂકી અને પોલીસની હાજરીમાં વરદાયિની માતાની પલ્લી થોડા જ લોકો સાથે નીકાળવાની મંજૂરી આપી હતી.\n| October 26, 2020, 10:45 IST\nગાંધીનગર (Gandhinagar) નજીક રૂપાલ ગામમાં (Rupal Palli) દર વર્ષે નવરાત્રીમાં (Navratri) વરદાયીની માતાની ઐતિહાસિક પલ્લી યોજાય છે. તેમાં માતા વરદાયિની માતાનાં આશીર્વાદ મેળવવા અને પલ્લી જોવા દર વર્ષે લાખોની સંખ્યામાં લોકો એકઠા થાય છે અને ઘીની (Ghee) નદીઓ ગામમાં વહેતી હોય તેવા દ્રશ્યો સર્જાય છે. પરંતુ આ વર્ષે કોરોના મહામારીને કારણે આ ઐતિહાસિક પલ્લી ન યોજવા સરકારે (Gujarat Government) અને તંત્રએ મંજૂરી આપી ન હતી. પરંતુ છેલ્લી ઘડીએ સરકાર આખરે ઝૂકી અને પોલીસની હાજરીમાં વરદાયિની માતાની પલ્લી થોડા જ લોકો સાથે નીકાળવાની મંજૂરી આપી હતી. પોલીસ દ્વારા ગામની ફરતે બંદોબસ્ત ગોઠવી દેવામાં આવ્યો હતો. આખરે 45 મિનિટમાં ગામના 200 જેટલા લોકોની હાજરીમાં વરદાયિની માતાની પલ્લી (Vardayini mata Palli) યોજાઈ હતી.\nરૂપાલ ખાતે આશરે 5000 વર્ષથી ચાલી આવતી ઐતિહાસિક પલ્લી આ વખતે પણ નીકળી પરંતુ એકદમ સાદાઇ સાથે. પાંડવોના સમયથી ચાલી આવતી ધાર્મિક પરંપરા મુજબ દર વર્ષે આસો સુદ નોમના દિવસે પલ્લી ભરાય છે. દર વર્ષે પલ્લીમાં લાખોની સંખ્યામાં લોકો દર્શનનો લાભ લેતા હોય છે. આ વખતે કરોના કાળમાં માત્ર 200 લોકોની હાજરીમાં પલ્લી નીકળી હતી. આ સાથે આ વખતની પલ્લીમાં વીડિયો શૂટિંગ પણ કરવા દેવામાં આવ્યું ન હતું. (ગયા વર્ષની તસવીર)\nઆ વખતે રૂપાલની પલ્લીમાં આસપાસના કોઈપણ ગામ કે શહેરના લોકોને પ્રવેશ આપવામાં આવ્યો ન હતો. પલ્લી ગામમાં માત્ર 45 મિનિટમાં જ નિજ મંદિર પરત ફરી હતી. શ્રદ્ધાળુઓ સવારે6વાગ્યા બાદ પલ્લીના દર્શન કરી શકશે. (ગયા વર્ષની તસવીર)\nમહત્વનું છે કે, જ્યાં દર વખતે ધીની નદીઓ વહે છે ત્યાં આ વખતની પલ્લીયાત્રા દરમિયાન ઘીનો અભિષેક પણ કરવામાં આવ્યો નહોતો. માત્ર દરેક ચકલે પલ્લીની જ્યોત બુજાય નહીં તે માટે દોઢ કિલો ઘીનો અભિષેક કરવામાં આવ્યો હતો. (ગયા વર્ષની તસવીર)\nગાંધીનગર જિલ્લાના રૂપાલ ગામે મા વરદાયિનીની પલ્લીના ઇતિહાસ પર નજર કરીએ તો, દ્વાપર યુગમાં પાંડવોએ ગુપ્તવાસમાં જતાં પહેલાં પોતાના શસ્ત્રો ખીજડાના એક વૃક્ષની નીચે છૂપાવ્યા હતા. આ શસ્ત્રોની રક્ષા માટે તેઓએ વરદાયિની માતાને પ્રાર્થના કરી હતી. જંગલની વચ્ચે ઘેરાયેલા રૂપાલ પંથકમાં ખીજડાના આ વૃક્ષની નીચે માતાજીની દેરી હતી. ગુપ્તવાસ પૂરો કરીને પાંડવો વિરાટનગર એટલે કે હાલના ધોળકામાંથી પરત ફરી શસ્ત્રો લેવા રૂપાલ આવ્યા ત્યારે શસ્ત્રોની પૂજા કરીને તેમણે પાંચ દિવાની જ્યોતવાળી પલ્લી બનાવી માતાજી પાસે મૂકી હતી. આ પછી હસ્તિનાપુરના યુદ્ધમાં વિજય મેળવ્યા બાદ કૃષ્ણ સાથે પાંડવો ફરી અહીં આવ્યા હતા. જે બાદ સોનાની પલ્લી બનાવીને યાત્રા યોજી હતી. આ સમયથી એટલે કે પાંચ હજાર વર્ષથી રૂપાલમાં વરદાયિની માતાની પલ્લીનો મેળો પ્રતિ વર્ષ નવરાત્રી પર્વના નવમાં નોરતે યોજાય છે. (ગયા વર્ષની તસવીર)


આ દેશમાં નથી એકેય નદી કે જળાશય, જાણો આ દેશની એવી રોચક માહિતી જે જાણીને તમને પણ લાગશે નવાઇ - Gujju Gossip\nઆ દેશમાં નથી એકેય નદી કે જળાશય, જાણો આ દેશની એવી રોચક માહિતી જે જાણીને તમને પણ લાગશે નવાઇ\nસઉદી અરબ જે ચારેબાજુ રેતાળ જમીન ગરમ રણપ્રદેશ વાળો દેશ છે. આ દેશમાં વાહનોમાં વપરાતા ઇંધણના તો કુવાના કુવા છે અને આ દેશની મોટાભાગની ઈકોનોમી પણ તેના પર જ આધારિત છે.\nપરંતુ અહીં પાણીની ભારે અછત છે. એટલું જ નહિ પણ આ દેશમાં એક પણ મોટી નદી કે મોટા તળાવ નથી. હવે સવાલ એ થાય કે આવડો મોટો દેશ જે ચારેબાજુએથી રણપ્રદેશમાં ઘેરાયેલો છે ત્યાંના લોકો પીવાનું પાણી ક્યાંથી મેળવતા હશે ? તો આજના આ જાણવા જેવું વિભાગના આર્ટિકલમાં અમે આપને તેના વિષે રોચક માહિતી આપવાના છીએ જે આપના માટે જ્ઞાનસભર બની રહેશે.\nતમને જાણીને નવાઈ લાગશે કે સઉદી અરબ દેશની માત્ર એક ટકા જેટલી જમીન જ ખેતી કરવાને લાયક છે જેમાં અમુક પ્રકારના શાક-બકાલા ઉગાડી શકાય છે. વળી, અનાજ અને ઘઉં અહીં નથી ઉગાડી શકાતા કારણ કે તેમાં મોટા પ્રમાણમાં પાણીની જરૂર પડે છે. જો કે એક વખત અહીં ઘઉંની ખેતી કરવાનો પ્રયાસ પણ કરવામાં આવ્યો હતો પરંતુ બાદમાં પાણીની અછતને કારણે તેને બંધ કરી દેવામાં આવી. સઉદી અરબની મોટાભાગની ખાદ્યસામગ્રી બહારના દેશોમાંથી જ આવે છે.\nસઉદી અરબમાં ધરતી નીચેનું પાણી સાવ છે જ નહિ એવું પણ નથી. અહીં ધરતી નીચે પાણીના સ્ત્રોત છે પણ તે બહુ ઊંડા છે જે આવનારા સમયમાં ખલાસ થઇ જાય તેવી શક્યતા છે. એક રિપોર્ટ અનુસાર પહેલા અહીં ઘણા બધા પાણીના કુવા હતા અને તેનો ઉપયોગ પણ હજારો વર્ષ સુધી થતો આવ્યો પણ બાદમાં સમય અનુસાર વસ્તી અને ઉપયોગ વધતા ઘણા ખરા કુવાઓમાંથી પાણી ખલાસ થઇ ગયું અથવા તેનું પાણી ઊંડે સુધી ચાલ્યું ગયું.\nસૌથી નોંધનીય વાત તો એ છે એક અહીં વરસાદ વર્ષમાં માત્ર એક કે બે દિવસ માટે જ વર્ષે છે અને તે પણ વરસાદી તોફાન સાથે. આવી પરિસ્તિથીમાં વરસાદી પાણીનો સંગ્રહ કરવો મુશ્કેલ છે અને આ વરસાદી પાણીથી પાણીના તળ ઊંચા આવી શકે તે શક્યતા પણ ઓછી છે.\nહવે આવીએ મૂળ વાત પર. અસલમાં અહીં સમુદ્રના પાણીને પીવાલાયક બનાવવામાં આવે છે. સામાન્ય રીતે સમુદ્રના પાણીમાં મીઠાનું પ્રમાણ વધુ હોય છે માટે પહેલા સમુદ્રી પાણીને ડિસાઇલેશન પ્રક્રિયા દ્વારા પાણી અને મીઠાને અલગ કરવામાં આવે છે અને ત્યારબાદ પીવાના ઉપયોગમાં લેવામાં આવે છે.\nએક રિપોર્ટ અનુસાર સઉદી અરબને પોતાના તેલ (ઇંધણ) ના કુવામાંથી જે કમાણી થાય છે તેનો મોટો ભાગ તે સમુદ્રણનાં પાણીને પીવાલાયક બનાવવામાં ખર્ચ કરે છે. વર્ષ 2009 ના આંકડાઓ અનુસાર તે સમયે એક ક્યુબિક મીટર પાણીમાંથી મીઠું અલગ કરવાનો ખર્ચ 2.75 રિયલ એટલે કે લગભગ 50 રૂપિયા થતો હતો. એ સિવાય ટ્રાન્સપૉર્ટિંગ ખર્ચ પણ 1.12 રીયાલ એટલે કે 20 રૂપિયા આસપાસ થાય છે. હવે તો આ ખર્ચ પણમાં પણ વધારો થઇ ગયો હોય એ સ્પષ્ટ છે. એ સિવાય અહીં પાણીની માંગ પણ વધતી જ રહે છે. વર્ષ 2011 માં અહીંનાં પાણી તથા વીજળી મંત્રીએ જણાવ્યું હતું કે તે સમયે ત્યાં પાણીની ખપત દર વર્ષે7ટકા જેટલી વધી રહી હતી.\n← જાણો દુનિયાના સૌથી મોંઘા પદાર્થ એન્ટીમેટર વિશે, જેની એક ગ્રામની કિંમત છે એટલી બધી કે…\nરાની મુખર્જીને કમલ હાસને આટલી બધી વાર આપી હતી દાંટ, પૂરી હકીકત વાંચશો તો તમને પણ લાગશે નવાઇ →


jain darshan chimanlal kaladhar do you know Paryushan Mahaparva 2019 task | પર્યુષણ મહાપર્વનાં કર્તવ્યો તમે જાણો છો? - news\nપર્યુષણ મહાપર્વનાં કર્તવ્યો તમે જાણો છો?\nPublished: Aug 25, 2019, 15:40 IST | જૈન દર્શન - ચીમનલાલ કલાધાર | મુંબઈ\nપર્યુષણ એ કર્મની નિર્જરા કરનારું અમોઘ પર્વ છે. આપણા શાસ્ત્રકારોએ તેને કષાયોથી મુક્તિ આપવાનું અદ્ભૂત પર્વ કહ્યું છે.\nજૈન દર્શન - ચીમનલાલ કલાધાર\nપર્યુષણ એ કર્મની નિર્જરા કરનારું અમોઘ પર્વ છે. આપણા શાસ્ત્રકારોએ તેને કષાયોથી મુક્તિ આપવાનું અદ્ભૂત પર્વ કહ્યું છે. આચાર્ય લક્ષ્મીસુરિમહારાજાના મતે કર્મને મર્મ ભેદી શકે એવું કોઈ પર્વ હોય તો તે પર્યુષણ પર્વ છે. આપણા ધર્મશાસ્ત્રોમાં પર્યુષણ પર્વની આરાધના માટે પાંચ મુખ્ય કર્તવ્યો કહ્યાં છે. તે છે : (૧) અમારિ પ્રર્વતન, (૨) સાધર્મિક વાત્સલ્ય, (૩) અઠ્ઠમ તપ, (૪) પરસ્પર ક્ષમાપના અને (૫) ચૈત્ય પરિપાટી. આ મહાપર્વના પાંચેય કર્તવ્યોનું સંક્ષિપ્ત વર્ણન-વિવેચન નીચે મુજબ છે ઃ\nઅમારિ પ્રવર્તન : અમારિ એટલે અહિંસા. પ્રવર્તન એટલે પાલન. આ મહાપર્વના પ્રથમ કર્તવ્યમાં અમારિ પ્રવર્તન પર ખાસ ભાર મુકાયો છે. પાંચ ઇન્દ્રિયો એટલે કે સ્પર્શેન્દ્રિય, રસનેન્દ્રિય, ઘ્રાણેન્દ્રિય, ચક્ષુરિન્દ્રિય અને શ્રોતેન્દ્રિય. ત્રણ બળ એટલે કે મનોબળ, વચનબળ, કાયબળ, શ્વાસોશ્વાસ અને આયુષ્ય. આ દસ પ્રાણ શ્રી અરિહંત પરમાત્માએ કહેલા છે. તેનો વિયોગ કરવો, નાશ કરવો તેનું નામ હિંસા છે. હિંસામાંથી વિરમવાનો અર્થ એ છે કે કોઈ પણ પ્રાણીને જાનથી મારવું નહીં, તેના અંગોપાંગ છેદવા નહીં કે તેને પીડા ઊપજાવવી નહીં. અહીં પીડા શારીરિક અને માનસિક એ બન્ને પ્રકારની પીડા સમજવાની છે. શસ્ત્ર વગેરેનો પ્રહાર કરતાં પ્રાણીને શારીરિક પીડા ઊપજે છે અને કઠોર વચન-વ્યવહાર કરતા તેમ જ તેના હિતને હાનિ પહોંચાડતા તેને માનસિક પીડા ઊપજે છે. જીવહિંસા એ આત્મહિંસા છે અને જીવદયા એ આત્મદયા છે. તેથી આત્માનું ભલુ ઇચ્છનારે સર્વ પ્રકારની જીવહિંસાનો ત્યાગ કરવો જોઈએ.\nવ્યક્તિગત અને સામુદાયિક સુખ-શાંતિ માટે અહિંસા એક મહત્ત્વની વસ્તુ છે. જગતમાં આજે હિંસાનું તાંડવ ભયંકર વેગથી ચાલી રહ્યું છે. ભારત દેશ કે જ્યાં અહિંસાની પ્રથમ ઉદ્ઘોષણા થઈ છે, તે રાષ્ટ્ર પણ આજે હિંસાના માર્ગ તરફ ઘસડાઈ રહ્યું છે. પ્રજાના કલ્યાણ‌ના નામે કે અર્થોપાદનના નામે વિશાળ કતલખાનાઓમાં લાખો મૂગાં, અબોલ પશુઓ કપાઈ રહ્યાં છે. મત્સ્ય ઉદ્યોગને ખીલવવાની રાજકીય નેતાઓને ચળ ઊપડી છે. દેડકાં, વાનરો વગેરેને વિદેશમાં નિકાસ કરવાની નાપાક પ્રવૃત્તિ પણ વધતી જ ચાલી છે. ત્યારે પ્રત્યેક જૈનોએ અમારિ પ્રર્વતનને જીવન ધ્યેય બનાવવું જોઈએ. અહિંસાનું પાલન જેમ પોતાના જીવનમાં કરવાનું છે તેમ અન્ય જીવો માટે પણ કરાવવાનો પુરુષાર્થ કરવાનો છે.\n(૨) સાધર્મિક વાત્સલ્ય : જૈન ધર્મમાં સમાન ધર્મીને સાધર્મિક તરીકે ઓળખવામાં આવે છે. સાધર્મિક ભક્તિ એ પુણ્યનું મહાકાર્ય છે. આપણા શાસ્ત્રકારો કહે છે કે જે પુણ્યાત્મા ઉત્તમ ભાવથી સાધર્મિકોની ભક્તિ કરે છે તે પ્રાય: તીર્થંકર કર્મને બાંધે છે. ‘મારાથી એ મહાન’ છે એવો ઉદાત્ત ભાવ રાખી સાધર્મિકોની ભક્તિ કરનાર જીવો પુણ્યકર્મના મહાભાગી બને છે. આજના અતિ કપરા કાળમાં અને મોંઘવારીના વિષચક્રમાં આપણા સાધર્મિકોની હાલત અત્યંત કફોડી છે. આજે આપણા સાધર્મિકોના અસંખ્ય ઘરો એવાં છે કે જ્યાં માત્ર એક ટાઇમ જ ચૂલો સળગે છે! આવા સાધર્મિકોની વ્યથા અને વેદનાનો પાર નથી. પરમાત્માએ તમને સુખ, સમૃદ્ધિ આપી છે ત્યારે દાનનો પ્રવાહ થોડો સાધર્મિક ભક્તિ તરફ વાળવાની આવશ્યકતા છે. આપણો સાધર્મિક સુખી તો જૈન સમાજ વધુ સુદૃઢ બનશે. આ વિશ્વમાં દુવા જેવી અસરકારક કોઈ દવા નથી. આપણા સાધર્મિકોની આંતરડી ઠરશે તો તેનું મંગલમય ફળ તમને મળવાનું જ છે.\nસાધર્મિક ભક્તિ કરનારે એક વાતનો ખાસ ખ્યાલ રાખવો જરૂરી છે કે સાધર્મિકોની ભક્તિ કરનાર તેના પર કોઈ ઉપકાર હરગીજ કરતો નથી. ઊલટું એ સાધર્મિકો પોતાની ભક્તિ સ્વીકારીને પોતાના પર અનહદ ઉપકાર કરે છે. આજે તો જે રીતે સાધર્મિક પાસે અરજી ફોર્મ ભરાવીને, વકીલની જેમ તેની ઉલટતપાસ લઈને, તેમનું અપમાન કરીને તેમને અસત્ય બોલવાની ફરજ પાડવામાં આવે છે તે તદન અનુચિત કાર્ય છે. એનાથી આવા કહેવાતા બની બેઠેલા અજ્ઞાન દાતાઓ કદાચ મગરૂરી અનુભવતા હોય પરંતુ તેમને ખ્યાલ નથી કે આ રીતની સાધર્મિક ભક્તિ સાધર્મિકોની ઘોર આશાતના રૂપ છે. તેનાથી દાન કરનારા દાતાઓના દાનની યથાર્થતા સિદ્ધ થઈ શકે નહીં. સાધર્મિક ભક્તિનું એટલું ઊંચું મૂલ્ય આપણા જ્ઞાની ભગવંતોએ આંક્યું છે કે એક ત્રાજવામાં બધા ધર્મો મુકાય અને બીજામાં માત્ર સાધર્મિક ભક્તિ મુકાય તો તે બંને ત્રાજવા સમાન થાય છે.\nઆ પણ વાંચો : ફરીથી શ્યામને તેડાવ મીરા\n(૩) અઠ્ઠમ તપ : જૈન ધર્મમાં તપશ્ચર્યાનો અચિંત્ય મહિમા છે. જૈન શાસ્ત્રકારોએ કહ્યું છે કે તપથી શરીરની શુદ્ધિ થાય છે, ઇન્દ્રિયો શાંત થાય છે, રિદ્ધિ-સિદ્ધિ પ્રાપ્ત થાય છે, ચિત્ત પ્રસન્નતા અનુભવે છે, સદ્દવિચારો સ્ફૂરે છે, કર્મની નિર્જરા થાય છે અને જીવ મોક્ષગતિ સુધી પહોંચી શકે છે એ કંઈ ઓછી ઉપલબ્ધિ છે? આપણા શાસ્ત્રકારોનું ફરમાન છે કે પક્ખી અંગે એક ઉપવાસ, ચઉમાસી અંગે છઠ્ઠ (બે ઉપવાસ) અન સંવત્સરિ પર્વ અંગે અઠ્ઠમ તપ કરવો આવશ્યક છે. કોઈ કારણસર એ અઠ્ઠમ તપ ન થઈ શકે તો છ આયંબિલ અથવા નવ નિવ્વી, અથવા બાર એકાસણા, અથવા ૨૪ બિયાસણા અથવા છ હજાર શ્લોક પ્રમાણ સ્વાધ્યાય એટલે સાઠ નવકારવાળી ગણીને એ તપ પૂરો કરી આપવો જોઈએ. પર્યુષણ પર્વની આરાધના કરતા લોકો પોતાની શક્તિ અનુસાર તપશ્ચર્યા અવશ્ય કરે છે. નાનાં બા‍ળકોથી માંડીને વૃદ્ધ ઉંમરના લોકો પણ આ પર્વને આરાધી નાનું મોટું તપ કર્યા વિના રહેતા નથી. આપણા ધર્મશાસ્ત્રોએ સ્પષ્ટ જણાવ્યું છે કે વાર્ષિક પાપ આલોચના માટે સકળ સંઘે અઠ્ઠમ તપ કરવો જોઈએ. મહાપર્વને અનુલક્ષીને આ એક ફરજિયાત તપ છે. જે આ તપ કરતો નથી, તે આ મહાપર્વની આરાધનાથી વંચિત રહી જાય છે. જે વ્યક્તિ આ તપ ન કરી શકે તે વ્યક્તિ ઉપર દર્શાવ્યા પ્રમાણે એકાસણા, બિયાસણા, આયંબિલ, નિવ્વી, સ્વાધ્યાય અને નવકારવાળીનો સહારો લે તો તેની આ મહાપર્વની ઉજવણી સાર્થક થાય છે.\nJan 19, 2020, 17:09 IST


ભારતમાં કોરોના કાળમાં મોંઘીદાટ સારવાર અંગે ઉઠેલા ઉહાપોહ બાદ હવે સુપ્રીમ કૉર્ટે શુક્રવારે સ્વાસ્થ્યને મૌલિક અધિકાર ગણાવી લોકોને સસ્તી સારવાર અપાવવા વ્યવસ્થા ગોઠવવા માટે તાકીદ કરી હતી.\nકૉર્ટે કહ્યું હતુ કે, રાઇટ ટુ હેલ્થ એ પ્રજાને મળેલો મૌલિક અધિકાર છે. દેશમાં કોરોના કાળમાં લાખો લોકોએ સારવાર માટે મોટી કિંમત ચુકવવી પડી છે. વળી, જે લોકો કોરોનાથી બચી ગયા છે તેમાંથી લાખો લોકો આર્થિક રીતે ખુવાર થઈ ગયા છે. સાથે જ સુપ્રીમે હૉસ્પિટલોની ફાયર સેફ્ટીની ખાતરી કરવા, કર્ફ્યૂ અથવા લૉકડાઉનની જાહેરાત પહેલાથી કરવા તથા નાગરિકોની સુરક્ષા અને સ્વાસ્થ્ય પહેલી પ્રાથમિકતા હોવી જોઇએ તે બાબતે પણ સરકાર અને તંત્રને તાકીદ કરી છે.\nશુક્રવારે રાઈટ ટુ હેલ્થ અંગે ટીપ્પણી કરતા દેશની સર્વોચ્ચ અદાલતે કેન્દ્ર અને રાજ્ય સરકારોને પણ કડકાઈથી કોરોના ગાઇડલાઇન્સનું પાલન કરવા નિર્દેશ આપ્યા હતા. કૉર્ટે કહ્યું હતુ કે, દેશભરના રાજ્ય અને કેન્દ્રશાસિત પ્રદેશ કોવિડ ગાઇડલાઇન્સનું કડકાઇથી પાલન કરે તે આવશ્યક છે. જે તે પ્રદેશના સરકાર અને સત્તાધીશીએ પણ કોરોના હૉસ્પિટલોની ફાયર સેફ્ટીની ખાતરી કરવી આવશ્યક છે.\nગુજરાતમાં એક કોરોના હૉસ્પિટલમાં આગ લાગવાથી દર્દીના મોત થયા હતા. જે હૉસ્પિટલોએ અત્યારે ફાયર એનઓસી નથી લીધી તેઓ તાત્કાલિક લઇ લે. જો4અઠવાડિયાની અંદર ફાયર એનઓસી નહીં લેવાય તો રાજ્ય સરકાર તેમની વિરુદ્ધ કાર્યવાહી કરે.\nકૉર્ટે ફાયર સેફ્ટી માટે દરેક રાજ્યને એક નૉડલ ઑફિસર નિયુક્ત કરવા આદેશ આપ્યો હતો. સુપ્રીમ કૉર્ટે વધુમાં કહ્યું હતુ કે, દિશા-નિર્દેશો અને સ્ટાન્ડર્ડ ઑપરેટિંગ પ્રોસીઝર લાગુ નહીં થતાં કોવિડ-19 મહામારી ફેલાઇ રહી છે. સતત 8 મહિનાથી કામ કરી રહેલા સ્વાસ્થ્ય કર્મચારી થાકી ગયા છે. તેમને આરામ આપવા માટે કોઈક વ્યવસ્થાની જરૂર છે.\nરાજ્યોએ કેન્દ્રની સાથે સૌહાર્દપૂર્ણ રીતે સાથે મળીને કામ કરવું જોઇએ. આ ઉપરાંત કર્ફ્યૂ અથવા લૉકડાઉન લાગુ કરવાના કોઈ પણ નિર્ણયની જાહેરાત પહેલાથી કરવી જોઇએ, જેથી લોકો આજીવિકા માટે વ્યવસ્થા કરી શકે.\n113 દિવસે કોરોનાનો જંગ જીતનાર દર્દીને શૂભેચ્છા આપવા નીતિન પટેલ સોલા સિવિલ પહોંચી ગયા


કાબિલ – Mast\nJanuary 26, 2017 jayeshadhyaru Film Review, Cinema\nઆ રિવેન્જ ડ્રામામાં હૃતિક રોશન એકમાત્ર સિલ્વર લાઇન છે, બાકી કાળોડિબાંગ અંધકાર જ છે.\nસુભાષિતોમાં ભલે કહેવાતું હોય કે ‘ન શમે વેર વેરથી’, પરંતુ કોઈ ભગવાનના માણસ સાથે શેતાન જેવું કામ કરી જાય અને એ ભગવાનનો માણસ શેતાનને ખંજરનો જવાબ તલવારથી આપે ત્યારે જોવાની જબરદસ્ત મજા આવે. આવી તામસિક વાર્તાઓમાં વધુ એક ઉમેરો એટલે પાપા રાકેશ રોશને બેટા હૃતિક રોશન માટે પ્રોડ્યુસ કરેલી અને સાઉથ કોરિયન ફિલ્મોના દીવાના સંજય ગુપ્તાની ફિલ્મ ‘કાબિલ’. હૃતિક રોશનના પ્રામાણિક પ્રયત્ન છતાં ભંગાર રાઇટિંગ, બાલિશ ઍક્ઝિક્યુશન અને સરકારી ફાઇલો જેવી ધીમી ગતિને કારણે કાબિલ સહનશક્તિની કસોટી કરનારી ફિલ્મ બનીને રહી ગઈ છે.\nન દેખ્યાનું દખ\nટેલેન્ટેડ ડબિંગ આર્ટિસ્ટ રોહન ભટનાગર (હૃતિક રોશન) જોઈ શકતો નથી. એક NGOમાં કામ કરતી સુપ્રિયા (યામી ગૌતમ) પણ જોઈ શકતી નથી. છતાં બંનેને એકબીજા સાથે પહેલી નજરનો પ્રેમ થઈ જાય છે. પરીકથા જેવી એમની લવસ્ટોરી લગ્નના પગથિયે પહોંચે છે, ત્યાં જ એક રાક્ષસ નામે અમિત (રોહિત રોય) ત્રાટકે છે અને એમનો માળો ખેદાનમેદાન કરી નાખે છે. એ રાક્ષસ પોતાના પહોંચેલા રાજકારણી ભાઈ માધવરાવ (રોનિત રોય)ના ખીલે કૂદે છે. હવે રોહનને પોતાના બરબાદ થયેલા નશેમનનું વેર વાળવું છે, પણ કઈ રીતે? એ તો જોઈ શકતો નથી. છતાં એ કઈ રીતે પોતાનો વેરાગ્નિ શાંત કરે છે એ જાણવા માટે તમારે આ ફિલ્મ જોવી પડશે.\n‘ક્રાઇમ નેવર પેય્ઝ’ યાને કે ગુનો ક્યારેય ફળતો નથી. આ વિભાવનાની સામે બીજો એક કન્સેપ્ટ છે ‘પર્ફેક્ટ ક્રાઇમ’નો. અત્યંત બારીક પ્લાનિંગથી એવો ક્રાઇમ આચરવામાં આવે કે પોલીસ સાત જન્મે પણ અપરાધીને શોધી ન શકે. એક બ્લાઇન્ડ વ્યક્તિ આવો પર્ફેક્ટ ક્રાઇમ કઈ રીતે આચરી શકે તે બતાવતી અફલાતૂન ફિલ્મ ‘કત્લ’ ઈ.સ. 1986માં આવેલી. તેમાં અંધ વ્યક્તિ બનેલા સંજીવ કુમારે પોતાની બેવફા પત્ની (સારિકા)ને આવા જ પર્ફેક્ટ ક્રાઇમથી બરાબરની મજા ચખાડેલી. ‘કાબિલ’ જોઇને આપણને સહેજે ‘કત્લ’ની (કે અમિતાભ-અક્ષય કુમાર સ્ટારર ‘આંખે’) યાદ આવી જાય. પરંતુ એવો પર્ફેક્ટ ક્રાઇમ બતાવવા માટે સ્ક્રિપ્ટ લેવલે જે સ્માર્ટનેસ જોઇએ તે કાબિલમાં ક્યાંય નથી. રિવેન્જની થીમને કારણે ‘કાબિલ’ જોતાં જોતાં આમિરની ‘ગજિની’ પણ યાદ અપાવતો પાઇપ ઢસડવાનો અવાજ પણ અહીં છે. પરંતુ ‘ગજિની’ જેવી ઇન્ટેન્સિટી ગજિનીમાં આમિરના વાળની જેમ જ ગાયબ છે.\nએક રિવેન્જ થ્રિલરને છાજે એવી સ્પીડ કાબિલમાં તદ્દન ગેરહાજર છે. હીરો-હિરોઇન એકબીજાંને મળે, પ્રેમમાં પડે, ગીતો ગાય, ડાન્સ કરે, ‘ઇમેજિકા’ થીમ પાર્કમાં જઇને ઊછળકૂદ કરે… ટૂંકમાં નિરાંતે ટાઇમપાસ કરે. બેઘડી તો શંકા જાય કે ટ્રેલર રિલીઝ કર્યા પછી સંજય ગુપ્તાએ થ્રિલરનો આઇડિયા ડ્રોપ કરીને રોમેન્ટિક ફિલ્મ બનાવી નાખી છે કે શું? થ્રિલરના પાટે ચડતાં સુધીમાં લગભગ અડધી ફિલ્મ જતી રહે છે.\nએકવાર હૃતિકનું પાત્ર ‘બદલાપુર’ની બસ પકડી લે એ પછીયે સંજય ગુપ્તાની ગાડી ફાસ્ટ ટ્રેકમાં આવતી નથી. પર્ફેક્ટ ક્રાઇમના પ્લાનિંગ તરીકે હૃતિક માત્ર કરિયાણું લેવા નીકળ્યો હોય એમ શૉપિંગ કરવા સિવાય ખાસ કશું કરતો નથી. આ માણસ ખરેખર બદલો લેવા માટે મરણિયો થયો છે એવું એના ચહેરા કે વર્તન પરથી લાગતું નથી. સામે પક્ષે રિયલ લાઇફના ભ્રાતાઓ રોહિત અને રોનિત રોય ટિપિકલ વિલનના પાત્રમાં છે. ડિરેક્ટરે એકને વંઠેલ મવાલીનું અને બીજાને ખૂંખાર નેતાનું પાત્ર પકડાવી દીધું છે. જે એમણે કોઈ જાતનું દિમાગ વાપર્યા વિના નિભાવી નાખ્યાં હોય એવું લાગે છે. કેમ કે, એમનાં પાત્રોમાં સ્માર્ટનેસનો છાંટોય દેખાતો નથી. રીઢા ગુનેગાર હોવા છતાં કોઈ આત્યંતિક કામ કરતાં પહેલાં ક્રોસ ચૅક કરવું જોઇએ એવી વાતમાં એ લોકો માનતા નથી અને ફિલ્મને બાલિશતાની ખાઈમાં ધકેલી દે છે. થિયેટરમાં બેઠાં બેઠાં જે ટ્રિક્સ, ટ્વિસ્ટ આપણને બાર ગાઉ છેટેથી દેખાઈ જાય, તે વિલનલોગને લિટરલી પગ તળે આવ્યા પછીયે ન દેખાય. ફિલ્મનો પર્ફેક્ટ ક્રાઇમ ખરેખર પર્ફેક્ટ છે કે કેમ તે વિશે ન્યુઝ ચૅનલમાં ડિબેટ બેસાડવી પડે.\nજો ફિલ્મના મુખ્ય પાત્ર સાથે કોઈ ગમખ્વાર ઘટના બની હોય, તો પ્રેક્ષક તરીકે આપણને પણ એ પીડા હચમચાવી મૂકવી જોઇએ અને એ પીડા સતત ફિલ્મમાં વહેતી રહેવી જોઇએ. અહીં હીરો-હિરોઇન ખુશ થાય તો ગીત ગાય એ સમજમાં આવે, પરંતુ હીરો દુઃખી થાય તોય ગીત આવે, વિલન ખુશ થાય તો વળી આખા ગમગીન મૂડની ઐસી તૈસી કરીને ‘સારા ઝમાના’ જેવું રિમિક્સ આઇટેમ સોંગ આવી જાય. ફરી પાછું યાદ આવે કે બદલો લેવાનો તો હજી બાકી જ છે, એટલે ફરી પાછું બૅક ટુ બદલાપુર.\nકાબિલના રાઇટર-ડિરેક્ટરને પોતાનાં પાત્રો તો ઠીક, આપણી સમજશક્તિ પર પણ ભારોભાર શંકા છે. એટલે જ એમણે એકેક ટ્રિકને સમજાવવાનું રાખ્યું છે. ધારો કે, હીરો પોલીસના પહેરા હેઠળથી કેવી રીતે છટકી ગયો તે એક ઝલકમાં ખબર પડી જતી હોવા છતાં આપણને ડિટેઇલમાં સમજાવવામાં આવે.\nતેમ છતાં અમાસના અંધકાર જેવી આ ફિલ્મની સિલ્વર લાઇનિંગ છે પાપા રોશનનો હોનહાર બેટો હૃતિક. મૅચ હારવાના છીએ એ ખબર હોવા છતાં એક બૅટ્સમેન લગનથી રમ્યે જાય અને સેન્ચુરી મારે એવું જ હૃતિકે કર્યું છે. ઍક્ટિંગમાં ક્યાંય એણે વેઠ ઉતારી નથી. બ્લાઇન્ડ વ્યક્તિની બૉડી લૅંગ્વેજ, એનો ડાન્સ, જાતભાતના અવાજો કાઢતી વખતના એના હાવભાવ, આંખને સ્થિર રાખવા છતાં એના ચહેરા પર બદલાતાં એક્સપ્રેશન્સ બધું જ કાબિલે તારીફ છે. યામી ગૌતમના ભાગે અગેઇન ‘ફેર એન્ડ લવલી’ બનવાનું જ આવ્યું છે. રોનિત રોયે ટૂંકો કુર્તો પહેરીને લાંબો મૅલોડ્રામા કર્યો છે, પરંતુ ખોફ ઊભો કરી શક્યા નથી. અદભુત અવાજના માલિક નરેન્દ્ર ઝાની આ એક જ દિવસે બીજી રિલીઝ છે. ‘રઈસ’માં ડૉનનું પાત્ર ભજવ્યા બાદ અહીં ‘કાબિલ’માં તેઓ પોલીસ અધિકારીના પાત્રમાં દેખાયા છે. પરંતુ એમના ભાગે ‘તે હેં હૃતિક, તેં પેલું કઈ રીતે કર્યું એ તો કહે’ પ્રકારના સંવાદો જ આવ્યા છે. ‘દંગલ’માં આમિર ખાનને પૂરી દેનારા લુચ્ચા કોચ ગિરીશ કુલકર્ણીએ અહીં હૃતિકને પણ બરાબરનો હેરાન કર્યો છે.\nઘણા લોકોને આ ફિલ્મમાં બ્લાઇન્ડ લોકો માટે વપરાયેલા શબ્દો કદાચ નહીં ગમે. પરંતુ આપણા ફિલ્મકારો બ્લાઇન્ડ લોકોની દુનિયા એમના પોઇન્ટ ઑફ વ્યુથી જોઈ જ શકતા નથી તે વધુ એકવાર પુરવાર થયું છે. એમના ઘરમાં કોઈ વિશેષ મોડિફિકેશન ન હોય કે એમની ટેવો પણ આપણા જેવી જ હોય (જેમ કે, એકબીજાને સ્પર્શીને ઓળખતાં હીરો-હિરોઇનના ઘરમાં સ્પર્શીને ‘જોઈ’ શકાય તેવી સજોડે તસવીર કેમ ન હોય?). જોકે ફિલ્મને ન્યાય કરવા સારું એટલું કહી શકાય કે શરૂઆતમાં દેખાતી સાઇકલ રિપેર કરવી, ગંધ પરથી વ્યક્તિ પારખી જવી, અવાજ પરથી નિશાન વીંધી દેવું, અવાજ બદલીને ડબિંગ કરવું, ડગલાં ગણીને જોખમ પારખી જવા જેવી સામાન્ય ઘટનાઓનો ક્લાઇમૅક્સમાં બખૂબી ઉપયોગ થયો છે.\nફોર હૃતિક ઑન્લી\nઆ ફિલ્મને જોવા માટેનું એકમાત્ર કારણ હૃતિક રોશન છે. લેકિન અફસોસ કે એને એકદમ કડક સ્ક્રિપ્ટની મદદ મળી નથી. આ પ્રીડિક્ટેબલ ક્રાઇમ થ્રિલર આ લોંગ વીકએન્ડમાં વન ટાઇમ વૉચ બની શકે, પરંતુ તેને બદલે સંજીવ કુમારની ‘કત્લ’ જોઈ કાઢો તો આનાથી અનેકગણી વધુ મજા આવશે તે ગૅરન્ટીડ વાત છે.\nTagged Cinema, Hrithik Roshan, Reviews, Rohit Roy, Ronit Roy, Sanjay Gupta, Yami Gautam


જુઓ બોલિવૂડ હસીનાઓની સ્કૂલ યુનિફોર્મ માં તસવીરો, આવી દેખાતી હતી તમારી પસંદિત અભિનેત્રીઓ - Gujju baba\nજુઓ બોલિવૂડ હસીનાઓની સ્કૂલ યુનિફોર્મ માં તસવીરો, આવી દેખાતી હતી તમારી પસંદિત અભિનેત્રીઓ\nબોલિવૂડ ઈન્ડસ્ટ્રીમાં એવા ઘણા કલાકારો છે જે પ્રેક્ષકોને ખૂબ પસંદ આવે છે અને તેઓ ફિલ્મ ઈન્ડસ્ટ્રીના આ સ્ટાર્સના જીવન સાથે જોડાયેલી માહિતી જાણવા ઉત્સુક છે. જો આપણે બોલિવૂડની સુંદર સુંદરીઓની વાત કરીએ તો એવી ઘણી અભિનેત્રીઓ છે જે લાખો લોકોના દિલ પર રાજ કરે છે. તેણે પોતાની સુંદરતા અને ઉત્તમ અભિનયથી લોકોને દિવાના બનાવ્યા છે.\nઆવી સ્થિતિમાં, તમે ચોક્કસપણે જાણવાની ઇચ્છા રાખશો કે તમારી મનપસંદ બોલિવૂડ અભિનેત્રીઓ બાળપણમાં સ્કૂલના ગણવેશમાં કેવા દેખાતી હતી. બોલિવૂડ ઇન્ડસ્ટ્રીમાં ઘણા એવા સ્ટાર્સ છે જેઓ તેમના બાળપણની તસવીરો તેમના ચાહકોમાં સોશ્યલ મીડિયા પર શેર કરે છે અને ચાહકોને પણ તેમના પ્રિય સ્ટાર્સની તસવીરો ગમતી હોય છે. આજે અમે તમને બોલિવૂડની કેટલીક અભિનેત્રીઓની તેમના બાળપણના સ્કૂલના ગણવેશમાં બતાવવાના છીએ. જે તસવીરોમાં આ અભિનેત્રીઓ ખૂબ જ સુંદર લાગી રહી છે.\nદીપિકા પાદુકોણનું બોલિવૂડ ઇન્ડસ્ટ્રીમાં સારું નામ છે. તેણે ઘણી ફિલ્મોમાં કામ કર્યું છે. તેણે પોતાની ઉત્કૃષ્ટ કામગીરી અને સુંદરતાથી લોકોના હૃદયમાં વિશેષ સ્થાન બનાવ્યું છે. સ્કૂલ ડ્રેસમાં દીપિકા પાદુકોણ ખૂબ જ સિમ્પલ અને ક્યૂટ લાગી રહી છે.\nપ્રિયંકા ચોપરા એ અભિનેત્રી છે જેણે બોલિવૂડની સાથે સાથે હોલીવુડમાં પણ પોતાની સુંદરતા અને અભિનયનો જાદુ વગાડ્યો છે. આ દેશમાં જ નહીં પણ વિદેશમાં પણ ખૂબ પ્રખ્યાત છે. તેના ચાહકો વિશ્વભરમાં ખૂબ છે. તેનું નામ સફળ અભિનેત્રીઓમાં ગણાય છે. શાળાના યુનિફોર્મમાં પ્રિયંકા ચોપડા કંઈક આવું દેખાતું હતું.\nઅભિનેત્રી શિલ્પા શેટ્ટીએ બોલીવુડની ઘણી સુપરહિટ ફિલ્મોમાં કામ કર્યું છે અને લોકોએ તેની ઉત્તમ અભિનય માટે પ્રશંસા કરી છે. શિલ્પા શેટ્ટી તેની ફિટનેસનું સંપૂર્ણ ધ્યાન રાખે છે. તેઓ તેમની સુંદરતા અને માવજત જાળવવા માટે રોજ યોગ કરે છે, કસરત કરે છે. બાળપણના શાળા ગણવેશમાં અભિનેત્રી શિલ્પા શેટ્ટી કંઈક આવી જ દેખાતી હતી.\nબોલીવુડ અભિનેત્રી તાપ્સી પન્નુ સુંદરતાની દ્રષ્ટિએ સુંદરતાથી ઓછી નથી. તે પ્રતિભાશાળી અભિનેત્રીઓમાંની એક માનવામાં આવે છે. હાલના સમયમાં તેઓ ખૂબ જ સુંદર લાગે છે પણ બાળપણમાં પણ તેઓ ખૂબ જ સુંદર દેખાતા હતા. જેમ તમે લોકો આ સ્કૂલની ગણવેશમાં તાપ્સી પન્નુની તસવીર જોઇ રહ્યા છો. તે સ્કૂલ ડ્રેસમાં ખૂબ જ ક્યૂટ લાગે છે.\nપરિણીતી ચોપડા બોલિવૂડ ઇન્ડસ્ટ્રીની શ્રેષ્ઠ અભિનેત્રી છે. તેણે પોતાની સુંદરતા અને અભિનય દ્વારા લોકોને ખૂબ પ્રભાવિત કર્યા છે. પરિણીતી ચોપડા સ્કૂલના દિવસોમાં ખૂબ જ ક્યૂટ લાગી હતી.\nદિશા પટનીને બોલિવૂડ ઇન્ડસ્ટ્રીની એક બોલ્ડ અભિનેત્રીઓમાંની એક માનવામાં આવે છે. તેની સુંદરતાના લોકો દિવાના છે. દિશા પટની સ્કૂલ યુનિફોર્મમાં કંઈક આવું જોવા મળ્યું.\nઅભિનેત્રી ટ્વિંકલ ખન્ના એ અભિનેતા અક્ષય કુમારની પત્ની છે, જેને બોલિવૂડ ઇન્ડસ્ટ્રીના ખેલાડીઓ કહેવામાં આવે છે. ટ્વિંકલ ખન્નાએ ઘણી બોલિવૂડ ફિલ્મોમાં કામ કર્યું છે અને લોકોને તે દરેક પાત્રને પસંદ કરે છે. તેની એક્ટિંગને લોકોએ પણ ખૂબ પસંદ કરી હતી. જેમ તમે ટ્વિંકલ ખન્નાની સ્કૂલ ગણવેશની તસવીર જોઇ રહ્યા છો, તેમાં તે ખૂબ જ સુંદર છે. તે શાળાના દિવસોમાં બહિષ્કારની હેરસ્ટાઇલ રાખતી હતી.


શતકવીર સચીનને શું ગૃહમાં ૧૦૦ નંબરની સીટ મળશે?\nક્રિકેટમાં સદીઓની સદી ફટકારનાર શતકવીર માસ્ટર બ્લાસ્ટર સચિન તેંડુલકરને તેના પસંદગીના ૧૦૦ નંબરની સીટ રાજ્યસભામાં ફાળવાશે કે નહીં? એવો સવાલ જાણીતા ક્વિઝમાસ્ટર ડેરેક ઓબ્રાયને ઉઠાવ્યો હતો. અત્યારે આ સીટ ઉપર બેસતા ઉદ્યોગ નિષ્ણાત અને હિન્દુસ્તાન લિવરના ભૂતપૂર્વ ચેરમેન અશોક ગાંગુલીએ તરત જ સચિન માટે બેઠક ખાલી કરી આપવાની તૈયારી દર્શાવી હતી.\nરાજ્યસભાના સભ્યપદે ૩૯ વર્ષિય સચિન તેંડુલકરના નોમિનેશનની ભલામણ સરકારે કરી તે પછી તૃણમૂલ કોંગ્રેસના ઓબ્રાયને આવો સવાલ ઉઠાવ્યો હતો. ઓબ્રાયને કહ્યુ હતું કે રાજ્ય સભામાં હવે ભૂતપૂર્વ ભારતીય કેપ્ટન હશે. ક્રિકેટ પહેલાં હોકી ત્યાં પહોચી ગઈ છે. ગઈ કાલે દિલિપ તીરકેએ શપથ લીધા હતા અને હવે સચિન આવશે એવી બીજી ટ્વિટ તેમણે કરી હતી.


નોબેલ પુરસ્કાર જીતી ચૂક્યા છે આ 10 ભારતીયો - GUJARAT GENERAL KNOWLEDGE\nHome AWARDS GENERAL KNOWLEDGE PATEL THE GREAT નોબેલ પુરસ્કાર જીતી ચૂક્યા છે આ 10 ભારતીયો\nUnknown ઑક્ટોબર 10, 2014 AWARDS, GENERAL KNOWLEDGE, PATEL THE GREAT,\n- ટાગોર પ્રથમ બિન યુરોપિયન અને પ્રથમ ભારતીય નોબેલ પુરસ્કાર વિજેતા હતા\n- ચાલુ વર્ષે કૈલાશ સત્યાર્થી નોબેલ પુરસ્કાર જીતનાર દસમાં ભારતીય\nનવી દિલ્હી/અમદાવાદ તા. 10 ઓક્ટોબર 2014\nભારત સાથે સંબંધ ધરાવતા નવ લોકોને અત્યાર સુધીમાં અલગ અલગ કેટેગરીમાં નોબેલ પુરસ્કાર મળી ચૂક્યા છે.\nરવિન્દ્રનાથ ટાગેર (Rabindranath Tagore - 1913)\nરવિન્દ્રનાથ ટાગેર પહેલા નોબેલ પારિતોષ વિજેતા હતા, તેમને સાહિત્યના ક્ષેત્રે અમુલ્ય યોગદાન બદલ આ પુરસ્કારથી સન્માનિત કરવામાં આવ્યા હતા. ટાગોરને વર્ષ 1913માં જ્યારે આ પુરસ્કાર મળ્યો તે સમયે આ પુરસ્કાર મેળવનારા તેઓ પ્રથમ બિન યુરોપિયન અને પ્રથમ ભારતીય હતા.\nમદ્રાસમાં 1888માં જન્મેલા સી.વી. રમણને ફિઝિક્સ વિષયમાં વિશેષ યોગદાન આપવા બદલ 1930માં ફિઝિક્સ ક્ષેત્રમાં નોબેલ પુરસ્કારથી સન્માનિત કરવામાં આવ્યા હતા. સી.વી. રમણે પ્રકાશ સાથે જોડાયેલી અસરોની શોધ કરી હતી. તેમની આ શોધ રમણ ઇફેક્ટના નામથી જાણીતી છે.\nહરગોવિંદ ખુરાના (Hargobind Khorana - 1968)\nહરગોવિંદ ખુરાનાનો જન્મ વર્ષ 1922માં રાયપુર પંજાબમાં થયો હતો. ભારતીય મૂળના જાણીતા વૈજ્ઞાનિક હરગોવિંદ ખુરાનાને વર્ષ 1968માં દવા સંબંધી(મેડિસિન)ક્ષેત્રમાં નોબેલ પુરસ્કાર મળ્યો હતો. ખુરાનાએ પોતાની શોધ એન્ટી બાયોટિક ખોરાક પર કરી હતી. તેમની આ શોધથી જાણવા મળ્યું કે એન્ટી બાયોટિક દવાથી શરીર પર કઇ રીતની વ્યાપક અસર થાય છે. ભારતના પંજાબમાં જન્મેલા ખુરાનાએ આગળ જતા અમેરિકાની જાણીતી એમઆઇટી ઇન્સ્ટિટ્યૂટમાં અભ્યાસ કર્યો અને અમેરિકામાં જ સ્થાયી થયા.\nચંદ્રશેખર સુબ્રમણ્યમ (Chandrashekhar Subramaniam - 1983)\nચંદ્રશેખર સુબ્રમણ્યમનો જન્મ 1910માં લાહોરમાં થયો હતો અને તેમનું ભણતર અમેરિકામાં થયું હતું. તેમનો વિષય એસ્ટ્રોફિઝિક્સ હતો. તારાઓના આકાર અને કેવી રીતે તારાઓ બન્યા તેના સૈદ્ધાંતિક સંશોધન માટે તેમને વર્ષ 1983માં નોબેલ પુરસ્કાર મળ્યો હતો.\nમધર ટેરેસાનો જન્મ 26મી ઓગસ્ટ 1910ના રોજ હાલના રિપબ્લિક ઓફ મેસેડોનિયાના સ્કોપજેમાં થયો હતો. તે સમયે આ જગ્યાનું નામ એગ્નેસ ગોન્ઝહા બોજાક્સહિયુ હતું. ગરીબ અને પીડિત લોકો માટે કરેલી તેમની કામગીરીને દુનિયાએ અભૂતપૂર્વ ગણાવી છે. તેમના માનવતા અને લોકોપકારી કાર્યો માટે વર્ષ 1997માં તેમને શાંતિ માટેનું નોબેલ પ્રાઈઝ મળ્યું હતું. મધર ટેરેસા અંતિમ શ્વાસ સુધી કોલકત્તામાં રહ્યા હતા.\nઅમર્ત્ય સેનનો જન્મ પશ્ચિમ બંગાળના બિરભુમ જિલ્લાના એક નાનકડા ગામ બોલપુરમાં3નવેમ્બર 1933ના રોજ થયો હતો. અમર્ત્ય સેન પોતાની બુક ધ આર્ગ્યુમેન્ટેટિવ ઇન્ડિયન માટે ઘણા ચર્ચામાં રહ્યા હતા, પરંતુ અર્થશાસ્ત્રમાં તેમનું યોગદાન ઉલ્લેખનીય રહ્યું છે. તેમને વર્ષ 1998માં અર્થશાસ્ત્ર ક્ષેત્રમાં નોબેલ પુરસ્કાર આપવામાં આવ્યું હતું.\nવી.એ.એસ નાયપોલનો જન્મ વર્ષ 1932માં ટ્રિનિદાદમાં થયો હતો. ટ્રિનિદાદમાં જન્મેલા વિદ્યાધર સૂરજપ્રસાદ નાયપોલના પૂર્વજ ગોરખપુરમાં રહેતા હતા. તેમના પૂર્વજો મજૂર તરીકે ત્રિનિદાદ પહોંચ્યા હતા. નાયપોલની નવલકથાઓને ભારતમાં ધણું મહત્વ આપવામાં આવે છે, જો કે આ નવલકથામાં ભારતને લઇને તેમનો અભિગમ ઘણો વિવાદિત રહ્યો હતો. બ્રિટનમાં નાયપોલને 2001માં સાહિત્ય ક્ષેત્રમાં યોગદાન આપવા બદલ નોબેલ પુરસ્કાર આપવમાં આવ્યો હતો.\nરાજેન્દ્ર પચૌરીનો જન્મ 20 ઓગસ્ટ 1920ના રોજ નૈનિતાલમાં થયો હતો. રાજેન્દ્ર પર્યાવરણ ક્ષેત્રે કાર્યરત હતા અને તેઓ લાંબા સમય સુધી ટેરી(ટાટા એનર્જી રિસર્ચ ઇન્સ્ટિટ્યૂટ)માં જોડાયેલા રહ્યા હતા. તેમનું સંશોધન પેપર આબોહવા પરિવર્તન પર હતું. તેમને વર્ષ 2007માં યુનાઇટેડ નેશન્સ ક્લાયમેટ ચેન્જ માટે બનેલી કમિટીની સાથે સંયુક્તપણે શાંતિ માટે નોબેલ પુરસ્કાર આપવામાં આવ્યો હતો.\nભારતીય મૂળના વેંકટ રામકૃષ્ણનનો જન્મ વર્ષ 1952માં મદુરાઈમાં થયો હતો. તેમને રિબોઝોમના સ્ટ્રક્ચર અને પદ્ધતિના વિષયમાં શોધ કરવા બદલ વર્ષ 2009માં કેમેસ્ટ્રી ક્ષેત્રે નોબેલ પુરસ્કાર આપવામાં આવ્યો હતો. એક ઇન્ટરવ્યુમાં તેમણે જણાવ્યું હતું કે દરેક વૈજ્ઞાનિકે નોબેલ પુરસ્કાર મળશે એવુ સમજીને કામ ન કરવું જોઇએ.\nકૈલાસ સત્યાર્થીનો જન્મ મધ્યપ્રદેશના વિદિશામાં 11 જાન્યુઆરી 1954ના રોજ થયો હતો. કૈલાસ સત્યાર્થીને બાળ મજુરી વિરૂદ્ધ અભિયાન ચલાવવા, બાળકોના વિકાસ અને તેમના હક માટે ઝુંબેશ ચલાવવા માટે આ વર્ષે શાંતિ માટેનો સંયુક્ત નોબેલ પુરસ્કાર આપવામાં આવ્યું છે.\nTags # AWARDS # GENERAL KNOWLEDGE # PATEL THE GREAT\nTags: AWARDS, GENERAL KNOWLEDGE, PATEL THE GREAT


Beauty Tips Sesame is Best for Smooth and Glossy Skin and Hair care home remedies - – News18 Gujarati\nBeauty Tips: મુલાયમ અને ચમકદાર સ્કીન અને વાળ માટે બેસ્ટ છે તલ, જાણો કરી રીતે કરશો ઉપયોગ?\nમુલાયમ અને ચમકદાર સ્કીન અને વાળ માટે બેસ્ટ છે તલ\nકેટલીકવાર પરફેક્ટ સ્કિન કેર રૂટિન ફોલો કર્યા પછી પણ વાળને બ્યુટીફાય કરવું અને સ્કિન પર ગ્લો જાળવી રાખવો ખૂબ જ મુશ્કેલ કામ બની જાય છે. ખાસ કરીને ઉનાળામાં સ્કીન અને વાળને લગતી ઘણી સમસ્યાઓ (Skin and hair problem) સામાન્ય બની જાય છે.\nLast Updated : June 15, 2022, 14:14 IST\nSesame benefits for skin and hair care: સુંદર વાળ અને ચમકતી ત્વચા કોને પસંદ નથી હોતી? પરંતુ કેટલીકવાર પરફેક્ટ સ્કિન કેર રૂટિન ફોલો કર્યા પછી પણ વાળને બ્યુટીફાય કરવું અને સ્કિન પર ગ્લો જાળવી રાખવો ખૂબ જ મુશ્કેલ કામ બની જાય છે. ખાસ કરીને ઉનાળામાં સ્કીન અને વાળને લગતી ઘણી સમસ્યાઓ (Skin and hair problem) સામાન્ય બની જાય છે. આવી સ્થિતિમાં, તમારી ત્વચાની સંભાળમાં તલનો સમાવેશ કરીને, તમે ન માત્ર ત્વચાને સોફ્ટ અને ગ્લોઇંગ બનાવી શકો છો, પરંતુ તમે એક ચપટીમાં વાળની બધી સમસ્યાઓથી પણ છુટકારો મેળવી શકો છો.\nસફેદ તલ એન્ટીઑકિસડન્ટોથી ભરપૂર હોવાની સાથે વિટામિન 'K' અને વિટામિન 'E'નો સારો સ્ત્રોત માનવામાં આવે છે. ઉપરાંત, તલના તેલમાં હાજર લિનોલીક એસિડ અને ઓલિક એસિડ ત્વચા અને વાળ માટે અત્યંત ફાયદાકારક સાબિત થાય છે. તેથી જ અમે તમારી સાથે ત્વચા અને વાળ પર તલના ઉપયોગ અને તેના કેટલાક અદ્ભુત ફાયદાઓ વિશે જણાવવા જઈ રહ્યા છીએ.\nઆ પણ વાંચો: Helath tips for men: પુરુષો માટે વજન ઘટાડવાની5સરળ ટિપ્સ, તમે પણ અજમાવો\nફેસ પર આવશે નિખાર\nસ્કીન કેરમાં તલના તેલથી બનેલા ફેસ પેક (Sesame face pack) નો ઉપયોગ કરીને, તમે સરળતાથી ત્વચાને સુધારી શકો છો. તેના માટે મુલતાની માટીમાં 1 ચપટી હળદર અને તલનું તેલ મિક્સ કરીને પેસ્ટ બનાવો. હવે તેને ચહેરા પર લગાવો અને અડધા કલાક પછી સ્વચ્છ પાણીથી ફેસ વોશ કરી લો. તેનાથી સ્કીનની ડેડ સ્કિન સેલ્સ ખતમ થઈ જશે અને તમારી ત્વચા ચમકવા લાગશે.\nસ્ક્રબ વડે સોફ્ટનેસ મેળવો\nત્વચાને કોમળ અને મુલાયમ બનાવવા માટે તલના તેલનો ઉપયોગ સારો વિકલ્પ છે. આ માટે ચહેરા પર તલનું તેલ લગાવો. પાંચ મિનિટ પછી ચોખાના પાઉડરથી ચહેરો સ્ક્રબ કરો અને પછી હૂંફાળા પાણીથી ચહેરો ધોઈ લો. ત્યાર બાદ ચહેરાને ઠંડા પાણીથી ધોઈને કોરો કરી લેવો.\nડ્રાઈનેસ દૂર થશે\nઉનાળામાં, સ્કીન ઘણીવાર ડ્રાઈ અને ડેડ અનુભવવા લાગે છે. આવી સ્થિતિમાં, તલનો ફેસ માસ્ક સ્કીન પર ખૂબ અસરકારક સાબિત થઈ શકે છે. આ માટે દૂધમાં પલાળેલા તલને પીસી લો. હવે આ પેસ્ટને ચહેરા પર લગાવો. થોડી વાર પછી સાદા પાણીથી ચહેરો ધોઈ લો.\nવાળ ખરવાથી છુટકારો મેળવો\nઅઠવાડિયામાં 2-3 વખત તલના તેલથી વાળમાં તેલ લગાવવાથી વાળ ખરતા સરળતાથી ઘટાડી શકાય છે. આ માટે તલના તેલમાં એલોવેરા જેલ મિક્સ કરીને વાળમાં લગાવો અને એક કલાક પછી વાળને હળવા શેમ્પૂથી ધોઈ લો.\nઆ પણ વાંચો: ચોમાસામાં વધતા માખીઓના ઉપદ્રવથી છો પરેશાન! તો આ ઘરગથ્થું ઉપાયોથી મેળવો છૂટકારો\nનહિ થાય વાળ સફેદ\nદરરોજ રાત્રે સૂતા પહેલા વાળમાં તલના તેલથી માલિશ કરવાથી તમે સફેદ વાળની સમસ્યાને પણ ચપટીમાં દૂર કરી શકો છો. હૂંફાળા તલનું તેલ વાળમાં લગાવવાથી સફેદ વાળ ઓછા થવા લાગે છે.\nFirst published: June 15, 2022, 14:11 IST


BIG-BREAKING : રેશ્મા પટેલનું ભાજપમાંથી રાજીનામું - GSTV\nHome » News » BIG-BREAKING : રેશ્મા પટેલનું ભાજપમાંથી રાજીનામું\nઅંતે રેશમા પટેલે ભાજપ સાથે છેડો ફાડ્યો. રેશ્મા પટેલ છેલ્લા કેટલાક સમયથી નારાજ હતા. તેમણે ભાજપમાંથી રાજીનામુ આપ્યાની રાજકોટથી જાહેરાત કરી. સાથે જ પોરબંદર બેઠક પરથી લોકસભાની ચૂંટણી લડવાની જાહેરાત કરી છે. તો સાથે જ માણાવદર વિધાનસભાની પેટા ચૂંટણી લડવાની પણ જાહેરાત કરી.\nતેમણે કહ્યું કે કોઈ રાજકીય પક્ષ ટિકિટ નહીં આપે તો અપક્ષ લડીશ. તેમણે ભાજપમાંથી રાજીનામુ આપીને આક્ષેપ કર્યો કે ભાજપ માર્કેટિંગ કંપની ચલાવે છે. કાર્યકર્તાઓ પાસે સેલ્સમેન જેવું કામ કરાવે છે. રેશ્માએ એમ પણ કહ્યું કે હું મારા વિઝનથી જ કામ કરીશ. રાજકીય પક્ષો મહિલાઓને ટિકિટ આપતા નથી. મારી લડાઈ તમામ રાજકીય પક્ષ સામે છે. આ સાથે તેમણે ઉપલેટાને ચૂંટણી કેન્દ્ર બનાવીને સરપંચ સંપર્ક શરૂ કર્યો.\nbjpLoksabha Election 2019Reshma Patelresign


રાજકોટ શહેરમાં 300 જેટલા કોન્ટ્રક બેઝના નર્સિંગ સ્ટાફ બીજા દિવસે હડતાલ યથાવત રાખી છે,…. – 365 Day News\nરાજકોટ શહેરમાં 300 જેટલા કોન્ટ્રક બેઝના નર્સિંગ સ્ટાફ બીજા દિવસે હડતાલ યથાવત રાખી છે,….\nPosted on September 12, 2020 Author 365 Day\tComment(0)\nરાજકોટ શહેરમાં 300 જેટલા કોન્ટ્રક બેઝના નર્સિંગ સ્ટાફ બીજા દિવસે હડતાલ યથાવત રાખી છે રાજકોટ શહેર ભાજપ કાર્યાલય ખાતે પ્રમુખને રજુઆત કરવા પહોચ્યા હતા. મનપા કમીશ્નર દ્વારા લાલ આંખ કરતા તેઓ ભાજપ કાર્યાલય પહોંચ્યા હતાં.\nરાજકોટમાં એકબાજુ કોરોના કહેર છે તો બીજી બાજુ આરોગ્ય કેન્દ્રમાં ફરજ બજાવતા કોન્ટ્રાક્ટ બેઝના નર્સિંગ સ્ટાફ હડતાળ પર છે. પગાર વધારો અને કાયમી કરવાની માંગ સાથે આજે ભાજપના નેતાને રજુઆત કરવા તેઓ પહોંચ્યા હતા. જોકે ભાજપ કર્યાલય બહાર સૂત્રોચાર પણ તેમણે કર્યા હતા.\nનર્સિંગ સ્ટાફ સાથે આશાવર્કરો પણ રજુઆત કરવા આવી હતી. જેમનો પગાર 1000 રૂપિયા જ ચૂકવવામાં આવે છે. તો તેમની પણ પગાર વધરાવા માંગ કરી હતી. તો બીજી બાજૂ શહેર પ્રમુખ કમલેશ મીરાણી દ્વારા બન્ને સરકાર અને કમિશનર સાથે ચર્ચા કરી યોગ્ય કર્યાવાહી કરવા આશ્વાસન આપ્યું હતું.\nએકતરફ કોરોનાનો કહેર અને બીજી બાજુ આરોગ્ય કર્મી હડતાલ ઉપર જતા અનેક લોકો સર્વે અટકી ગયા છે તો નાયબ આરોગ્ય અધિકારી કોરોના સક્રમિત થયા ત્યારે નર્સિંગ સ્ટાફ લેખિત બાંહેધરી આપ્યા બાદ જ કામ કરવા તેઓ તૈયાર થયા છે.\nTagged 365day, BJP office, Coronacases, Nursing staff at Contract Base, rajkot, Strike\nઆ માસૂમનો શો વાંક?:ગાંધીનગરમાં તરછોડાયેલા દોઢ વર્ષના બાળકની સારસંભાળની માહિતી મેળવવા ગૃહમંત્રી હર્ષ સંઘવી સિવિલ હોસ્પિટલ જશે\n989 Total Views બાળકને તરછોડનાર શખસની શોધખોળ માટે LCB, SOG, મહિલા અને પેથાપુર પોલીસની ટીમો કામે લાગી ગાંધીનગર શહેરના તમામ સીસીટીવી ફૂટેજો તપાસવામાં આવી રહ્યા છે ગાંધીનગરના પેથાપુરમાં સ્વામિનારાયણ મંદિર પાસે રાતના સમયે દોઢ વર્ષના બાળકને અજાણ્યો શખસ મૂકીને ફરાર થઈ ગયો હોવાની ઘટનાને પગલે ગાંધીનગર પોલીસે તપાસનો ધમધમાટ શરૂ કરી દીધો છે. સમગ્ર રાજ્યની પોલીસને […]\n1,251 Total Views હાલ રાજ્યના પૂર્વ સીએમ કેશુભાઈ પટેલની તબિયતને લઈને એક અગત્યના સમાચાર મળી રહ્યા છે. પૂર્વ સીએમ કેશુભાઈ પટેલનું હાલ નિધન થયું છે. આજે તેમની તબિયત નાદુરસ્ત થતાં તેઓને સ્ટર્લિંગ હોસ્પિટલમાં દાખલ કરવામાં આવ્યા હતા, જ્યાં તેમનું નિધન થયું છે. આજે ગુજરાતના પૂર્વ મુખ્યમંત્રી કેશુભાઈ પટેલ 94 વર્ષે અંતિમ શ્વાસ લીધા છે. બાપા તરીકે […]\n1,753 Total Views રાજ્યમાં અકસ્માતોની સંખ્યા દિવસેને દિવસે વધતી જઈ રહી છે. ત્યારે અમદાવાદનો હાર્દ સમાન એસજી હાઈવે પર દરરોજ અનેક અકસ્માતોમાં નિર્દોષ લોકો જીવ ગુમાવતા હોય છે. ત્યારે સોમવારે મોડી સાંજે એક અકસ્માત સર્જાયો છે, જેમાં એક રાહદારીને કારે ઉડાવ્યો હોવાની માહિતી મળી રહી છે. એસજી હાઈવે નજીક પકવાન બ્રિજના છેડે થલતેજ અંડરપાસમાંથી ચાલીને જઈ […]\nલદ્દાખમાં ભારત અને ચીનના સૈન્ય વચ્ચે ભયંકર તણાવ પર દુનિયા આખીના શ્વાસ અદ્ધર થઈ ગયા છે…\nખુશખબર: દુનિયાને ઑગષ્ટનાં અંત સુધીમાં જ મળી જશે કોરોના વેક્સિન! ભારતની કંપની કરશે તૈયાર.\nPosted on July 24, 2020 July 24, 2020 Author 365 Day